**ŠIAULIŲ MIESTO**

**SAVIVALDYBĖS ADMINISTRACIJOS 2023 METŲ VEIKLOS ATASKAITA**

Šiauliai, 2024

**TURINYS**

ŠIAULIŲ MIESTO SAVIVALDYBĖS ADMINISTRACIJOS DIREKTORIAUS ĮŽANGOS ŽODIS..................................................................................................................................................3

1. BENDROSIOS VALDYMO FUNKCIJOS.....................................................................................5

1.1. Strateginis planavimas...................................................................................................................5

1.2. Miesto biudžetas................................................................................................... ........................9

1.3. Turto valdymas............................................................................................................................11

1.4. Personalo valdymas......................................................................................................................13

1.5. Vidaus auditas..............................................................................................................................15

1.6. Teisinės paslaugos........................................................................................................................18

1.7. Viešųjų pirkimų organizavimas...................................................................................................19

2. MIESTO VYSTYMAS...................................................................................................................19

2.1. Ekonominė plėtra.........................................................................................................................19

2.2. Teritorijų planavimas ir paveldosauga.........................................................................................21

2.3. Investicijų projektų įgyvendinimas..............................................................................................23

3. MIESTO PRIEŽIŪRA....................................................................................................................25

3.1. Gatvių ir pėsčiųjų takų priežiūra..................................................................................................25

3.2. Miesto viešųjų teritorijų priežiūra................................................................................................26

3.3. Kapinių priežiūra..........................................................................................................................27

3.4. Aplinkosauga...............................................................................................................................27

3.5. Viešoji tvarka...............................................................................................................................29

3.6. Civilinė sauga ir mobilizacija.......................................................................................................31

4. ŠVIETIMAS IR UGDYMAS.........................................................................................................33

5. JAUNIMAS, NEVYRIAUSYBINĖS ORGANIZACIJOS ...........................................................36

6. **KULTŪRA.....................................................................................................................................37**

7. SPORTAS.......................................................................................................................................40

8. **PASLAUGOS MIESTIEČIAMS....................................................................................................42**

**8.1. Administracinės paslaugos...........................................................................................................42**

**8.2. Sveikatos ir socialinės paslaugos..................................................................................................44**

**9. TARPINSTITUCINIS BENDRADARBIAVIMAS.......................................................................49**

**ŠIAULIŲ MIESTO SAVIVALDYBĖS ADMINISTRACIJOS 2023 METŲ VEIKLOS**

**ATASKAITA**

Savo veikloje pirmiausia siekiau užtikrinti, kad būtų nuosekliai įgyvendinami ilgalaikiuose Šiaulių miesto savivaldybės (toliau-Savivaldybė) strateginio planavimo dokumentuose Savivaldybės tarybos patvirtinti Šiaulių miesto tikslai ir uždaviniai. Savivaldybės administracija nuosekliai vykdė Strateginio veiklos plano programas ir tęsė jau pradėtus darbus.

2023-ieji Šiaulių miestui buvo sėkmingi dėl įgyvendintų projektų ir darbų apimčių. Šiaulių miesto savivaldybės administracija (toliau-Administracija) rangos darbus vykdė 88 objektuose, įgyvendintų investicijų projektų vertė siekė 42 749,00 tūkst. Eur. Svarbu paminėti, kad investiciniai projektai buvo įgyvendinti ne vien savivaldybės biudžeto lėšomis, Savivaldybė investavo 18 800,0 tūkst. Eur, o iš Europos Sąjungos fondų gavo 4 300,0 tūkst. Eur, iš valstybės biudžeto – 19 700,0 tūkst. Eur.

Pokyčiai matomi įvairiose gyvenimo srityse, atnaujintos miesto gatvės, sankryžos ir pėsčiųjų takai, sutvarkytos viešosios erdvės, švietimo, sporto, kultūros, socialinės įtaigos, aikštynai ir kiti objektai. Detaliai tie darbai surašyti atitinkamuose ataskaitos skyriuose, todėl čia paminėsiu tik vykdytus svarbiausius darbus.

2023 metais Šiaulių pramoniniame parke ir Šiaulių laisvojoje ekonominėje zonoje buvo įrengta infrastruktūra, kuri tiesiogiai susijusi su investicinių sąlygų Šiaulių pramoniniame parke ir Šiaulių laisvojoje ekonominėje zonoje gerinimu. Sukurta viešoji krovos infrastruktūra, kuri skirta efektyviau organizuoti logistikos procesus.

Įrengta geležinkelio infrastruktūra, skirta efektyvesniam ir lankstesniam logistikos procesų organizavimui, ja turės galimybę naudotis ne tik Šiaulių pramonės parke ir Šiaulių laisvojoje ekonominėje zonoje jau įsikūrusios įmonės, bet ir įmonės, vykdančios veiklą kitose Šiaulių miesto teritorijose, kas sudarys sąlygas didinti Šiaulių miesto patrauklumą ir kurti naujas darbo vietas.

Pramonės ir Serbentų gatvės yra vienos intensyviausių mieste. Minėtų gatvių sankryžoje eismo intensyvumas buvo labai didelis, be to yra prognozuojama, kad, kai bus užbaigta naujoji Aukštabalio ir Serbentų gatvių jungtis (Šiaulių m. aplinkkelio dalis), eismo intensyvumas labiau išaugs. Šis objektas taip pat labai svarbus susisiekimui su valstybiniais keliais.

Atliktas Serbentų gatvės tarp Pramonės ir Aukštabalio gatvių kapitalinis remontas. Šie du įgyvendinti projektai leido dar padidinti tiesiamo pietrytinio aplinkkelio, jungiančio miestą kertančius magistralinius kelius, pralaidumą. Taip pat rekonstruotas ir šiam aplinkkeliui priklausančios Aukštabalio gatvės ruožas, įrengti pėsčiųjų ir dviračių takai.

Atnaujinant miesto viešasias erdves, Zubovų parke atkurta angliško stiliaus parko takų sistema su kaštonų alėja, gėlynais, muzikos aikštele, rekonstruotas Dainų bulvaras, kuriame įrengtas pėsčiųjų ir dviračių takas, gėlynai, fontanas, pramogų zonos su stalo teniso ir lauko šachmatų lentomis, vaikų žaidimų aikštelės bei kita infrastruktūra. Talkšos pakrantės infrastruktūra įgavo vientisą struktūrą poilsiui ir rekreacijai su žaidynių, treniruoklių bei piknikų zonomis.

Įgyvendinant darbus socialinėje srityje pastate, adresu Vilniaus g. 303, buvo įkurti specializuotos slaugos - globos namai, dienos užimtumo centras ir socialinės dirbtuvės. Rekonstruotame pastate bus apgyvendinti ir paslaugos bus teikiamos vaikams su proto ir (ar) psichikos negalia.

Dienos užimtumo centre bus vykdomi darbinio dienos užimtumo, socialinės įtraukties, kasdienių įgūdžių lavinimo ir palaikymo, meninės saviraiškos (keramikos ir (ar) kt.) užsiėmimai, kitos asmens savarankiškumą lavinančios ar palaikančios veiklos, individualios specialistų konsultacijos. Socialinių dirbtuvių veiklos bus  nukreiptos į aplinkos tvarkymo / valymo paslaugų teikimą.

2023 m. atlikta „Rasos“ progimnazijos ir „Saulėtekio“ gimnazijos sporto aikštynų rekonstrukcija, nuo rugsėjo 1-osios Šiaulių Rėkyvos progimnazijos bendruomenė džiaugiasi nauja mokykla, sutvarkyti Gegužių progimnazijos kiemo takai, įrengtas kiemo apšvietimas lopšeliuose-darželiuose „Vaikystė“, ,,Kregždutė“, ,,Ąžuoliukas“, įvykdyti lopšelio-darželio ,,Trys nykštukai“ lauko sienų apšiltinimo darbai, lopšelių-darželių ,,Žiogelis“, ,,Trys nykštukai“, Centro pradinės mokyklos, Didždvario gimnazijos rangos darbai. Taip pat suremontuoti ,,Dagilėlio“ dainavimo mokyklos ir Juliaus Janonio gimnazijos stogai, aštuoniose mokyklose atnaujintos sporto salės.

Kultūros srityje toliau buvo vykdomi tęstiniai darbai, apšiltintas ir atnaujintas kultūros centro „Laiptų galerija“ pastato fasadas (ekspozicinės ir renginių erdvės), įrengti keltuvai neįgaliesiems, sumontuota moderni vėdinimo sistema. Atnaujinant dailės galerijos pastatą,atliktas pastato fasado remontas apšiltinant ir dengiant fasadą dekoratyviniu tinku, atliktas I-ojo aukšto ekspozicinių salių remontas, įrengtos teritorijos stebėjimo kameros. Taip pat Šiaulių kultūros centro Rėkyvos kultūros namuoseatnaujintas fasadas, įrengtas liftas-keltuvas neįgaliesiems, atnaujinti langai ir durys.

Sporto srityje buvo paskelbtas rangos konkursas sporto komplekso, futbolo ir regbio maniežo pastatymo darbams pirkti, atlikta Šiaulių regbio ir žolės riedulio akademijos aikštyno rekonstrukcija, įrengtas specializuotas riedučių, paspirtukų, riedlenčių ir BMX dviračių parkas Lieporių parke.

Tęsiant darbus sveikatos srityje, vykdyti Dainų pirminės sveikatos priežiūros centro pastato šiltinimo darbai, atlikti Šiaulių centro poliklinikos vidaus patalpų ir odontologinės įrangos atnaujinimo darbai bei Šiaulių reabilitacijos centre įvykdyti pastato rekuperavimo ir kondicionavimo sistemos įrengimo darbai, pastate įrengta ventiliacija.

Dėkoju visiems, kartu dirbusiems ir mus palaikiusiems. 2024 m. visų mūsų laukia ne mažiau svarbūs darbai – kartu su socialiniais – ekonominiai partneriais parengti Šiaulių miesto strategiją iki 2033 metų, pasiruošti jos įgyvendinimui ir tęsti pradėtus darbus. Tikiu, kad sėkmingai dirbti ir siekti mūsų užsibrėžtų tikslų galime tik susitelkę ir veikdami kartu, tikiu, kad sėkmingai įveiksime visus iššūkius, kurie mūsų laukia 2024 m.

Šiaulių miesto savivaldybės administracijos direktorius Antanas Bartulis

**BENDROSIOS VALDYMO FUNKCIJOS**

**Strateginis planavimas**

**Dalyvavimas Šiaulių regiono plėtros plano įgyvendinime.** Šiaulių miesto savivaldybės adminsitracija (toliau – Savivaldybės administracija) dalyvauja 2022–2030 m. Šiaulių regiono plėtros plano (toliau - ŠRPP) įgyvendinime siekdama Šiaulių regiono plėtros plane patvirtintų tikslų, uždavinių įgyvendindama plano priemones ar jų veiklas.

**Strateginis planavimas Savivaldybėje.** Savivaldybės administracija savo darbe vadovavosi 2015–2024 m. Šiaulių miesto strateginiu plėtros planu (toliau – ŠSPP), patvirtintu 2016 m. rugpjūčio 25 d. Savivaldybės tarybos sprendimu Nr. T-325.

2023 m. Savivaldybės veikla buvo vykdoma vadovaujantis Savivaldybės tarybos 2023 m. vasario 2 d. sprendimu Nr. T-1 patvirtintu Šiaulių miesto savivaldybės 2023–2025 m. strateginiu veiklos planu susidedančiu iš 11 programų. Įgyvendindama programas, Savivaldybės administracija siekė 3 strateginių tikslų:

**01 tikslas. Užtikrinti visuomenės poreikius tenkinančių švietimo, kultūros, sporto, sveikatos ir socialinių paslaugų kokybę ir įvairovę**

|  |  |  |  |
| --- | --- | --- | --- |
| **Vertinimo kriterijaus kodas** | **Efekto vertinimo kriterijai** | **Siektinos reikšmės 2024 m.** | **Pasiektas lygis**  **2023 m.** |
| E-01-01 | Gyventojų skaičius | Ne mažiau 100,0 | 106,1 |
| E-01-02 | Vidutinė tikėtina gyvenimo trukmė m. | > 79 | 75,4 (2022 m) |
| E-01-03 | Vaikų ir jaunimo dalis nuo bendro gyventojų skaičiaus proc. | >33 | 29,1 |
| E-01-04 | Besimokančių ir studijuojančių Šiauliuose dalis nuo viso gyventojų sk. proc. | >27 | 18,3 (2022 m.) |

Vykdytos programos:

02 Kultūros plėtros programa;

07 sporto plėtros programa;

08 Švietimo prieinamumo ir kokybės užtikrinimo programa;

09 Bendruomenės sveikatinimo programa;

10 Socialinės paramos įgyvendinimo programa

**02 tikslas. Efektyviai panaudojant žmogiškuosius ir finansinius resursus suformuoti palankią aplinką investicijų pritraukimui**

|  |  |  |  |
| --- | --- | --- | --- |
| **Vertinimo kriterijaus kodas** | **Efekto vertinimo kriterijai** | **Siektinos reikšmės 2024 m.** | **Pasiektas lygis**  **2023 m.** |
| E-02-01 | Vidutinis mėnesinis (bruto) darbo užmokestis Eur | > 1 200 | 1 546 (2022m.) |
| E-02-02 | Tiesioginės užsienio investicijos, tenkančios vienam gyventojui, Eur | >1 900 | 3 302,2 / tūkst. Eur (2022 m. pradžioje) |
| E-02-03 | Gyventojų pasitenkinimas savivaldybės teikiamomis paslaugomis (balai iš 10) | > 8 | 7,1 |

Vykdytos programos:

01 Miesto urbanistinės plėtros programa;

05 Miesto ekonominės plėtros programa;

06 Savivaldybės turto valdymo ir privatizavimo programa;

11 Savivaldybės veiklos programa

**03 tikslas. Kurti kokybišką gyvenamąją aplinką**

|  |  |  |  |
| --- | --- | --- | --- |
| **Vertinimo kriterijaus kodas** | **Efekto vertinimo kriterijai** | **Siektinos reikšmės 2024 m.** | **Lygis**  **2023 m.** |
| E-03-01 | Išmetamų teršalų į atmosferą iš stacionarių taršos šaltinių kiekis kg, tenkantis vienam gyventojui | 7 | 10,9 |
| E-03-02 | Avaringumo lygis (kelių eismo įvykių, kuriuose nukentėjo žmonės, sk.) | <90 | 89 |
| E-03-03 | Nusikalstamų veikų skaičius 100 000 gyventojų | <1 700 | 2 258 (2022 m.) |
| E-03-04 | Šiaulių miesto kaip patrauklios gyvenamosios vietovės vertinimas (balai iš 10) | 8 | 7,8 |

Vykdytos programos:

03 Aplinkos apsaugos programa;

04 Miesto infrastruktūros objektų priežiūros, modernizavimo ir plėtros programa

Ataskaitoje kiekvienos programos vykdymas nagrinėtas pagal priemonių įgyvendinimo lygį (remiantis vykdytojų pateikta informacija). Aprašant kiekvienos iš programų vykdymą, nurodytos programų priemonių (papriemonių) įgyvendinimo reikšmės.

2023 m. 11-oje programų planuota vykdyti 219 priemonių. Įvykdytų geriau, nei pagal planą priemonių buvo 38 (17,3 proc.), įvykdytų pagal planą priemonių buvo 106 (48,4 proc.), įvykdyta daugiau nei 50 proc. – 50 priemonių ( 22,8 proc.), iš dalies iki 50 proc. įvykdytos 8 priemonės (3,6 proc.), neįvykdyta – 17 priemonių (7,8 proc.) (žr. 1 lentelę).

**1 lentelė. 2023**–**2025 SVP programų priemonių vykdymo 2023 m. statistika**

|  |  |  |  |  |  |  |
| --- | --- | --- | --- | --- | --- | --- |
| SVP programos pavadinimas | Priemonių skaičius | | | | | |
| Planuotų priemonių | Įvykdytų geriau nei pagal planą,  daugiau nei 100 proc. | Įvykdytų pagal planą  100 proc. | Įvykdytų  daugiau nei 50 proc. | Įvykdytų  mažiau nei 50 proc. | Neįvyk-dyta  0 proc. |
| 01 Miesto urbanistinės plėtros programa | 11 |  |  | 4 | 2 | 5 |
| 02 Kultūros plėtros programa | 17 | 3 | 10 | 3 |  | 1 |
| 03 Aplinkos apsaugos programa | 16 | 3 | 7 | 5 | 1 |  |
| 04 Miesto infrastruktūros objektų priežiūros, modernizavimo ir plėtros programa | 20 | 2 | 5 | 6 |  | 7 |
| 05 Miesto ekonominės plėtros programa | 9 | 2 | 3 | 3 | 1 |  |
| 06 Savivaldybės turto valdymo ir privatizavimo programa | 13 | 3 | 6 | 3 |  | 1 |
| 07 Sporto plėtros programa | 14 | 4 | 4 | 4 | 1 | 1 |
| 08 Švietimo prieinamumo ir kokybės užtikrinimo programa | 38 | 7 | 17 | 10 | 3 | 1 |
| 09 Bendruomenės sveikatinimo programa | 12 | 4 | 5 | 3 |  |  |
| 10 Socialinės paramos įgyvendinimo programa | 25 | 8 | 13 | 4 |  |  |
| 11 Savivaldybės veiklos programa | 44 | 2 | 36 | 5 |  | 1 |
| **Iš viso:** | **219** | **38** | **106** | **50** | **8** | **17** |

Pateikiama informacija apie SVP priemonių įvykdymą 2023 m. procentais (žr. 1 paveikslą).

**1 pav. 2023 m. SVP programų priemonių įvykdymas**

2 lentelėje pateikiama informacija apie SVP programų finansavimą 2023 m. iš visų finansavimo šaltinių ir lėšų panaudojimą (kasines išlaidas).

**2 lentelė. 2023**–**2025 m. SVP priemonių finansavimas 2023 m. tūkst. Eur**

|  |  |  |  |  |  |  |
| --- | --- | --- | --- | --- | --- | --- |
| **Strateginio tikslo kodas** | **Savivaldybės strateginio tikslo pavadinimas** | **Programos kodas** | **Programos pavadinimas** | **Lėšos 2023 m.**  **(visi finansavimo šaltiniai)** | | |
| 2023 m. patvirtintas  planas\* | 2023 m. patikslintas planas\*\* | 2023 m. panaudotos lėšos (kasinės išlaidos) |
| **01** | Užtikrinti visuomenės poreikius tenkinančių švietimo, kultūros, sporto, sveikatos ir socialinių paslaugų kokybę ir įvairovę | 02 | Kultūros plėtros programa | 10 671,9 | 11 177,7 | 10 028,2 |
| 07 | Sporto plėtros programa | 11 474,3 | 9 751,1 | 9 305,6 |
| 08 | Švietimo prieinamumo ir kokybės užtikrinimo programa | 111 419,8 | 115 344,6 | 108 236,6 |
| 09 | Bendruomenės sveikatinimo programa | 3 939,2 | 3 425,2 | 2 919,2 |
| 10 | Socialinės paramos įgyvendinimo programa | 62 148,8 | 70 453,5 | 66 982,8 |
| **02** | Efektyviai panaudojant žmogiškuosius ir finansinius resursus suformuoti palankią aplinką investicijų pritraukimui | 01 | Miesto urbanistinės plėtros programa | 1 073,0 | 1 082,3 | 762,3 |
| 05 | Miesto ekonominės plėtros programa | 5 422,8 | 21 008,2 | 15 170,6 |
| 06 | Savivaldybės turto valdymo ir privatizavimo programa | 1 624,5 | 1 659,5 | 1 242,3 |
| 11 | Savivaldybės veiklos programa | 21 609,7 | 23 481,3 | 21 120,0 |
| **03** | Kurti kokybišką gyvenamąją aplinką | 03 | Aplinkos apsaugos programa | 8 203,6 | 8 436,1 | 7 574,0 |
| 04 | Miesto infrastruktūros objektų priežiūros, modernizavimo ir plėtros programa | 22 232,9 | 31 775,2 | 29 158,8 |
|  | **Iš viso programoms:** | | | **259 820,6** | **297 594,8** | **272 500,6** |

\*Pagal Šiaulių miesto savivaldybės tarybos 2023 m. vasario 2 d. sprendimą Nr. T-1

\*\*Pagal Šiaulių miesto savivaldybės tarybos 2023 m. gruodžio 21 d. sprendimą Nr. T-459

Pagrindinės priežastys nulėmusios, kad nebuvo įvykdytos priemonės ar nepasiekti planuoti produkto vertinimo kriterijai programose, buvo:

1) užtrukusios ir vėluojančios viešųjų pirkimų procedūros, dėl ko sutartys pasirašomos vėliau nei planuota;

2) ilgiau, nei planuota, trukęs projektų derinimas su išorės institucijomis ar kitai subjektais (Nacionaline žemės tarnyba, Kultūros paveldo departamentu, ministerijomis);

3) projektavimo darbų vėlavimas dėl pasikeitusios teisinės bazės arba ženkliai padidėjusios darbų apimties;

4) būtinybė koreguoti techninį projektą rengiant darbo projektą;

5) tiekėjų vėlavimas suteikti paslaugas ar atlikti darbus laiku ir kokybiškai;

6) sustabdyti darbai dėl pastebėtų įgyvendintų rangos darbų defektų;

7) techninio projekto klaidos, kai yra būtinybė tikslinti techninį projektą, o dėl ko vėluoja rangos darbų vykdymas;

8) žmogiškųjų išteklių trūkumas kai kuriuose Savivaldybės administracijos padaliniuose dėl darbuotojų kaitos, nedarbingumo ir t.t.

**Miesto biudžetas**

Savivaldybės biudžeto surenkamos pajamos ir finansavimo šaltiniai kasmet auga ir 2023 m. sudarė 267 604,7tūkst. Eur, t. y. 19,9 proc. daugiau nei buvo planuota. 2023 m. iš valstybės ir Europos Sąjungos buvo gauta 109 637,7 tūkst. Eur (26,7 proc. daugiau nei planuota) dotacijų, o mokesčių buvo surinkta 104 429,7 tūkst. Eur (11,9 proc. arba 11 113,7 tūkst. Eur daugiau nei planuota), iš kurių 99 698,9 tūkst. Eur sudarė gyventojų pajamų mokestis.

**3 lentelė. 2023 m. Savivaldybės biudžeto pajamos pagal pajamų ir kitus finansavimo šaltinius tūkst. Eur**

|  |  |
| --- | --- |
| **Pajamos ir kiti finansavimo šaltiniai** | **Suma** |
| **Mokesčiai** | **104 429,7** |
| Gyventojų pajamų mokestis | 99 698,9 |
| Turto mokesčiai, iš jų: | 4 384,6 |
| *žemės mokestis* | 446,5 |
| *paveldimo turto mokestis* | 105,7 |
| *nekilnojamojo turto mokestis* | 3 832,4 |
| Mokestis už aplinkos teršimą | 346,2 |
| **Dotacijos** | **109 637,7** |
| Valstybinėms (perduotoms savivaldybėms) funkcijoms atlikti | 8 769,7 |
| Speciali tikslinė dotacija ugdymo reikmėms finansuoti | 52 804,2 |
| Kita tikslinė dotacija | 13 240,1 |
| Europos Sąjungos finansinės paramos lėšos, kitos tarptautinės finansinės paramos lėšos, Valstybės investicijos programoje numatytiems projektams vykdyti | 34 823,7 |
| **Kitos pajamos** | **16 859,6** |
| Dividendai, palūkanos | 571,8 |
| Palūkanos už paskolas, indėlius | 275,1 |
| Nuomos mokestis už valstybinę žemę ir valstybinio vidaus vandenų fondo vandens telkinius | 860,0 |
| Mokesčiai už valstybinius gamtos išteklius | 99,2 |
| Pajamos iš patalpų nuomos | 836,8 |
| Biudžetinių įstaigų pajamos už atsitiktines paslaugas | 2 394,3 |
| Įmokos už išlaikymą švietimo, socialinės apsaugos ir kitose įstaigose | 4 384,7 |
| Pajamos iš baudų ir konfiskacijos | 536,0 |
| Kitos neišvardytos pajamos | 439,2 |
| Valstybės rinkliavos | 76,4 |
| Vietinės rinkliavos | 6 386,1 |
| **Materialiojo ir nematerialiojo turto realizavimo pajamos** | **2 320,1** |
| **Iš viso pajamų: mokesčiai, dotacijos ir kitos pajamos** | **233 247,1** |
| **Metų pradžios likutis** | **22 684,0** |
| **Skolintos lėšos trumpalaikėms ir ilgalaikėms paskoloms, parduotos akcijos** | **11 673,6** |
| **Iš viso:** | **267 604,7** |

Savivaldybės biudžeto mokėtinos sumos 2023 m. gruodžio 31 d. sudarė 21 251,9 tūkst. Eur, iš jų: paskolos – 19 459,1 tūkst. Eur, įsiskolinimas darbo užmokesčiui ir socialiniam draudimui – 9,9 tūkst. Eur, už prekes ir paslaugas – 654,7 tūkst. Eur, už socialines išmokas – 727,8 tūkst. Eur, turto įsigijimo išlaidos – 194,2 tūkst. Eur, kitos išlaidos – 17,9 tūkst. Eur. Įsiskolinimas 2024 m. sausio 1 d., palyginus su 2023 m. sausio 1 d. duomenimis, sumažėjo 454,6 tūkst. Eur (atėmus įsiskolinimą paskoloms grąžinti).

2023 m. gruodžio 31 d. Savivaldybė buvo paėmusi ir negrąžinusi 15 ilgalaikių paskolų, kurių likutis sudarė 19 384,5 tūkst. Eur. 2023 m. iš Viešųjų investicijų plėtros agentūros gauta 539,5 tūkst. Eur kompensacija Savivaldybės viešųjų pastatų atnaujinimo paskoloms padengti.

**Turto valdymas**

Nekilnojamojo turto valdymo srityje organizuotas Savivaldybei nuosavybės teise priklausančio turto, nereikalingo savivaldos funkcijos vykdyti arba netinkamo (negalimo) naudoti, pardavimas viešuosiuose aukcionuose. 2023 m. organizuoti 46 viešieji aukcionai, parduota 8 vnt. nekilnojamojo turto objektų, kurių pardavimo sutarčių kaina – 790,8 tūkst. Eur, 5 vnt. kilnojamojo turto objektų, kurių pardavimo sutarčių kainą – 5,6 tūkst. Eur ir 1 vnt. finansinio turto, kurio pardavimo vertė 10,1 tūkst. Eur. Bendra pardavimų vertė (įskaitant žemės sklypų kainą) siekia 806,5 tūkst. Eur. Į savivaldybės biudžetą už parduotus turto objektus gauta 683,9 tūkst. Eur.

Nekilnojamojo turto valdymo srityje buvo skelbiami viešieji nuomos konkursai, pasirašyta 16 nuomos sutarčių.

2023 m. buvo pasirašyta 12 panaudos sutarčių dėl negyvenamųjų patalpų perdavimo, Nekilnojamo turto registre atlikta teisinė registracija (naujai įregistruota ar patikslinta) 111 nekilnojamojo turto objektų.

**Savivaldybės būsto fondas.** Savivaldybės būsto fondą iš viso sudaro 835 būstai, iš jų: 347 socialinį statusą turintys būstai, 309 Savivaldybės statusą turintys būstai, 168 Savivaldybės būstai, esantys bendrabučio pastatuose, 1 tarnybinis būstas ir 10 būstų perduotų panaudos pagrindais.

2023 m. Savivaldybės būsto fondas pasipildė 7 socialiniais būstais. Būstų įsigijimui panaudotos projekto „Socialinio būsto fondo plėtra Šiaulių miesto savivaldybėje“ lėšos. 6 gyvenamosios patalpos 2023 m. pripažintos netinkamomis (negalimomis) naudoti.

**4 lentelė. Asmenų ir šeimų, įrašytų į Asmenų ir šeimų, 2023 m. turinčių teisę į socialinio būsto nuomą, sąrašą skaičius**

|  |  |  |  |
| --- | --- | --- | --- |
| **Savivaldybė** | **Grupės pavadinimas** | **2023-12-31** | |
| Asmenų (šeimų)sk. | Šeimos narių sk. |
| Šiaulių m. savivaldybė | Jaunos šeimos | 58 | 143 |
| Šeimųos auginančios tris ar daugiau vaikų ir (ar) vaikų, kuriems nustatyta nuolatinė globa (rūpyba) | 24 | 117 |
| Likę be tėvų globos asmenys (šeimos) | 36 | 41 |
| Neįgalūs asmenys, sergantys lėtinių ligų, įrašytų į Vyriausybės ar jos įgaliotos institucijos patvirtintą sąrašą, sunkiomis formomis, ir šeimos, kuriose yra tokių asmenų | 94 | 128 |
| Bendrasis | 173 | 244 |
| Socialinio būsto nuomininkai, turintys teisę į socialinio būsto sąlygų pagerinimą | 5 | 19 |
| **Iš viso:** | | **390** | **692** |

2023 m. teisė į paramą socialiniam būstui išsinuomoti nustatyta 197 asmenims ir šeimoms naujai pateikusioms prašymus, iš jų: 32 asmenų ir šeimų prašymai nebuvo patenkinti, 30 asmenų ir šeimų buvo išnuomotas socialinis būstas, iš kurių 23 sudarė išnuomotas Savivaldybės būstas bendrabučio tipo pastatuose.

2023 m. 1 Savivaldybės būsto nuomininkui, kurio deklaruoto turto vertė ir pajamos 2022 m. viršijo Lietuvos Respublikos paramos būstui įsigyti ar išsinuomoti įstatyme (toliau – Įstatymas) nustatytus pajamų ir turto dydžius, pratęsta Savivaldybės būsto nuomos sutartis naujam terminui, 9 nuomininkams pakeistos būsto nuomos sąlygos.

Įstatyme nustatyta paramos forma – būsto nuomos ar išperkamosios būsto nuomos mokesčių dalies kompensacijos mokėjimas asmenims ir šeimoms, turintiems teisę į paramą būstui išsinuomoti. Kompensacijos yra mokamos iš valstybės biudžeto specialiosios tikslinės dotacijos savivaldybės biudžetui. 2023 m. 165 asmenims ir šeimoms, naujai pateikusiems prašymus įrašyti į sąrašą, pasiūlyta pasinaudoti būsto nuomos ar išperkamosios būsto nuomos mokesčių dalies kompensacija.

**5 lentelė. 2023 m. asmenų ir šeimų, kuriems skirta būsto nuomos ar išperkamosios būsto nuomos mokesčio dalies kompensacija, skaičius**

|  |  |  |  |
| --- | --- | --- | --- |
| Savivaldybė | Grupės pavadinimas | 2023-01-01/2023-12-31 | |
| Asmenų (šeimų)sk. | Šeimos narių sk. |
| Šiaulių m. sav. | Jaunų šeimų | 18 | 45 |
| Šeimų, auginančių tris ar daugiau vaikų ir (ar) vaikų, kuriems nustatyta nuolatinė globa (rūpyba) | 7 | 33 |
| Neįgaliųjų, asmenų, sergančių lėtinių ligų, įrašytų į Vyriausybės ar jos įgaliotos institucijos patvirtintą sąrašą, sunkiomis formomis, ir šeimų, kuriose yra tokių asmenų | 2 | 3 |
| Bendrasis | 59 | 138 |
| **Iš viso:** | | **86** | **219** |

2023 m. asmenims ir šeimoms sumokėta 85,8 tūkst. Eur būsto nuomos mokesčio dalies kompensacijų.

Vadovaujantis Įstatymu, teisę į paramą būstui įsigyti turintys asmenys ir šeimos gali pretenduoti į valstybės iš dalies kompensuojamą būsto kreditą, kurį Socialinės apsaugos ir darbo ministerijos nustatyta tvarka teikia tos pačios ministerijos atrinktos kredito įstaigos. 2023 m. dėl teisės į paramą būstui įsigyti nustatymo bei pažymos apie teisę į paramą būstui įsigyti išdavimo gauti 93 asmenų ir šeimų prašymai, 75 prašymai buvo patenkinti.

2023 m. buvo teikiama Savivaldybės finansinė parama pirmąjį būstą Šiauliuose įsigyjančioms jaunoms šeimoms. 15 jaunų šeimų suteikta finansinė parama, jai mokėti panaudota 7,5 tūkst. Eur savivaldybės biudžeto lėšų.

**Būsto fondo valdymas.** 2023 m. išnagrinėti 1 067 asmenų ir šeimų pateikti duomenys apie turimą turtą ir gautas pajamas bei nustatyta jų teisė į paramą būstui įsigyti ar išsinuomoti, pasirašytos (atnaujintos) 78 būstų nuomos sutartys, surašyti 208 būsto apžiūros aktai.

Būstų būklės gerinimo/remonto darbams buvo panaudota 111 177,15 tūkst. Eur. Už minėtas lėšas remonto darbai (langų, durų, grindų dangos, elektros instaliacijos keitimo, apdailos remonto ir kiti smulkūs darbai, pvz.: krano, durų spynos, rozečių, dujinių viryklių pakeitimo, pelėsio panaikinimo ir kt.) buvo atlikti 62 būstuose, 2 būstai pritaikyti žmonėms su negalia.

2023 m. parengta ir išsiųsta daugiau nei 200 įspėjimų dėl komunalinių ir nuomos mokesčių skolų. Nuomos mokesčio surinkimo procentas 2023 m. siekė 97,0 proc.

Siekiant išvengti skolų už būsto nuomą susidarymo, vadovaujantis Piniginės socialinės paramos ir pašalpų nepasiturintiems Savivaldybės gyventojams ir išmokų vaikams teikimo tvarkos aprašu, buvo pasiūlyta nuomininkams, gaunantiems mažas pajamas pasinaudoti galimybe gauti 50,0 proc. sąlyginę pašalpą būsto nuomos mokesčiui sumokėti. 2023 m. buvo gauti ir išnagrinėti 290 Savivaldybei nuosavybės teise priklausančių būstų nuomininkų prašymai dėl sąlyginės pašalpos ir 285 nuomininkams buvo skirta tikslinė pašalpa.

Taip pat buvo vykdoma daugiabučių gyvenamųjų namų butų ir kitų patalpų savininkų bendrijų valdymo organų ir daugiabučius gyvenamus namus administruojančių įmonių priežiūra ir kontrolė. 2023 m. atlikti 8 planiniai ir 10 neplaninių Valdytojų veiklos patikrinimų. Surašyti 2 administracinio nusižengimo protokolai su administraciniu nurodymu. Priimtas 1 nutarimas administracinio nusižengimo byloje. Pradėtos 5 administracinio nusižengimo teisenos.

**Personalo valdymas**

**Savivaldybės administracijos organizacinė struktūra.** Nuo 2023 m. sausio 1 d. galiojo 2022 m. spalio 6 d. Šiaulių miesto savivaldybės tarybos (toliau – Savivaldybės taryba) sprendimu Nr. T-378 „Dėl Šiaulių miesto savivaldybės administracijos struktūros patvirtinimo“ patvirtinta Savivaldybės administracijos struktūra.

Šiaulių miesto savivaldybės tarybos 2023 m. kovo 2 d. sprendimu Nr. T-79 „Dėl Šiaulių miesto savivaldybės administracijos struktūros patvirtinimo“ patvirtinta nauja Savivaldybės administracijos struktūra, kuri įsigaliojo naujai išrinktai 2023–2027 metų kadencijos Savivaldybės tarybai susirinkus į pirmąjį posėdį, t. y. 2023 m. balandžio 11 d. Naujoje Savivaldybės administracijos struktūroje buvo panaikintos 2 Administracijos direktoriaus pavaduotojų pareigybės. Įsigaliojus naujam Vietos savivaldos įstatymui panaikintas Savivaldybės tarybos ir mero sekretoriatas kaip atskiras struktūrinis padalinys. Nuo 2023 m. balandžio 11 d. Savivaldybės tarybos sekretoriatas veikė kaip Savivaldybės tarybos darinys, kuris buvo sudarytas iš mero paskirtų politinio (asmeninio) pasitikėjimo valstybės tarnautojų ir Savivaldybės administracijos direktoriaus paskirtų Savivaldybės administracijos darbuotojų, padedančių Tarybos posėdžių sekretoriui įgyvendinti Vietos savivaldos įstatyme nustatytas funkcijas, taip pat Savivaldybės tarybos posėdžių, komitetų, mero, kiek jo veikla susijusi su savivaldybės tarybos posėdžiais, aptarnavimu.

Nuo 2023 m. spalio 5 d. galiojo 2023 m. spalio 5 d. Šiaulių miesto savivaldybės tarybos sprendimu Nr. T-408 „Dėl Šiaulių miesto savivaldybės administracijos struktūros patvirtinimo“ patvirtinta Šiaulių miesto savivaldybės administracijos struktūra. Civilinės saugos ir teisėtvarkos skyriuje buvo įsteigtas Civilinės saugos poskyris, kuriame paskirtas poskyrio vedėjas, atliekantis Savivaldybės parengties pareigūno funkcijas, du vyriausieji specialistai civilinei saugai ir vienas vyriausiasis specialistas mobilizacijai. Buvo išgrynintos valstybės tarnautojų, atliekančių civilinės saugos funkciją, pareigybės ir sukomplektuotos į vieną struktūrinį padalinį – Civilinės saugos poskyrį.

**Darbo apmokėjimo sistema.** Darbo apmokėjimo sistemų sukūrimui 2023 m. antrame pusmetyje buvo sudarytos Savivaldybės administracijos darbuotojų Darbo apmokėjimo sistemos sukūrimo ir pareigybių lygių struktūros nustatymo darbo grupė ir Savivaldybės biudžetinių įstaigų vadovų darbo apmokėjimo sistemos patikslinimo darbo grupė. Buvo parengti ir patvirtinti: Šiaulių miesto savivaldybės administracijos valstybės tarnautojų ir darbuotojų, dirbančių pagal darbo sutartis, darbo apmokėjimo sistemos aprašas, Šiaulių miesto savivaldybės biudžetinių įstaigų (išskyrus švietimo įstaigas) vadovų darbo apmokėjimo sistemos aprašas ir Šiaulių miesto savivaldybės švietimo įstaigų vadovų darbo apmokėjimo sistemos aprašas. Minėti aprašai įsigaliojo nuo 2024 m. sausio 1 d.

**Savivaldybės administracijos žmogiškieji ištekliai.** Savivaldybės administracijos karjeros valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš savivaldybės biudžeto, (toliau – darbuotojas) amžiaus vidurkis 2023 m. buvo 47 metai: 1,8 procentai nuo 20 iki 29 metų, 26,0 procentai nuo 30 iki 39 metų, 28,6 procentai nuo 40 iki 49 metų, 29,3 procentų nuo 50 iki 59 metų, 15,0 procentų – 60 metų ir daugiau. Savivaldybės administracijoje 2023 m. dirbo 83,0 procentai moterų ir 17,0 procentų vyrų. 2023 metais pareigybių skaičius buvo padidintas nuo 272 iki 279.

**Žmogiškųjų išteklių atranka.** Konkursai į karjeros valstybės tarnautojų pareigas vykdomi centralizuotai per Viešojo valdymo agentūrą prie Vidaus reikalų ministerijos. Didžiausia problema išliko nuolatinis specialistų poreikis Architektūros, urbanistikos ir paveldosaugos skyriuje.

2023 m. į biudžetinių, viešųjų įstaigų, uždarųjų akcinių bendrovių bei akcinių bendrovių vadovų pareigas suorganizuoti 12 konkursų, iš jų 6 konkursai įvyko ir buvo išrinkti įstaigų vadovai.

**Darbuotojų kaita Savivaldybėje.** Į darbą Savivaldybės administracijoje 2023 m. buvo priimta 40 darbuotojų: 18 karjeros valstybės tarnautojų, 5 pakaitiniai valstybės tarnautojai, 13 darbuotojų, dirbančių pagal darbo sutartis, 4 darbuotojai, dirbantys pagal projektinio darbo sutartis.

Atleisti buvo 35 darbuotojai: 26 karjeros valstybės tarnautojai, 9 darbuotojai, dirbantys pagal darbo sutartis. Darbuotojų atleidimo priežastys įvairios, vyksta natūralus darbuotojų judėjimas: 2 karjeros valstybės tarnautojai perkelti į kitą įstaigą tarnybinio kaitumo būdu, 7 – atleisti šalių susitarimu, 2 – atleisti politinio (asmeninio) pasitikėjimo valstybės tarnautojai, 12 – atsistatydino savo noru, 2 – suėjus 65 metams ir pasibaigus jo tarnybos pratęsimo terminui, 1- darbo santykių pasibaigimas mirties atveju, 5 darbuotojai, dirbantys pagal darbo sutartį, atleisti darbuotojo iniciatyva be svarbių priežasčių, 2 - atleisti šalių susitarimu, 2 – panaikinus pareigybę.

Pasikeitus Viešojo administravimo įstatymui, didžiausi pokyčiai įvyko šiuose skyriuose: Socialinių išmokų ir kompensacijų skyriuje vietoj 21 darbuotojo, dirbančių pagal darbo sutartį, pareigybės įsteigtos valstybės tarnautojų pareigybės, Miesto koordinavimo skyriuje vietoj 7 darbuotojų, dirbančių pagal darbo sutartį, pareigybių įsteigtos valstybės tarnautojų pareigybės.

**Darbo pareigų ar tarnybinių nusižengimų tyrimai**. 2023 m. buvo atliktas vienas tarnybinio nusižengimo tyrimas valstybės tarnautojui, buvo pripažinta, kad valstybės tarnautojas padarė mažareikšmį tarnybinį nusižengimą ir tarnybinė nuobauda nebuvo skirta.

**Darbuotojų vertinimas ir karjera.** 2023 m. 249 valstybės tarnautojų tarnybinė veikla įvertinta labai gerai: 150 valstybės tarnautojai per kasmetinį valstybės tarnautojų vertinimą ir 99 valstybės tarnautojų per neeilinį vertinimą. Savivaldybės administracijoje skiriamas didelis dėmesys valstybės tarnautojų karjerai. 2023 m. po tarnybinės veiklos vertinimo į aukštesnes pareigas buvo perkelti 2 valstybės tarnautojai, iš jų 1 valstybės tarnautojas perkeltas į skyriaus vedėjo pareigas, 1 – į patarėjo pareigas, 245 valstybės tarnautojams nustatyti didesni pareiginės algos koeficientai, 2 valstybės tarnautojams skirtos padėkos už labai gerą tarnybinę veiklą.

2023 m. 44 darbuotojų, dirbančių pagal darbo sutartis, veikla buvo įvertinta labai gerai ir jiems nustatyta 15 procentų pareiginės algos pastoviosios dalies dydžio kintamoji dalis, 15 darbuotojų veikla įvertinta gerai ir jiems nustatyta 9 procentų kintamoji dalis, 1 darbuotojas įvertintas patenkinamai.

**Kvalifikacijos kėlimas.** 2023 m. Savivaldybės administracijos darbuotojų kvalifikacijos kėlimui buvo skirta 35,0 tūkst. Eur, tai yra 0,7 procento nuo darbo užmokesčiui skirtų asignavimų.

Įgyvendinant 2019–2034 m. Šiaulių miesto ekonominės plėtros ir investicijų pritraukimo strategijos priemonių planą pagal priemonę „Tobulinti Šiaulių miesto savivaldybės darbuotojų anglų kalbos žinias“ 2023 m. anglų kalbos mokymai buvo tęsiami pagal 2022 m. spalio 5 d. sutartį Nr. SŽ-1485 pasirašytą su paslaugos teikėju VšĮ „American English School“. Sėkmingai šiuos mokymus baigė 24 Savivaldybės administracijos darbuotojai. 2023 m. spalio mėnesį buvo nupirkti nauji anglų kalbos mokymai 2023–2024 metams. Suorganizuota 60 akademinių valandų anglų kalbos mokymų Savivaldybės administracijos darbuotojams, skirtingais lygiais (A1.1, A2.1, B1.1, B2.1 ir C1.1), kuriuose dalyvauja 20 darbuotojų.

Vidutiniškai kiekvienas Savivaldybės administracijos darbuotojas per 2023 m. dalyvavo 3 mokymuose.

Įgyvendinant projektą „Paslaugų teikimo ir asmenų aptarnavimo kokybės gerinimas Šiaulių miesto savivaldybės administracijoje ir Šiaulių miesto savivaldybės viešojoje bibliotekoje“, suorganizuoti šie mokymai:

ArcGIS programinės įrangos mokymai;

„Profesionalus bendravimas telefonu ir elektroniniu paštu – pozityvaus įvaizdžio ir efektyvios komunikacijos garantas“;

„Gyventojų skundų nagrinėjimo praktika. Prašymai, skundai – viešojo administravimo įstatymo taikymo praktika. Viešojo administravimo subjektų atsakomybė“.

Atsižvelgiant į Administracijos darbuotojų prioritetų sąrašą, suorganizuoti šie mokymai: MS Excel mokymai; Viešųjų pirkimų iniciatorių mokymai; „Valstybės garantuojamos piniginės socialinės paramos teikimo teisės aktų taikymas“; „Vadovų gebėjimų ugdymas, užkertant kelią psichologiniam smurtui, diskriminacijai, priekabiavimui ir mobingui“; „Krizių valdymo ir civilinės saugos įstatymas. Civilinės saugos organizavimo savivaldybėse pokyčiai“.

**Vidaus auditas**

Savivaldybės tarybos sprendimu[[1]](#footnote-1) reorganizavus vieną biudžetinę įstaigą (Šiaulių lopšelį-darželį „Coliukė“ prijungus prie Šiaulių lopšelio-darželio „Sigutė“), ataskaitinių metų pabaigoje Centralizuoto vidaus audito skyriaus (toliau – Skyriaus) audituojamą visumą sudarė 93 audituojami subjektai.

2023 m. buvo atlikti šeši vidaus auditai, iš kurių penki buvo daliniai. Atliekant dalinius vidaus auditus buvo audituota tam tikra audituoto subjekto veiklos sritis ir vertinta vidaus kontrolė audituotoje srityje. Vieno dalinio vidaus audito metu, siekiant platesnio audituotos srities vertinimo, tam tikra veiklos sritis buvo analizuota detaliau, nes šio vidaus audito metu buvo vertinta 20 Savivaldybės administracijos skyrių, 5 poskyrių, dviejų seniūnijų ir 5 į padalinius neįeinančių darbuotojų valdomų dokumentų tvarkymo, apskaitos, saugojimo ir naikinimo atitiktis teisės aktų reikalavimams. Taip pat atliktas vienas kompleksinis vidaus auditas, kurio metu buvo visapusiškai įvertinta Savivaldybei pavaldaus ir atskaitingo viešojo juridinio asmens veikla.

Atliekant vidaus auditus, 2023 m. buvo vertintas Savivaldybės administracijos padalinių, kitų audituojamai visumai priskirtų viešojo sektoriaus subjektų veiklos valdymo atitiktis teisės aktams. Taip pat, vykdant Lietuvos Respublikos administracinės naštos mažinimo įstatyme ir Lietuvos Respublikos korupcijos prevencijos įstatyme įtvirtintus imperatyvius reikalavimus, atlikti administracinės naštos mažinimo priemonių ir Savivaldybėje vykdomo korupcijos rizikos valdymo vertinimai.

Pagrindinės 2023 m. audituotų subjektų vertintos veiklos sritys pateiktos 2 pav.

**2 pav. pagrindinės 2023 m. audituotos veiklos sritys**

Ataskaitiniais metais atliekant vidaus auditus buvo nustatyti teisės aktų reikalavimų nesilaikymo atvejai įvairiose audituotų subjektų veiklos srityse, tačiau pagrindiniai trūkumai buvo nustatyti dėl audituotų subjektų veiklos tobulinimo, nepakankamų arba neveiksmingų vidaus kontrolės priemonių nustatymo, netinkamo rizikos veiksnių valdymo.

Pagrindiniai vidaus audito ataskaitose pateikti pastebėjimai ir išvados darantys neigiamą įtaką audituoto subjekto rizikos valdymui ir vidaus kontrolei bei kitų teisės aktų nesilaikymo atvejai, audituotų subjektų veiklos srityse buvo susiję su:

• viešųjų ir privačių interesų derinimo pažeidimais;

• netinkamu (neužtikrinant Vidaus kontrolės įgyvendinimo viešajame juridiniame asmenyje tvarkos apraše nurodytų reikalavimų) darbuotojų vykdomų funkcijų atskyrimu;

• tarnybinio automobilio naudojimo taisyklių nesilaikymu;

• netinkama tarnybinio automobilio ridos apskaita, tarnybinio automobilio kelionės lapuose nurodytų duomenų atitikties faktiniams duomenims kontrolės trūkumu;

• neužtikrintu paslaugų gavėjams taikytų mokamų paslaugų ir jų kainų teisingumu ir teisėtumu;

• neužtikrintu valdomų dokumentų tvarkymo, apskaitos saugojimo ir naikinimo atitikties teisės aktams reikalavimų laikymusi;

• veiksmingų ir efektyvių vidaus kontrolės priemonių viešųjų ir privačių interesų derinimo, darbuotojų funkcijų paskirstymo ir kontrolės jų vykdymo srityje, tarnybinio automobilio naudojimo, teikiamų mokamų paslaugų teikimo ir kt. veiklos srityse, trūkumu.

Vidaus audito metu nustatytiems trūkumams šalinti, veiklai tobulinti, rizikai mažinti ir valdyti ataskaitiniais metais audituotiems subjektams buvo pateiktos 36 rekomendacijos, kurios pagal audituotas sritis detalizuotos 6 lentelėje.

**6 lentelė.** **2023 m.** **audituotiems subjektams pateikta rekomendacijų pagal audituotas sritis**

|  |  |
| --- | --- |
| **Pateikta rekomendacijų pagal audituotas sritis** | |
| Personalo politikos valdymo | 4 |
| Valdomų dokumentų tvarkymo, apskaitos, archyvavimo, saugojimo ir naikinimo atitikties teisės aktų reikalavimams užtikrinimo | 3 |
| Viešųjų ir privačių interesų valstybinėje tarnyboje derinimo | 1 |
| Tarnybinio transporto naudojimo ir kontrolės užtikrinimo | 3 |
| Teikiamų mokamų paslaugų ir jų įkainių teisėtumo ir teisingumo taikymo | 2 |
| Veiksmingų ir efektyvių vidaus kontrolės priemonių trūkumu ir esamų tobulinimo ir rizikos veiksnių valdymo | 8 |
| Viešojo juridinio asmens veiklos ir valdymo tobulinimo | 9 |
| Korupcijos rizikos valdymo tobulinimo | 6 |
| **Iš viso:** | **36** |

Ataskaitiniais metais audituotiems subjektams buvo pateiktos didelio reikšmingumo rekomendacijos dėl audituotų subjektų tobulintinų veiklos sričių, kurios didžiąja dalimi buvo susijusios su audituotų subjektų veiklos valdymu, rizikos veiksnių analize ir tinkamu jų valdymu, vidaus kontrolės tobulinimu, veiksmingų ir efektyvių vidaus kontrolės priemonių ir procedūrų sukūrimu ir jų vykdymu.

Pagrindinės 2023 m. vidaus audito ataskaitose pateiktos didelio reikšmingumo rekomendacijos detalizuotos 7 lentelėje.

**7 lentelė. 2023 m. audituotų subjektų vadovams pateiktos didelio reikšmingumo rekomendacijos**

|  |  |
| --- | --- |
| **Pateikta rekomendacijų pagal audituotas sritis** | |
| Personalo politikos valdymo | 4 |
| Valdomų dokumentų tvarkymo, apskaitos, archyvavimo, saugojimo ir naikinimo atitikties teisės aktų reikalavimams užtikrinimo | 3 |
| Viešųjų ir privačių interesų valstybinėje tarnyboje derinimo | 1 |
| Tarnybinio transporto naudojimo ir kontrolės užtikrinimo | 3 |
| Teikiamų mokamų paslaugų ir jų įkainių teisėtumo ir teisingumo taikymo | 2 |
| Veiksmingų ir efektyvių vidaus kontrolės priemonių trūkumu ir esamų tobulinimo ir rizikos veiksnių valdymo | 8 |
| Viešojo juridinio asmens veiklos ir valdymo tobulinimo | 9 |
| Korupcijos rizikos valdymo tobulinimo | 6 |
| **Iš viso:** | **36** |

Vidaus audito ataskaitose pateiktoms rekomendacijoms įgyvendinti audituotų subjektų vadovai rengė rekomendacijų įgyvendinimo priemonių planus, numatė konkrečias priemones ir terminus, skyrė atsakingus asmenis joms įgyvendinti. Atvejų, kai į vidaus audito ataskaitose pateiktas rekomendacijas nebūtų atsižvelgta ir su jomis susijusias neatitiktis teisės aktams būtų atsisakyta šalinti, ataskaitiniais metais nebuvo, nes visi 2023 metais audituoti subjektai rizikai sumažinti ir tinkamai vidaus kontrolei užtikrinti priėmė visas vidaus auditorių pateiktas rekomendacijas. Taip pat operatyviai ėmėsi priemonių nustatytai rizikai mažinti, diegė rekomenduotas vidaus kontrolės priemones ir Skyriaus darbuotojams teikė informaciją apie įgyvendintas rekomendacijas.

Vykdydami pažangos stebėjimą, buvo vertinta ar įgyvendinamos vidaus audito ataskaitose pateiktos rekomendacijos, ar šalinami vidaus audito metu nustatyti trūkumai, neatitiktys ir (arba) jų atsiradimą lemiantys veiksniai.

Ataskaitiniais metais „Transcendent Group Baltics“ UAB, Lietuvos Respublikos finansų ministerijos užsakymu atliko 2020–2022 metų Audito skyriaus veiklos vertinimą ir 2023 m. kovo 29 d. Savivaldybės administracijos direktoriui pateikė Išorinio vidaus audito tarnybos Šiaulių miesto savivaldybės administracijos centralizuoto vidaus audito skyriaus veiklos vertinimo ataskaitą. Šioje ataskaitoje vertintojų grupė pateikė išvadą, kad Audito skyriaus veikla visais reikšmingais aspektais „pilnai atitinka“ Lietuvos Respublikos vidaus kontrolės ir vidaus audito įstatymą ir kitus taikytinus teisės aktus, įskaitant Lietuvos Respublikos finansų ministro įsakymu patvirtintą Vidaus auditorių profesinės etikos principų aprašą.

Taip pat vertintojų grupės nuomone, gerosios praktikos taikymo pavyzdys yra tai, kad atlikus vidaus auditą apie nustatytus trūkumus (kurie gali kartotis ir kitose įstaigose) informuojamos ir kitos Savivaldybės įstaigos, kad jos galėtų iš anksto imtis veiksmų trūkumams eliminuoti ir (arba) užkirstų kelią galimam jų atsiradimui.

**Teisinės paslaugos**

**Pirminė teisinė pagalba.** 2023 metais pareiškėjų, kuriems suteikta pirminė teisinė pagalba – 2 088, tai yra 1,81 proc. nuo Savivaldybės gyventojų skaičiaus. Daugiausia teisinės pagalbos kreiptasi civilinės teisės ir civilinio proceso klausimais – 965, šeimos teisės klausimais – 634 atvejai.

Pareiškėjams parengtos 31 taikos sutartis, surašyta 561 prašymai suteikti antrinę teisinę pagalbą, 34 procesiniai dokumentai, 195 prašymai suteikti privalomąją mediaciją.

Pirminė teisinė pagalbė buvo teikiama dirbant su elektronine teisinės pagalbos paslaugų teikimo sistema TEISIS.

**Etikos komisijos veikla**. Savivaldybės tarybos Etikos komisija (toliau – Etikos komisija) nuo 2023 m. balandžio 11 d. iki gruodžio 31 d. rinkosi į 7 posėdžius:

Per 2023 metus Etikos komisija pažeidimų nenustatė ir skelbtinų sprendimų nepriėmė.

**Asmens duomenų apsaugos sritis**. Peržiūrėtos ir atnaujintos Duomenų subjektų teisių įgyvendinimo Šiaulių miesto savivaldybės administracijoje taisyklės bei Asmens duomenų saugumo pažeidimų Šiaulių miesto savivaldybės administracijoje valdymo taisyklės.

Siekiant nustatyti, ar Savivaldybės administracija tinkamai įgyvendina 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) įtvirtintas pareigas, buvo atliktas patikrinimas dėl reikalavimų, susijusių su duomenų subjektų teisės būti informuotam apie savo asmens duomenų tvarkymą, įgyvendinimo. Atlikus patikrinimą buvo parengta ataskaita, kurioje buvo pateiktos išvados ir rekomendacijos.

Peržiūrėti ir užpildyti Savivaldybės administracijos duomenų tvarkymo veiklos įrašai (kaip duomenų valdytojo ir kaip duomenų tvarkytojo).

Siekiant didinti Savivaldybės administracijos darbuotojų sąmoningumą apie asmens duomenų apsaugą, nuo 2023-10-01 iki 2023-11-30 buvo vykdomi Savivaldybės administracijos darbuotojų mokymai tema - „*Asmens duomenų saugos pažeidimas. Ką daryti asmens duomenų saugumo pažeidimo atveju?*“. Taip pat Savivaldybės administracijos darbuotojams bei Savivaldybės administracijos struktūriniams padaliniams per DVS „Avilys“, darbuotojų vidinį tinklą „INTRANET“ bei el. paštu buvo teiktos įvairios rekomendacijos, aktuali informacija, atmintinės asmens duomenų tvarkymo klausimais.

Peržiūrėta ir atnaujinta Savivaldybės internetinio puslapio [www.siauliai.lt](http://www.siauliai.lt/) meniu juostos ASMENS DUOMENŲ APSAUGA informacija.

**Ikiteisminių administracinių ginčų sritis.** Vadovaudamiesi Ikiteisminio administracinių ginčų nagrinėjimo tvarkos įstatymu, buvo vestos administracinės bylos Administracinių ginčų komisijos Šiaulių teritoriniame skyriuje. Viso vesta 18administracinių bylų (teikti atsiliepimai, atstovauta tiesiogiai posėdžiuose).

**Teisminiai ginčai, kita teisinė veikla.** Taip pat vestos 147 teisminės bylos, kuriose šalimi buvo Savivaldybės administracija ir 27 teisminės bylos, kuriose šalimi buvo Savivaldybė, viso 174 teisminės bylos. Bylose apie 80 procentų sprendimų priimta Savivaldybės naudai, likusi dalis įtakos Savivaldybės interesams neturėjo arba turėjo nežymiai.

99 proc. bylų buvo elektroninės, tai yra vedamos per Lietuvos teismų elektroninę sistemą EPP. 24 teisminės bylos pradėtos 2023 m. bus tęsiamos 2024 metais.

Kelios teisminės bylos buvo vedamos arba joms teisines konsultacijas teikė advokatai, pagal ankstesniais metais sudarytas Teisinių paslaugų sutartis. Naujų teisinių paslaugų sutarčių 2023 metais sudaryta nebuvo. Advokatai buvo pasitelkiami specifinių žinių reikalaujančiuose teisminiuose ginčuose (pvz. dėl Žemaitės g. 70 pastatų nugriovimo, daugiabučių namų priežiūros tarifo išieškojimo). Buvo tęsiamos 2 teisinių paslaugų sutartys, naujų nesudaryta.

2023 m. buvo pateikta 10 skundų teismams – 3 atskirieji skundai ir 5 apeliaciniai skundai; 2 – kiti skundai; pateikti 23 ieškiniai, 112 atsiliepimų teisminėse ir kitose bylose, 34 pareiškimai.

**Viešųjų pirkimų organizavimas**

Įgyvendinant Viešųjų pirkimų įstatymo nuostatas dėl viešųjų pirkimų centralizavimo, 2022 m. liepos 7 d. priimtas Savivaldybės tarybos sprendimas suteikti Savivaldybės centrinės perkančiosios organizacijos statusą BĮ Šiaulių apskaitos centrui (toliau – ŠAC). Nuo 2023 m. sausio 1 d. Administracijos skelbiamus pirkimus, kurių vertė didesnė nei 15,0 tūkst. Eur be PVM vykdo ŠAC. Viešuosius pirkimus iki 15,0 tūkst. Eur be PVM ir pirkimus per VšĮ CPO.LT katalogą vykdo Savivaldybės administracijos darbuotojai. Savivaldybės administracija per 2023 m. atliko 56 pirkimus per VšĮ CPO.LT katalogą ir 295 mažos vertės neskelbiamus pirkimus. Teisės skyriaus Viešųjų pirkimų poskyrio specialistai dalyvauja ŠAC sudaromose pirkimų komisijose, kai vykdomos tarptautinės vertės pirkimų procedūros, nuolat teikia metodinę pagalbą ŠAC, Savivaldybės administracijos darbuotojams pirkimų inicijavimo, Viešųjų pirkimų įstatymo, teismų praktikos taikymo klausimais, vykdo viešųjų pirkimų tvarkos apraše nustatytų procedūrų kontrolę, analizuoja Savivaldybės administracijos viešuosius pirkimus, informaciją gautą iš ŠAC, ir rengia viešuosius pirkimus reglamentuojančių Savivaldybės teisės aktų projektus, sudarančius efektyvios viešųjų pirkimų veiklos pagrindą, bei taikomus tiek Savivaldybės administracijai, tiek Savivaldybės įstaigoms, tiek ŠAC.

Viešųjų pirkimų tarnyba skelbia pirkimų vykdytojų žemėlapį – švieslentę, kurioje pateikiami kiekvienos perkančiosios organizacijos pasiekti rodikliai ir bendri Lietuvos perkančiųjų organizacijų rodikliai. Savivaldybės administracijos atliktų žaliųjų pirkimų vertė proc. - 93,4 (Lietuvos – 89,3 proc.), pirkimų, kai taikytas kokybės kriterijus vertė proc. – 45,7 (Lietuvos – 22 proc.), centralizuotų pirkimų skaičius proc. – 73,9 (Lietuvos – 20,2 proc.).

**MIESTO VYSTYMAS**

**Ekonominė plėtra**

**Ekonomika ir verslas.** 2023 m. nuosekliai tęsiamas Šiaulių miesto ekonominės plėtros ir investicijų pritraukimo strategijos (toliau – Strategija) priemonių įgyvendinimas. Strategijoje numatytos 75 priemonės, iš kurių 12 jau įgyvendintos, o likusių įgyvendinimas yra tęstinis procesas. Taip pat organizuoti reguliarūs priemonių vykdytojų susitikimai, parengta 2022 m. Strategijos įgyvendinimo ataskaita pateikta Savivaldybės tarybos nariams.

Atidarius naują vidinį aplinkkelį, atsirado galimybė geriau išnaudoti ir ten esančius sklypus, kurie galėtų būti aktualūs verslui, todėl pradėtos vystyti ir formuoti potencialios teritorijos verslui aplink Aukštabalio g. ir Daubos g. Taip pat toliau vykdyta sėkmingai veikiančio Šiaulių pramoninio parko plėtra prie jo prijungiant du naujus sklypus adresais: Radviliškio g. 41A ir Radviliškio g. 41B. Procesas turėtų būti baigtas 2024 m.

Siekiant sudaryti sąlygas Šiaulių pramoniniame parke, Laisvojoje ekonominėje zonoje ir kitose Šiaulių miesto vietose veiklą vykdančioms ir planuojančioms įsikurti įmonėms efektyviai organizuoti krovos bei logistikos procesus, įrengta krovos viešoji infrastruktūra, skirta logistikos procesų organizavimui, geležinkelio, sausumos ir oro transportu. Tuo tikslu baigta nutiesti geležinkelio vėžė ir pastatytas modernus Šiaulių viešojo logistikos centro intermodalinis (įvairiarūšis) terminalas, kuriame bus galima vykdyti krovos darbus siekiant gabenti prekes ar žaliavas geležinkelio transportu.

**Verslo skatinimas.** 2023 m. įgyvendintos 8 smulkiojo ir vidutinio verslo rėmimo priemonės. Daugiausiai dalyviai remti pagal priemones: „Įrangos ir įrankių įsigijimo išlaidų dalinis dengimas“, „Įregistruotų naujų įmonių pradinių steigimosi išlaidų dalinis padengimas“, verslo projektų konkursas „Vyresnių nei 45 m. asmenų verslo skatinimas“, verslo projektų konkursas „Parama inovatyviam verslui“, verslo projektų konkursas „Jaunimo nuo 18 iki 29 m. verslo skatinimas“. Iš viso parama skirta 25 verslo subjektams, suteikta 41,3 tūkst. Eur paramos suma.

Įgyvendinta verslo subjektų mokymo programa, kurios metu buvo vykdytos konsultacijos: verslo pradžios, verslo plėtros, mokesčių, rinkodaros, verslo planų rengimo, verslo finansavimo klausimais, surengti 5 mokymai ir 6 verslo sklaidos renginiai. Įgyvendinta jaunimo verslumo skatinimo programa, kurios metu buvo vykdytos 35 verslo konsultacijos ir 15 verslumo mokymo ir verslo informacinės sklaidos renginių. Įsteigtos 7 naujos įmonės, pritraukti 8 aukštos profesinės kvalifikacijos specialistai, kuriems suteikta finansinė parama.

Organizuoti 2022 metų nominacijos „Geriausias metų darbdavys“ rinkimai. Laimėtojais paskelbti: labai mažų ir mažų įmonių kategorijoje - UAB „Informacinės sistemos ir technologijos“; vidutinių įmonių kategorijoje – UAB „Extra services“; didelių įmonių kategorijoje - UAB „Ltintus“.

**Investicinės aplinkos viešinimas.** 2023 m. organizuotas nuotolinis verslumo skatinimo renginys „Paramos verslui galimybės Šiauliuose ir ne tik...“, įgyvendintos rinkodaros kampanijos – „Šiauliai – karjeros miestas“ ir „Rinkis Šiaulius!“, parengtas miesto istorijų ciklas, publikuoti 6 pavieniai straipsniai apie Šiaulius, investicinę aplinką Lietuvos bei užsienio spaudoje. Organizuota kasmetinė verslo konferencija Ch. Frenkelio rūmuose – „Kūrybingumas versle“, edukacinė rinkodaros priemonė – piešinių konkursas vaikams „Aš ir mano ateities Šiauliai“. Aktyviai bendradarbiauta su Lietuvos marketingo asociacijos (LiMA) Šiaulių skyriumi, kartu suorganizuoti du renginiai: „Marketingo terapija Šiaulių miesto savivaldybėje“ (skyriaus nariams) ir „Rinkodaros dirbtuvės“ (Savivaldybės ir pavaldžių įstaigų darbuotojams). 2023 m. atlikta Šiaulių gyventojų, verslininkų, asocijuotų verslo struktūrų, turistų ir kt. apklausa dėl miesto įvaizdžio vertinimo.

**Licencijos ir leidimai.** 2023 m. pilna apimtimi pradėjo veikti licencijų ir leidimų informacinė sistema „LILIS“.

**Kainos. Tarifai. Mokesčių lengvatos.** Savivaldybės kompetenciją mokesčių administravimo srityje sudaro žemės, valstybinės žemės nuomos ir nekilnojamojo turto mokesčių tarifų nustatymas, mokesčių lengvatų suteikimas, taip pat mokesčio dydžių, taikomų įsigyjant verslo liudijimus, nustatymas. Siekiant išlaikyti stabilius aukščiau minėtų mokesčių tarifus, 2023 metams buvo nustatyti tokie pat, kaip 2022 metais mokesčių tarifai bei fiksuotų pajamų mokesčio dydžiai įsigyjant verslo liudijimus. Lengvatų, kurios gali būti taikomos verslo liudijimus įsigyjantiems asmenims, rūšys ir dydžiai nesikeitė.

2023 m. Savivaldybės tarybos sprendimais savivaldybės biudžeto sąskaita fiziniams ir juridiniams asmenims buvo suteikta mokesčių lengvatų už 443,1 tūkst. Eur, žr. 8 lentelę.

**8 lentelė. 2023 m. suteiktų mokesčių lengvatų statistika**

|  |  |  |  |  |  |
| --- | --- | --- | --- | --- | --- |
| **Asmenys, kuriems suteikta mokesčių lengvata** | **Suteiktų mokesčių lengvatų dydžiai tūkst. Eur / (asmenų skaičius)** | | | | **Iš viso suteiktų mokesčių lengvatų dydis tūkst. Eur** |
| **Žemės mokesčio** | **Valstybinės žemės nuomos mokesčio** | **Nekilnojamojo turto mokesčio** | **Paveldimo turto mokesčio** |
| **2023 m.** | | | | | |
| Fiziniai | - | - | - | 3,1/ (2) | **3,1/ (2)** |
| Juridiniai | 9,1/ (9) | 99,3/ (42) | 331,6/ (60) | - | **439,9/ (111)** |
| **Iš viso:** | **9,1/ (9)** | **99,3/ (42)** | **331,6/ (60)** | **3,1/ (2)** | **443,1/ (113)** |

2 fiziniams asmenims dėl sunkios materialinės padėties suteiktos paveldimo turto mokesčio lengvatos už paveldėtą turtą.

110 juridinių asmenų, parėmusių 952,7 tūkst. Eur sporto, švietimo ir kultūros projektus Šiaulių mieste, 2023 m. suteikta žemės, valstybinės žemės nuomos ir nekilnojamojo turto mokesčių lengvatų už439,7 tūkst. Eur.

1 juridiniam asmeniui suteikta 0,3 tūkst. Eur valstybinės žemės nuomos mokesčio lengvata už strateginę reikšmę turinčiam projektui įgyvendinti naudojamą žemės sklypo dalį.

14 juridinių asmenų, vykdančių veiklą Šiaulių pramoniname parke, suteikta valstybinės žemės nuomos mokesčio lengvatų už 25,5 tūkst. Eur

2023 m. Savivaldybė kompensavo patirtas keleivių vežimo Šiaulių miesto reguliaraus susisiekimo autobusų maršrutais išlaidas (negautas pajamas) – 2 361,2 tūkst. Eur. Bendras lengvatinių keleivių žymėjimų skaičius – 5 771 492, iš kurių su 50 proc. nuolaida – 1 961 191, su 80 proc. – 2 021 788 ir su 100 proc. – 1 788 513.

Savivaldybė kompensavo keleivinio kelių transporto vežėjų nuostolius, susidariusius teikiant viešąsias keleivių vežimo paslaugas, ir operatoriaus veiklos, skirtos 5 konkursinių maršrutų aptarnavimui, sąnaudas – iš viso 2 891,3 tūkst. Eur.

**Investicijos Šiaulių pramoniniame parke.** 2023 m. duomenimis Šiaulių pramoniniame parke nuo jo įkūrimo įmonės investavo daugiau kaip 71 100,0 tūkst. Eur, sukūrė 6 435 darbo vietas.

Šiaulių pramoniniame parke yra išnuomoti beveik visi sklypai, todėl per 2023 m. pasirašyta tik 1 investicijų sutartis ir 4 papildomi susitarimai.

Šiaulių pramoniniame parke 2023 m. sėkmingai savo veiklą vykdė 11 įmonių:

1. UAB „Lietmeta“ (gofruoto kartono gaminių gamyba ir prekyba);

2. UAB „ROL Lithuania“ (metalo apdirbimas);

3. UAB „Vonin Lithuania“ (žvejybinių tinklų ir žuvų auginimo įrangos gamyba);

4. UAB „Krovlita“ (sandėliavimas ir logistika);

5. UAB „Scania Lietuva“ (specializuotas servisas);

6. UAB „Formula air Baltic“ (pramoninių dulkių ištraukimas ir ventiliacija);

7. UAB „Metmega“ (priekabų ir puspriekabių gamyba);

8. AB „Lietuvos paštas“ (pašto paslaugos);

9. UAB „Aukstata“ (statybos projektų valdymas, projektavimas, ekspertavimas ir kt.);

10. UAB „JW Trade“ (dviračių dalių ir aksesuarų gamyba ir prekyba);

11. UAB „LTintus“ (platikinių langų gamyba JAV rinkai).

Kitos įmonės tęsė projektavimo ir kitus paruošiamuosius darbus, reikalingus įsipareigojimų įvykdymui.

**Teritorijų planavimas ir paveldosauga**

**Viešųjų erdvių pertvarkymo projektai**. Savivaldybės administracija 2023 m. užbaigė didžiausius viešųjų erdvių pertvarkymo projektus. Vieninga sutvarkytų erdvių sistema apjungė pilnai išbaigtos Šiaulių miesto Centrinės senojo miesto dalies viešąsias erdves, kurių kompoziciniai sprendiniai pilnai pasiteisino šventinių renginių metu bendruomenės veikloms.

2023 metais pilnai atnaujinta: Šiaulių pietinio gyvenamojo rajono Dainų mikrorajono pagrindinė pėsčiųjų ir dviratininkų (riedutininkų) funkcinė ašis - Dainų takas su prieigų jungtimis; Saulės diskų fontanas įkomponuotas į saulės simboliu papuoštą renginių erdvę, pilnai atnaujintos apšvietimo ir vaizdo stebėjimo sistemos.

Taip pat įrengta: Talkšos pakrantė papildyta mini Pumptrack atrakcija mažiesiems šio sporto entuziastams; Dainų parko saulės ženklo takų sistema papildyta nauju moduliniu sanitariniu mazgu su poilsio aikštele ir gertuve lankytojams bei jų augintiniams.

Atlikti projektavimo darbai: parengtas Lieporių parko Skate aikštelės konstrukcijų sprendinys teikiamas įgyvendinimui, kartu su UAB „Šiaulių vandenys“ radus sprendimų galimybes užmirkusios (todėl netinkamos kultūriniams renginiams ir poilsio įrenginiams) teritorijos nusausinimo klausimais.

**Kompleksinis teritorijų planavimas ir statybos leidimų išdavimas.** Teritorijų planavimo procesas pilnai vykdomas elektroninėje erdvėje. TPS vartai aplinkoje, [www.tpdris.lt](http://www.tpdris.lt) [www.tpsis.lt](http://www.tpsis.lt) tęsiamas Šiaulių miesto bendrojo plano keitimas. Šiuo metu rengiama šio plano koncepcija ir strateginis poveikio aplinkai vertinimas.

Parengti šie detalieji planai:

2023-05-02 Savivaldybės administracijos direktoriaus įsakymu Nr. A-644 patvirtintas Teritorijos tarp Gegužių, Architektų ir Aido gatvių detalusis planas, pateiktas tolesniam teritorijos naudotojų lūkesčių įgyvendinimui.

2023-11-30 Savivaldybės administracijos direktoriaus įsakymu Nr. A-1131 patvirtintas supaprastinta tvarka parengtas žemės sklypo Pramonės g. 15 plėtros detalusis planas.

2023-08-28 Savivaldybės administracijos direktoriaus įsakymu Nr. A-971 patvirtintas Zoknių gyvenamojo rajono Šiauliuose detaliojo plano koregavimas užtikrina Pramonės parko plėtrai reikalingų apleistų teritorijų įveiklinimą.

Šiaulių mieste žemėtvarkos projektų rengimo procedūras pilnai perkėlus į elektronines sistemas (ŽPDRIS) ir užbaigus žemės reformos procesą, atsigauna miesto plėtros procesai.

**Geoinformacinės sistemos ir geodezija.** 2023 m. buvo tęsiamas erdvinių duomenų perkėlimas į naujos struktūros TEDR (tvarkytojo erdvinių duomenų rinkinys), skirtą naudoti topografijos ir inžinerinės infrastruktūros informacinėje sistemoje (TIIIS) TPS vartai aplinkoje.

**Statinių architektūros ir projektavimo sritis. 2023 m.** Statybą leidžiančių dokumentų procedūros vykdomos Lietuvos Respublikos statybos leidimų ir statybos valstybinės priežiūros informacinėje sistemoje „Infostatyba”. 2023 m. per informacinę sistemą „Infostatyba“ pateikti ir nagrinėti 825 prašymai, išduoti 236 statybą leidžiantys dokumentai. IS „Infostatyba“ priemonėmis išduoti 74 specialieji architektūros reikalavimai, dokumentų valdymo sistemoje (toliau - dvs) „Avilys“ išduoti 26 specialieji architektūros reikalavimai. Savivaldybės infrastruktūros įstatymo nustatyta tvarka parengti 152 Savivaldybės infrastruktūros plėtros įmokos apskaičiavimo aktai dvs „Avilys“. Statinių naudojimo priežiūros nustatyta tvarka pateikti 55 prašymai naujai suformuoto kadastrinio turto vieneto naudojimo pagal paskirtį pažymai gauti, išduotos 22 pažymos dvs „Avilys“.

**Kultūros paveldo apsauga.** 2023 m. rugsėjo 12–17 d. įvyko Europos paveldo dienų renginiai Šiauliuose, kurių tema - „Gyvasis paveldas: meistriškumo laboratorija“. Renginiai kvietė pažinti paveldo kūrėjus ir visą meistriškumo laboratoriją, veikiančią kultūros paveldo objektų kūrimo ir išsaugojimo procese. Atsiliepiant į šitą temą, Šiauliuose buvo organizuojami įvairaus pobūdžio nemokami renginiai, skirti miesto visuomenei, siekiant ją supažindinti su mieste esančiu kultūros paveldu bei didinti jos sąmoningumą kultūros paveldo objektų vertės suvokimo ir jų išsaugojimo atžvilgiu. Europos paveldo dienų metu įvyko šie renginiai:

- Ekskursija ,,Muziejinių vertybių konservavimas bei restauravimas“, Chaimo Frenkelio vilos-muziejaus Restauravimo skyriuje;

- improvizuota programa „Atvirų durų diena Gerardo Bagdonavičiaus name“;

- orientaciniai žaidimai „Šiaulių gatvės pasakoja …“ su Action bound programėle;

- ekskursija „Istorizmo stilistikos objektas - Senoji Šiaulių iždinė“;

- renginys „Medinio kultūros paveldo išsaugojimas ir tvari plėtra“ (filmo peržiūra, ekskursija, ekspozicijos pristatymas);

- ekskursija–pasivaikščiojimas „Šiaulių bulvaro kūrėjai“;

- ekskursija Venclauskių namuose-muziejuje su edukaciniais momentais;

- pažintinis pasivaikščiojimas su architektu Šarūnu Sabaliausku „Šiaulių miesto tarpukario architektūra“.

Sėkmingai įgyvendintas kapavietės Aviacijos g., Šiauliuose sutvarkymo projektas.

Tarpukario modernizmo architektūros objektui – buvusiam Šiaulių apskrities savivaldybės pastatui (Vilniaus g. 263, Šiauliai), kurio projekto autorius garsus inžinierius – architektas Vladas Bitė, buvo suteikta teisinė apsauga ir 2023 m. objektas įtrauktas į Kultūros vertybių registro apskaitą.

**Miesto įvaizdžio formavimas.** 2023 m. parengtas paminklo „Tautos laisvei“ Šiaulių miesto Prisikėlimo aikštėje techninis projektas, kas sudaro sąlygas vykdyti rangos darbų pirkimo procedūras.

Įgyvendinant Šiaulių miesto išorinės vaizdinės reklamos specialiojo plano programą, įvykdytos 728 leidimų išdavimo procedūros.

**Investicijų projektų įgyvendinimas**

2023-ieji Šiaulių miestui buvo vieni sėkmingiausių kuriant naujus objektus ar rekonstruojant jau naudojamą infrastruktūrą. Iš viso investicinių projektų įgyvendinta už 42 749,00 tūkst. Eur. Daugiausiai investicijų teko susisiekimo sričiai, toliau eina viešosios paskirties statiniai, viešosios erdvės ir kita smulkesnė infrastruktūra:

susisiekimas – apie 24 200,0 tūkst. Eur;

pastatai – apie 13 590,0 tūkst. Eur, iš jų apie 6 380,0 tūkst. Eur panaudota energetiniam efektyvumui didinti;

viešosios erdvės – apie 3 220,0 tūkst. Eur;

kita infrastruktūra (sporto aikštynai, teritorijų tvarkymas) – apie 1 720,0 tūkst. Eur;

Didžiausios apimties vykdyti projektai:

1.Geležinkelio krovos aikštelių ir privažiuojamųjų kelių įrengimas (2023 m. atliktų darbų vertė 9 980,0 tūkst. Eur. Bendra objekto vertė 10 600,0 tūkst. Eur). Įrengta infrastruktūra, tiesiogiai susijusi su investicinių sąlygų Šiaulių pramoniniame parke ir Šiaulių laisvojoje ekonominėje zonoje gerinimu. Sukurta viešoji krovos infrastruktūra, skirta efektyviau organizuoti logistikos procesus.

2.Geležinkelio infrastruktūros nuo Šiaulių pramoninio parko teritorijos iki Šiaulių laisvosios ekonominės zonos teritorijos įrengimas (2023 m. atliktų darbų vertė 4 100,0 tūkst. Eur. Bendra objekto vertė: 5 080,0 tūkst. Eur). Įrengta geležinkelio infrastruktūra, skirta efektyvesniam ir lankstesniam logistikos procesų organizavimui.  Sukurta infrastruktūra turės galimybę naudotis ne tik Šiaulių pramonės parke ir Šiaulių laisvojoje ekonominėje zonoje jau įsikūrusios įmonės, bet ir įmonės, vykdančios veiklą kitose Šiaulių miesto teritorijose.

3. Serbentų – Pramonės gatvių sankryžos ir Serbentų gatvės nuo Pramonės gatvės iki Serbentų gatvės tęsinio Šiauliuose, kapitalinis remontas / rekonstravimas (bendra objekto vertė:

2 280,0 tūkst. Eur (visi darbai atlikti 2023 m.). Pramonės g. ir Serbentų g. yra vienos intensyviausių mieste. Jų sankryžoje eismo intensyvumas buvo labai didelis, tačiau numatoma, kad jis dar išaugs galutinai užbaigus naująją Aukštabalio g. ir Serbentų g. jungtį (Šiaulių m. aplinkkelio dalis).

4. Kompleksinių paslaugų namų „Alka“ Vilniaus g. 303, Šiauliai, rekonstravimas (2023 m. atliktų darbų vertė 1 680,0 tūkst. Eur). Įgyvendinant projektą „Bendruomeninių apgyvendinimo bei užimtumo paslaugų asmenims su proto ir psichikos negalia plėtra Šiaulių mieste“ Nr. 08.1.1-CPVA-V-427-15-0005 Šiaulių miesto savivaldybės nuosavybės teise valdomame pastate, adresu Vilniaus g. 303, Šiauliai, buvo įkurti specializuotos slaugos - globos namai, dienos užimtumo centras ir socialinės dirbtuvės. Rekonstruotame pastate bus apgyvendinti ir paslaugos bus teikiamos vaikams su proto ir (ar) psichikos negalia.

Dienos užimtumo centre bus vykdomi darbinio dienos užimtumo, socialinės įtraukties, kasdienių įgūdžių lavinimo ir palaikymo, meninės saviraiškos (keramikos ir (ar) kt.) užsiėmimai, kitos asmens savarankiškumą lavinančios ar palaikančios veiklos, individualios specialistų konsultacijos. Socialinių dirbtuvių veiklos bus  nukreiptos į aplinkos tvarkymo / valymo paslaugų teikimą.

Socialinių dirbtuvių dalyviai, kartu su socialinio darbuotojo priežiūra, atliks aplinkos tvarkymo/valymo darbus (pvz. kapų priežiūra, smulkūs dažymo darbai, žolės pjovimas, malkų nešimas ir pan.).

5. Aukštabalio gatvės nuo Tilžės g. iki Išradėjų g. I etapo darbai (2023 m. atliktų darbų vertė 1 480,0 tūkst. Eur). Šiaulių miesto Transporto organizavimo specialiajame plane buvo numatytas Aukštabalio gatvės pratęsimas sujungiant Tilžės ir Išradėjų / Baltų gatves. Ši atkarpa numatyta kaip vidinio Šiaulių miesto aplinkkelio dalis. 2023 m. buvo pradėtas esamos Aukštabalio gatvės dalies modernizavimas ir tęsinio iki Aukštabalio-Baltų-Išradėjų gatvių sankryžos tiesimas.

**9 lentelė. 2023 m. pritrauktos Europos Sąjungos ir valstybės biudžeto lėšos tūkst. Eur**

|  |  |
| --- | --- |
| **Finansavimo šaltinis** | **2023 m.** |
| Kelių priežiūros ir plėtros programos lėšos | 7 259,3 |
| Valstybės biudžeto lėšos Eur | 12 868,0 |
| Europos Sąjungos investicinių fondų lėšos naujų projektų įgyvendinimui | 8 487,3 |
| Pritrauktos papildomos Europos Sąjungos investicijų fondų lėšos įgyvendinamiems projektams | 5 268,9 |
| **Iš viso:** | **33 883,5** |

**10 lentelė. 2023 m. pritrauktos valstybės biudžeto lėšos tūkst. Eur**

|  |  |
| --- | --- |
| **Projekto pavadinimas** | **Lėšų suma** |
| Rėkyvos progimnazijos rekonstrukcija | 400,0 |
| Šiaulių laisvosios ekonominės zonos ir Šiaulių pramonės parko teritorijų prijungimas prie geležinkelio infrastruktūros ir krovos aikštelių įrengimas | 9 583,1 |
| Aerouosto g. rekonstrukcija | 1 462,0 |
| Šiaulių Sporto gimnazijos (Vilniaus g. 297, Šiauliai) mokyklos pastato energinio efektyvumo didinimas | 517,0 |
| Sporto komplekso (pilnų matmenų dengto regbio, futbolo maniežo) J. Jablonskio g. 14, Šiauliuose | 580,0 |
| Šiaulių miesto kapinių valdymo informacinės sistemos sukūrimas, įdiegimas, kapinių duomenų skaitmenizavimas | 177,3 |
| GovTech: miesto teritorijų priežiūros kontrolės sprendinys | 52,0 |
| Atvirų klasių sukūrimas Šiaulių Vinco Kudirkos progimnazijoje | 96,6 |
| **Iš viso:** | **12 868,0** |

**11 lentelė. Naujų projektų įgyvendinimui 2023 m. pritrauktos Europos Sąjungos lėšos tūkst. Eur**

|  |  |  |
| --- | --- | --- |
| **Projekto pavadinimas** | **Lėšų suma** | |
| Pabėgėlių iš Ukrainos priėmimas ir ankstyva integracija | | 151,3 |
| Tūkstantmečio mokyklos, I | | 6 569,8 |
| Kompleksinės paslaugos šeimai Šiaulių miesto savivaldybėje | | 1 766,3 |
| **Iš viso:** | | **8 487,4** |

**12 lentelė. Projektų įgyvendinimui panaudotos Europos Sąjungos ir valstybės biudžeto lėšos 2023 m. tūkst. Eur**

|  |  |
| --- | --- |
| **Finansavimo šaltinis** | **2023 m.** |
| Kelių priežiūros ir plėtros programos ir jos rezervo lėšos | 7 259,3 |
| Europos Sąjungos (įskaitant ir Valstybės biudžeto dalį) lėšos | 12 667,5 |
| Valstybės biudžeto lėšos | 12 076,2 |
| Panaudotos dotacijos pagal sutartis, sudarytas su Viešųjų investicijų plėtros agentūra | 102,0 |
| **Iš viso:** | **32 105,0** |

**MIESTO PRIEŽIŪRA**

**Gatvių ir pėsčiųjų takų priežiūra.**

Šiaulių miesto susisiekimo sistemos vystymui naudojami įvairūs finansavimo šaltiniai – savivaldybės ir valstybės biudžeto, taip pat tikslinės Kelių priežiūros ir plėtros programos lėšos.

2023 m. iš Kelių priežiūros ir plėtros programos Šiaulių miestui buvo skirta 7 259,3 tūkst. Eur. Rekonstruotos Aukštabalio, Aerouosto, Tauro, Dainavos gatvės ir Dainavos takas, atliktas Serbentų – Pramonės gatvių sankryžos, Varpo, Gluosnių, Skroblų, Karklų, Utenos, Šaltalankių ir Kretingos gatvių kapitalinis remontas.

Taip pat rekonstruota Aerouosto gatvės atkarpa nuo Dubijos iki Lakūnų gatvės, įvykdyta 74,0 proc. visų rekonstravimo darbų. Vykdant Pramonės – Serbentų g. sankryžos rekonstrukciją, buvo kapitaliai rekonstruota sankryža įrengiant eismo pralaidumą maksimaliai didinančias papildomas eismo juostas visomis kryptimis. Atnaujintas apšvietimas, įrengtas naujas išmanusis šviesoforas. Pramonės gatvėje atnaujinti pėsčiųjų takai ir įrengtas atskiras dviračių takas. Remontuojant ir įrengiant Aukštabalio g. nuo Tilžės g iki Baltų g., įvykdyta 75,0 proc. Aukštabalio g. nuo Tilžės iki Išradėjų g. rangos darbų, t.y. 438 m. ilgio gatvės dalyje perklota važiuojamoji dalis, sumontuotas naujas apšvietimas, įrengtos naujos parkavimo vietos ir šaligatviai, rekonstruoti lietaus surinkimo tinklai. Atlikti Pakapės g. dangos ir lietaus nuotekų įrengimo darbai, išasfaltuotas pravažiavimas tarp Spindulio ir Purienų g., patiesta nauja asfalto danga, įvykdyti. lietaus nuotekų įrengimo ir apšvietimo darbai. Aitvarų g. privažiuojamojoje gatvėje pabaigta šaligatvio konstrukcija, nuovažos, bordiūrų įrengimas ir kt.

Atliktas Tilžės g. autobusų sustojimo perkėlimas, įrengta nauja autobusų sustojimo įvaža su asfalto danga, autobusų stotelės peronas, nuovaža. Parengti pirminiai Tilžės g. viaduko kapitalinio remonto priešprojektiniai sprendiniai ir pateiktos alternatyvos.

Vykdytas žvyruotų gatvių asfaltavimas, paklota ištisinė asfalto danga Dainavos take – 320 m., Dainavos gatvėje – 321 m, Utenos g. – 356 m, Šaltalankių g. – 351 m., Kretingos g. – 130 m, Švendrių g. – 280 m., Tauro g. – 209 m.

Suremontuotos 85 daugiabučių kiemų teritorijos, viso – 9 899 m2. Užtaisytos avarinės duobės, smegduobės, atlikti kiti smulkūs remonto darbai A. J. Greimo, Ežero, Gegužių, Gluosnių, Varpo, Vilniaus, A. Mickevičiaus, Aido, Dainų, Gegužių, K. Korsako, Tilžės, Vasario 16-osios, Žemaitės, Kauno, J. Sondeckio, Tilžės, Dubijos, J. Basanavičiaus, Krymo, V. Grinkevičiaus, Kviečių gatvėse, Aušros alėjoje, pėsčiųjų takuose Aido gatvėje. Atliktas šaligatvių/ pėsčiųjų takų atnaujinimas su gyventojų prisidėjimu Saulės takas 3 (180 m2), Statybininkų g. 11 (185 m2) ir Statybininkų g. 13 (154 m2).

Vandens nuleidimo įrengimo darbai įvykdyti Nuklono g., pabaigti paviršinių nuotekų tinklų įrengimo darbai ir atlikti archeologiniai tyrimai Varpo g., pabaigti paviršinių nuotekų tinklai Gluosnių g. Miesto gatvėse įrengtos 27 saugaus eismo priemonės - greičio mažinimo kalneliai, 3 saugumo salelės ir 1 165 m atitvarų Tilžės ir Gegužių gatvėse.

Įvykdyti 6 biudžetinių įstaigų sporto aikštynų atnaujino darbai: atnaujintos bėgimo tako asfalto dangos Lieporių gimnazijoje (855,5 m2), Stasio Šalkauskio gimnazijoje (361 m2), įrengta Zoknių progimnazijos bėgimo tako ir tinklinio aikštelės smėlio ir asfalto dangos, atnaujinta krepšinio aikštelės asfalto danga (1 170 m2), įrengta tinklinio aikštelės smėlio danga ir atnaujinta krepšinio aikštelės asfalto dangaŠiaulių universiteto gimnazijoje (842,9 m2), atnaujinta krepšinio aikštelės asfalto danga „Ringuvos“ mokykloje ( 355 m2), taip pat užtaisytos krepšinio aikštelės ir bėgimo takų duobės Ragainės progimnazijoje.

Toliau tęsiamas apšvietimo įrengimas. 2023 m. visi šviestuvai mieste pakeisti iš natrio į LED. Įrengtas naujas kryptinis apšvietimas 20 vietų. Perkeltas kryptinis apšvietimas Grinkevičiaus g. – paklota 230 m kabelių, perkeltos 2 kryptinio apšvietimo atramos su šviestuvais. Perkelti gatvių apšvietimo stulpai ir elektros kabeliai prie pusiau požeminių konteinerių:14 vietų paklota 260 m kabelių, įrengtos 7 apšvietimo atramos su šviestuvais. Demontuotos 3 senos nenaudojamos atramos. Prie autobusų stotelės Šaltalankių gatvėje paklota 60 m. kabelio.

Įrengtas apšvietimas šunų vedžiojimo aikštelėje Lieporių parke– paklota 344 m kabelių, įrengtos 4 apšvietimo atramos su šviestuvais.

Paklota 1 236 m kabelių ir įrengtos 52 apšvietimo atramos su šviestuvais prie lopšelių darželių „Kregždutė“, „Vaikystė“, „Ąžuoliukas“ taip pat atnaujintas lauko apšvietimas prie Rasos progimnazijos ikimokyklinio ugdymo skyriaus**.**

**Miesto viešųjų teritorijų priežiūra**

2023 m. buvo vykdoma žaliųjų plotų priežiūra (žolės pjovimas, vejos sėjimas, gyvatvorių kirpimas, lapų grėbimas), medžių, krūmų priežiūra (pjovimas, genėjimas), apleistų teritorijų tvarkymas, teritorijų priežiūra (Žemaitės g. 83A), parkų priežiūra (nuolatinė Beržynėlio ir Didždvario parko priežiūra, bei kitų parkų tvarkymas pagal poreikį), Daušiškių kapinių priežiūra (žolės pjovimas, ravėjimas, piktžolių naikinimas), grafičių valymo darbai (vandalų išpieštų sienų, suoliukų, stendų, stotelių, šiukšliadėžių, vaikų žaidimo aikštelių, treniruoklių valymas), šaligatvių valymas (velėnos nuėmimas nuo šaligatvių, piktžolių naikinimas), dažymo darbai (suoliukų, gėlinių, treniruoklių) ir šiukšlių rinkimas.

Tęsiama miesto gėlynų priežiūra, pastoviosios priežiūros sąlygomis prižiūrimas gėlynų ir daugiamečių dekoratyviųjų augalų bendras plotas sudarė 12 369 m². Rūpinamasi gėlėmis Prisikėlimo a. prieigose, Vilniaus g. bulvare; prie Tilžės – Statybininkų g. sankirtos; skvere prie Stoties – Višinskio g. sankirtos; S. Daukanto g. – J. Basanavičiaus g. – Birutės g. skvere; prie Kuršėnų pervažos ir kitose miesto vietose

Po takų rekonstrukcijos buvo įrengtas naujas 44 m2 gėlynas Lieporių parke. Pagal Zubovų parko rekonstrukcijos projektą buvo įrengta 1 183 m2 gėlynų Didždvario (Zubovų) parke. 2023 m. pasodinta 34 081 vnt. gėlių.

2023 m. buvo įsigyti 28 varpelio formos ketaus vazonai ir 3 dideli betoniniai vazonai Prisikėlimo aikštės prieigų puošybai.

Įgyvendinant Centrinio Šiaulių miesto parko – šeimos ir laisvalaikio parko – naujos statybos ir rekonstravimo techninio projekto želdynų dalį, 2023 m. buvo atlikti sodinimo vietų rododendrų, azalijų ir pierių kompozicijoms paruošimo darbai: atvežtos ir paskleistos durpės, atlikti kiti paruošimo sodinimui darbai.

Centriniam miesto parke pasodinti 154 augalai: 20 baltųjų eglių; 3 balzaminiai kėniai; 20 pilkųjų kėnių; 7 kėniai Vičo; 5 kėniai korėjiniai; 12 gudobelių grauželinių Rubra plena; 25 juodosios pušys; 20 kalninių pušų Pumillio; 27 jazminai darželiniai; 11 pocūgių Duglaso; 2 stambiažiedės vandens lelijos ryškiai raudonos spalvos žiedais; 2 stambiažiedės vandens lelijos rožinės spalvos žiedais. Atliktos sodinimo vietų paruošimo ir sodinimo paslaugos.

Atlikti Talkšos ežero pakrantės tvarkymo darbai išraunant perteklinius vandens augalus - nendres, augančias prie kranto nuo vaikų žaidimo aikštelės iki Kulpės ištakos į ežerą.

2023 m. pavasarį nupirkti 56 želdiniai: 33 liepos mažalapės; 6 paprastieji šermukšniai; 4 miltingieji šermukšniai Magnifica; 1 ąžuolas raudonasis; 2 geltonžiedžiai tulpmedžiai; 9 kalninės pušys Pumilio; 1 kaštonas rausvažiedis Brioti.

Įvairiose Šiaulių miesto vietose pasodinti 108 želdiniai: 20 mažalapių liepų, viena iš glaustašakių formų; 1 paprastasis klevas Columnare; 4 miltingieji šermukšniai Magnifica; 1 guoba Columella; 12 paprastųjų klevų; 3 gudobelės grauželinės, viena iš gražiažiedžių, pilnavidurių purpurinės spalvos žiedais formų; 1 paprastoji katalpa; 1 maumedis europinis; 1 paprastasis ąžuolas; 5 paprastieji klevai Rubrum; 2 paprastieji klevai Royal Red; 2 paprastieji šermukšniai; 2 dygiosios eglės; 3 vyšnios Royal Burgundy; 50 tujųvakarinių Smaragd – pasodinta prie Ginkūnų kapinių;

Vykdant želdinių priežiūros darbus, nugenėti 4 438 medžiai, pašalintos nulaužtos šakos nuo 22 medžių, pašalinta atžalų nuo 89 medžių, atjauninta, nukarpyta 6 198 m² krūmų bei gyvatvorių, palaistyta 3 084 m2 ploto aplink medžius, patręšta 1 018 m2 ploto po medžiais.

Dainų parke, arčiau daugiabučių namų pusės, specializuota technika buvo frezuojami nesaugotini krūmai, želdiniai, atžalos, nukritusios šakos.

Vykdyti Sosnovskio barščių naikinimo darbai – nupjaunant, iškasant arba purškimas selektyviais herbicidais. Sosnovskio augimviečių plotai yra išsibarstę po visą miestą, jų yra apie 9 ha. Didžiausi plotai yra Vilniaus universiteto Šiaulių akademijos Botanikos sodo apylinkėse, šalia Piktmiškio g., Salduvės miško parke tarp Aleksandrijos ir Šeduvos gatvių.

Atlikta Daubos g., sklypo prie Saulutės sodų ir Sprudeikos g. sklypuose augančių želdinių inventorizacija.

Buvo suprojektuoti nauji želdynai, pateikiant tikslias augalų sodinimo vietas, sodinamų augalų rūšis, įvertinant augančių medžių, krūmų, žolinių augalų esamą būklę, numatomos reikalingos ūkinės priemonės. Daugiamečių želdynų projektas parengtas šiai teritorijai: Architektų g. nuo Gardino iki Jono Jablonskio g.

Per 2023 m. išduoti 70 leidimų ir 309 sprendimai saugotiniems želdiniams kirsti, genėti ar kitaip pertvarkyti.

**Kapinių priežiūra**

Vykdant miesto kapinių priežiūrą, buvo organizuotas vandens vežimas į kapines, atliekų, susidarančių kapinėse išvežimas, takų ir laiptų kapinėse valymas ir remontas, medžių kapinėse kirtimas ir genėjimas, gėlynų priežiūra ir žaliųjų plotų priežiūra. Prižiūrima 15 miesto kapinių, Sukilėlių kalnelis (sukilėlių žudynių vieta ir kapai), žudynių vieta ir kapai Pročiūnų g., P.M. Karpio mauzoliejus. Į Ežero g. (senosios miesto k.) kapines ir Laisvamanių kapines buvo vežamas vanduo, K. Donelaičio ir Ginkūnų civilinėse kapinėse vanduo tiekiamas iš miesto vandens tinklų.

2023 m. įrengta nauja senųjų miesto kapinių, vadinamų Talšos kapinėmis tvora, pakeisti Ginkūnų kapinių susidėvėję tinklo tvoros segmentai. Talšos, Ginkūnų ir K. Donelaičio kapinėse pastatyti stovai laistytuvų kabinimui su laistytuvais. Ginkūnų kapinėse paklota 127 m. ilgio asfalto danga vidaus kelio ruože, vykdyti kiti remonto, avarijų šalinimo darbai, perdažytas Ginkūnų kapinių centrinis kryžius.

2023 m. įdiegtas visų veikiančių kapinių skaitmenizavimas, atidarytos naujos Dausiškiųkapinės, pastatytas medinis kryžius, kurį sukūrė tautodailininkas **–** drožėjas iš Joniškio Dalius Udrakis

**Aplinkosauga**

Siekiant tobulinti Šiaulių regiono komunalinių atliekų tvarkymo sistemos infrastruktūrą, iki 2023 m. gruodžio 31 d. įrengtos 300 vnt. pusiau požeminių konteinerių aikštelės. Įrengus pusiau požeminių konteinerių aikšteles, sukurti / pagerinti atskiro komunalinių atliekų surinkimo pajėgumai. Taip pat įrengta didelių gabaritų atliekų surinkimo aikštelė (DGASA) su pakartotiniam panaudojimui tinkamų atliekų surinkimu S. Dariaus ir S. Girėno gatvėje.

Siekiant įdiegti biologinių atliekų surinkimą, VšĮ Šiaulių regiono atliekų tvarkymo centras kartu su Šiaulių miesto, Radviliškio rajono, Šiaulių rajono, Kelmės rajono, Joniškio rajono savivaldybėmis įgyvendina projektą „Rūšiuojamuoju būdu surinktų maisto / virtuvės atliekų apdorojimo infrastruktūros sukūrimas Šiaulių regione“, kuriuo siekiama tobulinti Šiaulių regiono komunalinių atliekų tvarkymo sistemos infrastruktūrą, sukuriant biologiškai skaidžių maisto ir virtuvės atliekų apdorojimo pajėgumus ir tokiu būdu padidinti komunalinių atliekų pakartotinio panaudojimo apimtis bei mažinti aplinkos taršą. Įgyvendinamos veiklos apima atliekų tvarkymo infrastruktūros plėtrą sukuriant biologiškai skaidžių maisto ir virtuvės atliekų apdorojimo pajėgumus, t. y. pastatant apdorojimo cechą ir įsigyjant reikalingą įrangą perdirbti ir gauti energetinę vertę turinčią žaliavą, iš kurios ateityje pastačius biometano gamyklą būtų galima išgauti biometaną. Iki biometano gamyklos įrengimo ši žaliava (pulpa) bus realizuojama biometano gamintojams už rinkos kainą. Įrengtame įrenginyje bus apdorojamos pirminio rūšiavimo būdu iš Joniškio, Kelmės, Radviliškio, Šiaulių rajonų bei Šiaulių miesto gyventojų surinktos biologiškai skaidžios maisto ir virtuvės atliekos. Savivaldybės administracija, siekdama pasiruošti aukščiau nurodytam projektui, vykdė maisto ir virtuvės atliekų surinkimo bandomąjį projektą, kuriame sutiko dalyvauti ir būti tvarių sprendimų ambasadoriais tam tikri Vilniaus, Talšos, Rasos, Statybininkų, Sondeckio ir Tilžės gatvių daugiabučiai namai.

Kaip ir kiekvienais metais buvo surenkamos iš visuomeninės paskirties ir namų ūkių susidariusios asbesto atliekos (asbestinis šiferis) ir perduodamas tvarkyti (saugiai šalinti sąvartyne). Asbesto atliekos buvo surenkamos ir perduodamos tvarkyti pagal tokių atliekų turėtojų poreikį. 2023 m. buvo surinkta ir saugiai pašalinta 220,2 t asbesto turinčių gaminių atliekų.

Siekiant atkreipti visuomenės dėmesį į teisingą atliekų išrūšiavimą ir išmetimą, Talkšos ežero pakrantėje 3 šiukšlių dėžėms buvo pagaminti skiriamieji ženklai „Šunų ekskrementams“.

Vykdytas visuomenės švietimas ir informavimas aplinkosaugos klausimais. Savivaldybės internetinėje svetainėje nuolat skelbiama informacija aplinkos apsaugos klausimais (Šiaulių miesto oro kokybės, atliekų tvarkymo, renginių, aplinkosaugos švietimo projektų). Atviruose duomenyse nuolat pildomas išduotų leidimų kirsti ar genėti medžius bei krūmus sąrašas, želdinių tvarkymo darbų sąrašas. 2024 metams užsakyta 7 žurnalo „Miškai“ ir 9 savaitraščio „Žaliasis pasaulis“ prenumeratų, kurios skirtos Savivaldybės viešosios bibliotekos filialams, Šiaulių apskrities Povilo Višinskio viešajai bibliotekai, Savivaldybės administracijai ir miesto švietimo įstaigoms.

Vykdytos gamtinės aplinkos stebėsenos priemonės. Atliktas Savivaldybės aplinkos monitoringas: atlikti paviršinio vandens telkinių cheminio užterštumo tyrimai, aplinkos oro kokybės tyrimai ir būklės vertinimas, triukšmo tyrimai gyvenamųjų namų aplinkoje.

Atliekant požeminio vandens ir dirvožemio kokybės stebėseną, stebėtas požeminio vandens lygis, fizikiniai ir cheminiai rodikliai, atlikti tyrimai, parengta lyginamoji analizė, pateiktos išvados. Parengta ataskaita. Su išsamiomis stebėsenos ataskaitomis galima susipažinti [www.siauliai.lt/Aplinkos apsauga/Informacija apie aplinką/](http://www.siauliai.lt/Aplinkos%20apsauga/Informacija%20apie%20aplink%C4%85/), [www.matl.lt](http://www.matl.lt/).

Pirmą kartą Šiaulių mieste pradėti inventorizuoti grioviai. 2023-05-15 su UAB Inreal Geo pasirašyta mieste esančių griovių ir upelių inventorizacijos sutartis, kurią įgyvendinant bus identifikuoti upeliai ir lietaus nuotekų surinkimo grioviai, nustatytos taikytinos ar būtinos tvarkymo priemonės. Per 2023 m. identifikuota 24,8 km griovių. Griovių tvarkymo darbai buvo vykdomi šiose teritorijose: Talkšos ir Rėkyvos ežerų, Prūdelio tvenkinio pakrantėse, Vijolės, Šventupio upeliuose, Panevėžio, Pramonės, Pandėlio, Luknės, Sembos - Lietuvininkų, Šakių, Mažvydo, Žuvininkų, Poilsio, Kauno, Verduliukų, Miško, Frenkelių, Uosių, Numerių, Ragainės, Žilvičių, Verdulių, Aukštosios – Dvaro, Smilgų, Ragainės, Šeduvos, Kudirkos, Biržų gatvėse, sodų bendrijose „Margiai“ ir „Ramunė“. Tvarkytas Vijolės upelis nuo Botanikos sodo iki Vilniaus g. (600 m.) ir upelis nuo Trumpiškių iki Piktmiškio gatvės (2 000 m.). Išvalytos 22 pralaidos įvairiose miesto vietose, išardyta 14 bebrų užtvankų.

Vykdytas aplinkosauginių renginių organizavimas. 2023 m. kovo 17–31 d. vyko Pasaulinei Žemės dienai skirtos iniciatyvos: kovo 17–27 d. buvo organizuojama paukščių ir šikšnosparnių inkilų paroda-konkursas. Kovo 20 d. buvo organizuojama dokumentinio filmo „Keturi metų laikai–2“ peržiūra. Kovo 17–31 d. Šiaulių kultūros centro Amatų dirbtuvėse organizuoti edukaciniai užsiėmimai „Molio forma“ ir „Molio ir stiklo bičiulystė“, kurios metu dalyviai gamino molinius paukštelius dekoruotus glazūra bei stiklu.

2023 m. rusėjo 22 d., kartu su UAB „Busturas“ organizuota Europos judumo savaitė, kurios metu buvo viešinama informacija apie nemokamą viešąjį transportą, organizuotos lenktynės „Laisvė judėti“, estafetės, flashmobo konkursas, piešinių konkursas ir kt.

2023 m. spalio 9–23 d. Klimato savaitės metu švietimo ir ugdymo įstaigoms vyko konkursas „Pakuotės transformacija'23“ ir 2023 m. spalio 25 d. vyko nuotolinė konferencija „Aš prieš klimato kaitą“.

Vykdytas ekologinis švietimas, organizuotas nevyriausybinių organizacijų aplinkosauginio švietimo projektų finansavimo konkursas, 2023 m. buvo gautos 5 paraiškos, finansavimas skirtas 4 nevyriausybinių organizacijų projektams:

1. Šiaulių apskrities Povilo Višinskio viešajai bibliotekai „Tvarumo laboratorija: edukacijų ciklas bibliotekoje“;

2. Vilniaus universiteto Šiaulių akademijai ,,Rūšiuoju, kompostuoju ir naudoju“ , Botanikos sode sukurtas žaidimas „Rūšiuoju“;

3. Rėkyvos gyvenvietės bendruomenei ,,Rėkyvos gyvenvietės kraštovaizdžio gerinimas įtraukiant socialiai pažeidžiamas grupes“, kur Rėkyvos seniūnijoje atnaujintas informacinis stendas, atnaujintas gėlynas prie jo, sutvarkyta aplinka;

4. VšĮ Meninės tekstilės dirbtuvės „Arasai“ Secreta Flumina/Upių paslaptys.

**Viešoji tvarka**

**Prevencinės priemonės viešajai tvarkai palaikyti.** 2023 m. organizuota ir vykdyta Savivaldybės nenaudojamų ir neprižiūrimų žemės sklypų, valdomų privačios nuosavybės teise ar nuomojamų iš valstybės, nustatymo procedūra, į preliminarų sąrašą įtraukti 256 nenaudojami žemės sklypai. Žemės sklypų valdytojams už nenaudojamus privačios nuosavybės teise valdomus žemės sklypus taikomas padidintas, 4 procentų, žemės mokesčio tarifas (nuo žemės mokestinės vertės), o už nenaudojamus iš valstybės nuomojamus žemės sklypus – nustatytas 4 procentų žemės vertės nuomos mokesčio už valstybinę žemę tarifas. 2023 m. Nenaudojamų privačios nuosavybės teise valdomų žemės sklypų sąrašą sudaro 31 adresas, o 2023 m. Nenaudojamų iš valstybės nuomojamų ar naudojamų žemės sklypų sąraše – 2 adresai.

Vykdytos prevencinės priemonės, kurių metu asmenys buvo supažindinami su gyvūnų laikymo Šiaulių mieste taisyklių reikalavimais, prekybos ir paslaugų teikimo viešosiose vietose taisyklėmis, šviečiama visuomenė apie rūkymo žalą, informuojama apie nerūkymo zonas. Taip pat gyventojai buvo supažindinami su saugaus elgesio paviršinių vandens telkinių vandenyje ir ant paviršinių vandens telkinių ledo taisyklių reikalavimais ir kt.

**Nusikaltimų prevencijos programa.** Vykdant Savivaldybės nusikaltimų prevencijos 2023–2025 m. programos 2023 m. veiklos planą, buvo finansuoti 6 bendri su įvairiais socialiniais partneriaistikslinių nusikaltimų prevencijos programos projektai – „Saugūs Šiauliai“, „Smurto artimoje aplinkoje prevencija ir pagalbos teikimas smurtą naudojantiems asmenims“, „Smurto artimoje aplinkoje prevencija. Prekybos žmonėmis prevencijos organizavimas“, „Nusikalsti linkusių ir riziką patiriančių bei mažiau galimybių turinčių jaunų žmonių socialinės įtraukties skatinimas“, „Vaikų ir jaunimo nusikalstamumo prevencija „Aš galiu atsispirti“ ir „Apsaugok save ir kitus vandenyje“.

Įgyvendinant 2023 m. Šiaulių miesto savivaldybės nusikaltimų prevencijos veiklos plano priemones buvo suorganizuota 1 316 renginių, akcijų, individualių konsultacijų ir užimtumo projektų. Įvairiomis informacinės sklaidos priemonėmis pasiektų žmonių skaičius – 29 179, atlikti 59 reidai ir patikrinimai. [Šiaulių miesto savivaldybės nusikaltimų prevencijos 2023–2025 m. programos tikslinių projektų įgyvendinimo ataskaita skelbiama Šiaulių miesto savivaldybės interneto svetainėje](https://www.siauliai.lt/page/view/743), www.siauliai.lt.

**Administracinės atsakomybės taikymas**. Prašymų, skundų, pranešimų nagrinėjimo, organizuotų reidų metu nustatyti – 10 452 administraciniai nusižengimai, kurie užregistruoti Administracinių nusižengimo registre (toliau – ANR) ir už kuriuos fiziniams, juridinių asmenų atstovams taikyta administracinė atsakomybė. 2023 m. viso surašyta 9 138 vnt. administracinio nusižengimo protokolų, priimta nutarimų administracinių nusižengimų bylose – 1 452 vnt., paskirta baudų suma – 202,4 tūkst. Eur.

Daugiausia viešosios tvarkos nusižengimų Savivaldybės teritorijoje įvykdyta pažeidžiant Administracinių nusižengimų kodekso (toliau – ANK) 417 str. (2 dalį) „Kelio ženklų, žmonių vežimo reikalavimų nesilaikymas ar kitas Kelių eismo taisyklių pažeidimas“, kurių didžioji dalis fiksuota Savivaldybės 55 gatvių atkarpose, kuriose yra nustatyti laiko intervalai, skirti gatvėms valyti „Švaros diena“, fizinės kontrolės ir iš gyventojų gavus informaciją, registruoti 8 027 minėto straipsnio pažeidimo atvejai.

Dėl 418 str. „Vietinės rinkliavos už naudojimąsi savivaldybių tarybų nustatytomis vietomis automobiliams statyti nuostatuose nustatytos vietinės rinkliavos mokėjimo tvarkos“ registruotos 2025 administracinių nusižengimų teisenos.

2023 m. patikrinta 2 223 vnt. skleidžiamos išorinės reklamos Savivaldybės teritorijoje. Reklaminės veiklos subjektams nuolat siunčiami prevenciniai pranešimai informuojantys apie turimo leidimo įrengti išorinę reklamą galiojimo pabaigą. Pradėtos 7 teisenos dėl ANK 144 str. „Reklamos naudojimo reikalavimų ir draudimų nesilaikymas“ pažeidimų.

Vykdyta neeksploatuojamų transporto priemonių kontrolė, atliktas 281 tyrimas dėl galimai neeksploatuojamų transporto priemonių laikymo bendrojo naudojimo teritorijose, pradėta 19 administracinių nusižengimų teisenų.

**13 lentelė. Informacija apie pažeidimus 2023 m.**

|  |  |
| --- | --- |
| **Bendra administracinių nusižengimų statistika:** | **2023 m.** |
| Surašyta administracinio nusižengimo protokolų (vnt.) | 9 138 |
| Priimta nutarimų administracinių nusižengimų bylose (vnt.) | 1 452 |
| Savivaldybės administracijos paskirta baudų suma (Eur) | 202 412 |
| Nusižengimai pagal ANK straipsnius (vnt.): | |
| 417 str. (2 dalyje) „Kelio ženklų, žmonių vežimo reikalavimų nesilaikymas ar kitas Kelių eismo taisyklių pažeidimas“ | 8 027 |
| 418 str. „Vietinės rinkliavos už naudojimąsi savivaldybių tarybų nustatytomis vietomis automobiliams statyti nuostatuose nustatytos vietinės rinkliavos mokėjimo tvarkos pažeidimas“ | 2 025 |
| 367 str. „Savivaldybių tarybų patvirtintų atliekų tvarkymo taisyklių pažeidimas“ | 235 |
| 154 str. „Prekybos viešosiose vietose taisyklių pažeidimas“ | 73 |
| 431 str. „Transporto priemonės savininkui (valdytojui) nustatytų reikalavimų nevykdymas“ | 49 |
| 414 str. „Neeksploatuojamų transporto priemonių laikymas bendrojo naudojimo vietose“ | 19 |
| 366 str. „Tvarkymo ir švaros taisyklių pažeidimas“ | 10 |
| 144 str. (1, 4, 5 dalyse) „Reklamos naudojimo reikalavimų ir draudimų nesilaikymas“ | 7 |
| 368 str. „Savivaldybių tarybų patvirtintų želdynų ir želdinių apsaugos taisyklių pažeidimas“ | 4 |
| 346 str. „Lietuvos Respublikos gyvūnų gerovės ir apsaugos įstatymo ir kitų gyvūnų gerovės ir apsaugos, atskirų rūšių gyvūnų ženklinimo ir registravimo reikalavimus reglamentuojančių teisės aktų pažeidimas“ | 2 |
| 48 str. „Lietuvos Respublikos triukšmo valdymo įstatymo ir kitų teisės aktų, reglamentuojančių triukšmo valdymą, nevykdymas ar pažeidimas“ | 1 |

2023 m. Savivaldybės administracijos viešųjų vietų vaizdo stebėjimo sistemoje veikė 149 vaizdo stebėjimo kameros, iš kurių 32 vnt. yra UAB „Šiaulių gatvių apšvietimas“ dispozicijose. Informacija apie Savivaldybės vykdomų viešųjų vietų vaizdo stebėjimo kamerų tinklą (dislokacijos vietą, vaizdo stebėjimo lauką, kameros tipą ir duomenų valdytojus) yra publikuojama [vaizdo stebėjimo kamerų išdėstymo žemėlapyje](https://maps.siauliai.lt/portal/apps/experiencebuilder/experience/?id=039f95f3c9714a1da2c6c9a54bced4a3). Visų vaizdo stebėjimo kamerų duomenų valdytojas taip pat yra Šiaulių apskrities vyriausiais policijos komisariatas.

Siekiant didinti eismo saugumą Šiaulių mieste taip pat buvo įrengtas greičio matuoklis ir trys pakaitinės vietos (Tilžės g. 84, Vilniaus g. atkarpoje nuo Darželio g. iki Darbininkų g., Architektų g. atkarpoje nuo J. Jablonskio g. iki Gardino g. ir Tilžės g. ties Tilžės namu Nr. 11).

Viešosios tvarkos užtikrinimui ir pažeidimų prevencijai miesto Centriniame parke buvo įrengti 6 vnt. ruporinių garsiakalbių, skirti parko lankytojų perspėjimui apie pažeidimus ir kylantį pavojų.

**14 lentelė. Miesto koordinavimo skyriuje gautų ir specialistų savarankiškai užfiksuotų teisės aktų ir taisyklių pažeidimų skaičius 2023 m.**

|  |  |  |  |
| --- | --- | --- | --- |
| **Informacijos tipas** | **Gauta iš interesantų (vnt.)** | **Nustatyta MKS specialistų vaizdo stebėjimo kameromis (vnt.)** | **Nustatyta MKS specialistų fizinės kontrolės metų (vnt.)** |
| Teisės aktų, taisyklių pažeidimai | 455 | 3 121 | 128 |

**15 lentelė. 2023 m. Miesto koordinavimo skyriuje gautų ir specialistų savarankiškai užfiksuotų su viešųjų teritorijų priežiūra susijusių problemų skaičius**

|  |  |  |
| --- | --- | --- |
| **Problemos tipas** | **Gauta iš interesantų (vnt.)** | **Nustatyta MKS specialistų (vnt.)** |
| Miesto infrastruktūra ir eismo organizavimas | 1 510 | 328 |
| Žaliųjų plotų priežiūra | 264 | 122 |
| Komunalinės atliekos, šakos, sąvartynai | 460 | 846 |

**Civilinė sauga ir mobilizacija**

2023 m. Savivaldybės teritorijoje ekstremaliosios situacijos (toliau – ES) nebuvo skelbta, fiksuoti 6 ekstremalieji įvykiai (toliau – EĮ): 4 EĮ dėl grasinimų įvykdyti teroro aktą (planas „Skydas“ įvestas nebuvo), 2 EĮ dėl rastų karo sprogmenų. Patikrinus teritorijas jokių įtartinų ar sprogstamųjų medžiagų rasta nebuvo.

Patvirtinta nauja Savivaldybės ekstremaliųjų situacijų operacijų centro (toliau – ESOC) sudėtis. 2023 m. ESOC sušauktas tris kartus (dėl namo, Aido g. 37 gaisro, dėl kompleksinių civilinės saugos pratybų ir dėl pasirengimo ir reagavimo į melagingus pranešimus apie galimus sprogmenis).

Savivaldybės teritorijoje nustatyti ir specialiuoju ženklu pažymėti 55 Kolektyvinės apsaugos statiniai, kuriuose gali būti apsaugota per 34 656 gyventojų. Nustatytas Kolektyvinės apsaugos statinių poreikis – 46 008 gyventojams.

Sudaryta priedangų parinkimo komisija, patvirtintas 90 priedangų sąrašas. Bendras priedangų plotas 84 066 kv. m., priedangose talpinamų gyventojų skaičius – 56 044. Nustatytas priedangų poreikis – 63 652 gyventojams. Priedangų valdytojai įpareigoti paskirti atsakingą asmenį arba sudaryti grupę, atsakingą už priedangos parengtį ir apie tai informuojant Savivaldybę.

Savivaldybės administracijos darbuotojų civilinės saugos (toliau – CS) mokymai vykdyti organizuojant 2023 m. birželio mėn. CS seminarą „Civilinė sauga“, mokymuose dalyvavo 252 darbuotojai.

Gyventojų švietimo ir ugdymo CS klausimų tematika parinkta atsižvelgus į Savivaldybės galimų pavojų ir ES rizikos analizėje nustatytus galimus pavojus.

Vadovaujantis švietimo grafiku, organizuotos paskaitos: „Pasirengimas ekstremaliosioms situacijoms. Gyventojų, darbuotojų evakavimo organizavimas“ priešmokyklinio ugdymo įstaigų personalui, „Gyventojų pasirengimas ekstremaliosioms situacijoms ir reagavimas į pranešimus“ daugiabučių namų savininkų bendrijų asociacijos nariams. 2023 m. rugsėjo mėn. kartu su Priešgaisrinės apsaugos ir gelbėjimo departamento prie VRM (toliau – PAGD) Šiaulių priešgaisrinei gelbėjimo valdybos (toliau – ŠPGV) atstovais vykdyti mokymai „Civilinė sauga. Branduolinis ginklas“ Šiaulių miesto vietos bendruomenių lyderiams ir „Pasirengimas ekstremaliosioms situacijoms“ Šiaulių krašto žmonių, sergančių cukriniu diabetu klubo „Lemtis“ nariams.

Vykdyta Savivaldybės gaisrų prevencijos 2023–2025 metų programa. Kartu su PAGD ŠPGV ir kitais atsakingais vykdytojais buvo įgyvendintos visos gaisrų prevencijos priemonės, įgyvendinimo ataskaita pateikta PAGD. Bendradarbiaujant su PAGD ŠPGV dalyvauta akcijose „Būk budrus – išvenk gaisro“, „Padėk artimui“, ,,Saugūs namai“ kurių metu aplankyta namuose (būstuose) įrengti autonominiai dūmų signalizatoriai, gyventojai supažindinti, kokie turėtų būti veiksmai suveikus autonominiam dūmų signalizatoriui.

2023 m. rugpjūčio mėn. organizuotos CS savivaldybės lygio kompleksinės pratybos „Savivaldybės administracijos ir kitų civilinės saugos subjektų sąveika likviduojant teroristinio akto, panaudojant sprogmenis, pasekmes“ ir dalyvauta Šiaulių apskrities vyriausiojo policijos komisariato organizuojamose institucinėse civilinės saugos pratybose. Stalo ir funkcinės pratybos vyko Savivaldybės administracijoje ir Dubijos g. 20 C, kur vyko Šiaulių apskrities vyriausiojo policijos komisariato organizuojamų pratybų aktyvioji dalis.

2023 m. spalio mėn. kartu su AB „Šiaulių energija“ atstovais dalyvauta Lietuvos Respublikos energetikos ministerijos organizuotose Valstybės lygio CS pratybose „Civilinės saugos sistemos subjektų veiksmai užtikrinant šilumos sektoriaus veiklos tęstinumą gresiant ar susidarius ekstremaliajai energetikos padėčiai dėl elektros energijos tiekimo sutrikimų ir (ar) gedimų arba visiško nutraukimo“.

2023 m. pagal PAGD patvirtintą Techninių perspėjimo sirenomis sistemos priemonių priežiūros organizavimo grafiką atlikta 12 periodinių perspėjimo sirenomis sistemos (toliau – PSS) patikrinimų. 2023 m. vykdytas Perspėjimo sirenomis sistemos valdymo pulto programinės ir techninės įrangos atnaujinimas ir modernizavimas, apjungiant elektromechaninių ir elektroninio tono ir balso sirenų paleidimą iš vienos sistemos bei įgalintas nuotolinis sirenų įjungimas pilna apimtimi.

2023 m. įvyko du ESOC skirtos slėptuvės įrengimo darbo grupės posėdžiai, kurių metu pristatytas ir aptartas slėptuvės rekonstrukcijos ir / ar kapitalinio remonto darbų techninės specifikacijos projektas. Parinktas slėptuvės projektuotas, tačiau trūkstant teisinio reguliavimo iš Lietuvos Respublikos aplinkos ministerijos nuspręsta laikinai sustabdyti sutartį su projektuotoju ir sulaukti galutinių reikalavimų slėptuvėms.

Parengtas ir patvirtintas 2023 m. Savivaldybės mobilizacijos planas, 2023 m. lapkričio mėn. pateiktas Mobilizacijos ir pilietinio pasipriešinimo departamentui prie KAM (toliau – MPPD prie KAM), patvirtintas Savivaldybės administracijos civilinio mobilizacinio personalo rezervo sąrašas. Visi į sąrašą įtraukti darbuotojai pasirašytinai supažindinti su savo funkcijomis mobilizacijos atveju.

Surinkta, susisteminta ir 2023 m. birželio mėn. pateikta informaciją valstybės mobilizacinių išteklių katalogui ir priimančios šalies paramos galimybių katalogui.

Pasirengta ir dalyvauta 2023 m. MPPD prie KAM organizuotų tarpinstitucinių mobilizacinių pratybų „Pasirengimas mobilizacijai ir priimančiosios šalies paramos teikimui Šiaulių apskrityje“ akademiniame seminare ir pratybose. Pratybų tikslas – įvertinti Sveikatos apsaugos, Socialinės apsaugos ir darbo ministerijų ir Šiaulių apskrities teritorijoje veikiančių savivaldybių administracijų pasirengimą vykdyti joms priskirtas valstybines mobilizacines užduotis.

Dalyvauta seminare „Mobilizacija. Ką mes žinome apie valstybės valdymą, gyvybiškai svarbių valstybei funkcijų vykdymą, priimančiosios šalies paramos teikimą ir pilietinį pasipriešinimą?“.

**ŠVIETIMAS IR UGDYMAS**

Švietimo ir ugdymo srityje atlikti šie svarbiausi darbai:

Įgyvendinant 2023 m. Savivaldybės bendrojo ugdymo mokyklų (toliau – BUM) tinklo pertvarkos bendrąjį planą, buvo pakeistas Simono Daukanto gimnazijos pavadinimas į Simono Daukanto inžinerijos gimnaziją, taip pat pakeisti šios gimnazijos nuostatai. Sanatorinė mokykla reorganizuota į regioninį „Santakos“ ugdymo centrą. Įgyvendinant Savivaldybės ikimokyklinio įstaigų (toliau – IU) tinklo pertvarkos planą, lopšelis-darželis „Coliukė“ buvo prijungtas prie lopšelio-darželio „Sigutė“.

Įgyvendinant ikimokyklinio ugdymo procesą nevalstybinėse įstaigose, Savivaldybė skyrė 252,8 tūkst Eur (70 Eur vieno mėnesio ugdymo reikmėms 1 vaikui) 291 vaikui, kurių tėvai (globėjai) sudarė mokymo sutartį su Šiaulių miesto nevalstybine švietimo įstaiga ar laisvuoju mokytoju. 2023-10-05 priimtas Savivaldybės tarybos sprendimas Nr. T-399 „Dėl Ikimokyklinio ugdymo programų, kurias įgyvendina Šiaulių miesto nevalstybinės švietimo įstaigos ir laisvieji mokytojai, finansavimo tvarkos aprašo patvirtinimo”.

Vykdant neformalųjį ugdymą ir švietimą, 2023 m. didėjo programų skaičius ir įvairovė. 56 neformalaus vaikų švietimo teikėjai vykdė 116 programų, kurias lankė apie 3 400 mokinių, o veiklose dalyvaujančių mokinių dalis (74,0 proc.) 10 proc. viršija Lietuvos vidurkį.

2023 m. organizuotas neformaliojo suaugusiųjų švietimo programų konkursas. Konkurso būdu buvo atrinkta ir įgyvendinta 11 programų, kuriose dalyvavo 432 dalyviai. Programas vykdė neformalaus suaugusiųjų švietimo viešosios įstaigos.

Vertinant mokinių pasiekimus, Savivaldybės nacionaliniai mokinių pasiekimų patikrinimų rezultatai (4 kl. ir 8 kl. skaitymo ir matematikos) aukštesni už šalies rezultatus. Mokinių lietuvių kalbos ir literatūros, matematikos pagrindinio ugdymo pasiekimų patikrinimų vidutinis pažymys atitinka šalies vidurkį.

Vidurinį išsilavinimą įgijo 98,6 proc. abiturientų, tarptautinio bakalaureato diplomo programą baigė 27 mokiniai.

Vadovaujantis Šiaulių miesto savivaldybės premijos „Šiaulių metų abiturientas“ skyrimo nuostatais, 66 mokinių premijoms skirta 8,5 tūkst. Eur. Siekiant stiprinti mokinių mokymosi motyvaciją ir paskatinti už aukščiausius pasiekimus, suorganizuota šventė „Metų geriausieji“, kurioje buvo apdovanoti 32 miesto mokiniai – olimpiadų ir konkursų prizininkai.

Vykdytos Švietimo prieinamumo ir kokybės užtikrinimo programos veiklos priemonės, įgyvendinant Švietimo prieinamumo ir kokybės užtikrinimo programą, parengta 60 Savivaldybės tarybos sprendimų.

2023 m. sėkmingai užbaigtas Švietimo, mokslo ir sporto ministerijos nacionalinis projektas „Mokinių pasiekimų gerinimas įgyvendinant kokybės krepšelį“. Stasio Šalkauskio gimnazija, „Saulėtekio“ gimnazija ir Salduvės progimnazija įvykdė visas veiklos tobulinimo planuose numatytas priemones ugdymo turiniui individualizuoti, diferencijuoti, pasiekimams gerinti, mokytojų kvalifikacijai tobulinti, aktyvesniam šeimos įtraukimui į ugdymo procesą ir pan.

Pasirengta diegti kokybės vadybos sistemą švietimo įstaigose. Pagal priemonę ,,Švietimo lyderystės programų finansavimas. Bendrojo vertinimo modelio (BVM) diegimas Šiaulių miesto ugdymo įstaigose (II etapas)” įvyko bandomasis veiklos kokybės įsivertinimas 23 Savivaldybės ugdymo įstaigose, organizuoti konsultaciniai seminarai ugdymo įstaigų įsivertinimo grupių nariams, kuriuose dalyvavo 920 dalyvių. Kokybės vadybos sistemą, paremtą Bendruoju vertinimo modeliu, diegti pasirinko 55 Savivaldybės švietimo įstaigos. Trys lopšeliai-darželiai vykdė ES projektą ,,LEAN modelio diegimas Šiaulių miesto ikimokyklinėse ugdymo įstaigose“.

Įgyvendinant priemonę ,,Kultūros krepšelis“ iš Savivaldybės biudžeto lėšų 30 bendrojo ugdymo mokyklų ir 2 viešųjų įstaigų (Jėzuitų mokykla ir „Smalsieji pabiručiai“) 13 643 mokiniams skirta 68,2 tūkst. Eur, t.y.kiekvienam mokiniui po 5 Eur edukacijoms. „Kultūros krepšelio“ edukacijose bent po vieną kartą dalyvavo visi bendrojo ugdymo mokyklų mokiniai.

Siekiant pristatyti švietimo veiklą visuomenei, suorganizuoti 4 tradiciniai mokytojų ir mokinių renginiai, 5 Šiaulių miesto reprezentaciniai švietimo renginiai, kuriuose dalyvavo apie

11 064 dalyvių ir apie 12 750 žiūrovų. Įgyvendinta priemonė „Pirmoko krepšelis“, kuri buvo papildyta nauju reprezentaciniu žaidimu „Saulės miesto atradimai“.

Įgyvendinant švietimo lyderystės programas finansuotos mokyklų vadovų magistrantūros studijos, pasirašytos sutartys su 4 asmenimis, mokyklų vadovų mentorystės veiklos (Švietimo centras organizavo 5 kvalifikacijos tobulinimo seminarus, kuriuose dalyvavo 17 mokyklų vadovų ir pavaduotojų ir baigiamąją konferenciją), mokyklų vadovų rezervo rengimo veiklos (Švietimo centras organizavo 5 kvalifikacijos tobulinimo seminarus, kuriuose dalyvavo 21 dalyvis). Vykdytas paraiškų vertinimas ir atrinkta 10 mokytojų, kurie buvo apdovanoti „Metų mokytojo“ premijomis (po 2,0 tūkst. Eur) ir padėkomis.

Organizuotas 26 vaikų vasaros užimtumo programų įgyvendinimas, kuriose dalyvavo 1 131 mokinys.

2023 m. buvo tęsiamas Mokinių socialinių kompetencijų ugdymo Savivaldybės bendrojo ugdymo mokyklose modelio (toliau – SKU modelis) įgyvendinimas. SKU modelio veikloms fiksuoti yra naudojama elektroninė apskaitos sistema „SKU įskiepis“. Siekiant užtikrinti mokiniams kokybiškas profesinio orientavimo paslaugas, 27 bendrojo ugdymo mokyklose buvo finansuojami 28 karjeros specialistų etatai.

Gerinant ugdymo kokybę inicijuota mokinių finansinio raštingumo ugdymo programos „Junior Achievement“ plėtra: įvyko 50 pradinių klasių mokytojų mokymai, su mokyklų vadovais suderintos ugdymo programos integravimo sąlygos pradinėse klasėse. Visose bendrojo ugdymo mokyklose koordinuota skaitmeninė ugdymo plėtra. Didinant ugdymo programų įvairovę, inicijuota ankstyvojo dvikalbio ugdymo programa lopšeliuose-darželiuose „Gluosnis“ ir „Gintarėlis“ (įsteigtos 2 grupės), koordinuotas Didždvario gimnazijos pasirengimas vykdyti tarptautinio bakalaureato pagrindinio ugdymo programą (idėja pristatyta ir apsvarstyta tikslinėse grupėse, parengtas Savivaldybės tarybos sprendimas dėl pritarimo vykdyti programą).

Parengtas „Tūkstantmečio mokyklų“ projekto (I etapo) švietimo pažangos planas ir investicinis projektas, pasirašyta jungtinės veiklos sutartis. Įgyvendinant pažangos planą įdarbinti 4 sričių (lyderystės, įtraukiojo ugdymo, kultūrinio ugdymo, STEAM) koordinatoriai. 2023 m. gruodžio mėn. vyko Šiaulių miesto projekto „Tūkstantmečio mokyklos I“ Lyderystės veikiant srities veiklos „Bendrakūros sesija kuriant Savivaldybės tinklaveikos modelį – pasirengiant ugdymo proceso organizavimo kaitai“ mokymai, skirti Šiaulių miesto BUM direktoriams ir pavaduotojams. Šių mokymų metu parengtas Savivaldybės bendrojo ugdymo mokyklų tinklaveikos modelio projektas. Mokyklos, dalyvaujančios projekte, organizuoja mokymus, vyksta į stažuotes, organizuoja renginius, į kuriuos kviečia ir kitų miesto mokyklų mokytojus, mokinius.

Plėtojant įtraukųjį ugdymą ir stiprinant švietimo pagalbą, mokyklose papildomai įsteigti 32,58 švietimo pagalbos specialistų etatai. Lopšeliuose-darželiuose steigiamos judesio korekcijos pareigybės siekiant išvengti vaikų traumatizmo atvejų, nelaimingų atsitikimų dėl vaikų pusiausvyros ir koordinacijos sutrikimų. Įgyvendinant projektą „Atvirų klasių sukūrimas Šiaulių Vinco Kudirkos progimnazijoje“, įsteigtos 2 visiškos įtraukties modeliu dirbančios klasės. Įgyvendinamas ir plėtojamas Visos dienos mokyklos (VDM) I ir II modelis 17 bendrojo ugdymo mokyklų. VDM veiklose dalyvauja 28 procentai pradinukų.

Vykdytos Savivaldybės, jos teritorijoje veikiančių aukštųjų mokyklų, Šiaulių profesinio rengimo centro, verslo įmonių ir švietimo įstaigų bendradarbiavimo programos, finansuojamos Savivaldybės biudžeto lėšomis:

Konkurso būdu atrinkta ir finansuota Šiaulių miesto savivaldybės ir Šiaulių miesto teritorijoje veikiančių aukštųjų mokyklų bendradarbiavimo programa „LAB’as akademija”.

Konkurso būdu buvo atrinktos 12 STEAM JUNIOR programų, kuriose dalyvavo 1 215 pradinių klasių mokinių (55 grupės), 31 STEAM programa, kurioje dalyvavo 860 vyresniųjų klasių mokinių (70 grupių), 3 INOSTART programos, STEAM+ programa, kurioje dalyvavo 1 795 mokiniai ir 255 pedagogai.

Tęsiamas programos ,,STEAM darželis“ įgyvendinimas 5 lopšeliuose-darželiuose (,,Drugelis“, ,,Berželis“, ,,Pupų pėdas“, ,,Žirniukas“, ,,Pasaka“). Programos ,,STEAM darželis" veiklose dalyvavo 1 830 vaikų (132 vaikų grupės). Suorganizuota respublikinė ikimokyklinių ugdymo įstaigų STEAM konferencija. Nacionaliniame STEAM mokyklų tinkle dalyvauja 15 bendrojo ugdymo ir visos ikimokyklinio ugdymo įstaigos. 13 lopšelių-darželių dalyvauja tarptautiniame projekte „STEM School Label“. 10 lopšelių-darželių STEAM veikla įvertinta saugios Kompetentingos mokyklos ženkleliu, o 3 lopšeliai-darželiai – EXPERT ženkleliu. 3 ikimokyklinio ugdymo įstaigos įsirengė STEAM laboratorijas, iš viso 25 ikimokyklinio ugdymo įstaigose įrengtos STEAM laboratorijos.

Įgyvendinant priemonę „Inžinerijos ir informatikos mokslų krypties studijų Šiaulių mieste parama “, Savivaldybės biudžeto lėšomis finansuoti 3 kviestinių dėstytojų, atvykusių dėstyti į Šiaulių valstybinę kolegiją, vizitai ir 1 studentui skirta inžinerijos ir informatikos mokslų krypties vienkartinė skatinamoji stipendija.

Įgyvendinant priemonę „Studijų Šiaulių mieste parama“ studijų paramą gavo 44 studentai.

Erdvės pritaikymo integruotam gamtos mokslų ugdymui ir Šiaulių miesto bendruomenės švietimui programą „Gamtos laboratorija Šiauliuose“ įgyvendino Vilniaus universiteto Šiaulių akademijos Botanikos sodas.

Organizuotos pamokos bendrojo ugdymo mokyklų mokiniams Šiaulių technologijų mokymo centre, 83 pamokose dalyvavo 1 163 mokiniai.

Ankstyvojo profesinio orientavimo programoje ,,OPA“, kurią vykdė Šiaulių technologijų mokymo centras, suorganizuoti 124 užsiėmimai pagal 54 temas, dalyvavo 2 835 pradinių klasių mokiniai.

Šiaulių techninės kūrybos centras suorganizavo tarptautinę STEAM konferenciją ir tarptautines robotikos varžybas.

2023 m. vykdyti švietimo įstaigų ugdymo aplinkos atnaujinimo ir modernizavimo darbai:

1. „Rasos“ progimnazijos ir „Saulėtekio“ gimnazijos sporto aikštynų rekonstrukcija;

2. projektas „Rėkyvos progimnazijos rekonstrukcija ir aplinkos gerinimas“;

3. Gegužių progimnazijos kiemo takų sutvarkymas, projekto parengimas lopšelio-darželio ,,Pasaka“ kiemo sutvarkymui;

4. kiemo apšvietimo įrengimas lopšeliuose-darželiuose „Vaikystė“, ,,Kregždutė“, ,,Ąžuoliukas“ II korp., „Rasos“ progimnazijos ikimokyklinio ugdymo skyriuje;

5. lopšelio-darželio ,,Trys nykštukai“ lauko sienų apšiltinimo darbai;

6. lopšelių-darželių ,,Žiogelis“, ,,Trys nykštukai“, Centro pradinės mokyklos, Didždvario gimnazijos rangos darbai;

7. ,,Dagilėlio“ dainavimo mokyklos, Juliaus Janonio gimnazijos stogų remonto darbai;

8. virtuvių remontas ir įrangos įsigijimas Centro pradinėje mokykloje ir Universitetinėje gimnazijoje (atsisakyta maitinimo paslaugų pirkimo, maistą gamina pačios mokyklos);

9. sporto salių atnaujinimo projektas 8 Savivaldybės mokyklose;

10. Menų mokyklos pastato remonto darbų projekto parengimas, lopšelio-darželio ,,Salduvė“ projekto parengimo paslaugos, lopšelio-darželio ,,Salduvė“ elektrotechnikos projekto parengimo paslaugos, lopšelio-darželio ,,Žiburėlis“ projekto parengimo paslaugos, Dailės mokyklos stogo atnaujinimo projekto parengimo paslaugos, Dainų muzikos mokyklos stogo atnaujinimo projekto parengimo paslaugos, Santarvės gimnazijos projekto parengimo paslaugos.

**JAUNIMAS, NEVYRIAUSYBINĖS ORGANIZACIJOS (NVO)**

2023 m. pradėtas vykdyti darbas su jaunimu gatvėje, suformuotos 2 jaunimo darbuotojų komandos, darbas vykdomas 6 teritorijose, organizuotos 137 komandos išvykos, kontaktai palaikomi su 16 unikalių jaunų žmonių,

Jaunimo centras įgyvendino 2 Savivaldybės biudžeto lėšomis finansuojamus projektus - „Stiprūs su muzika“ ir ,,Jaunimo psichinės sveikatos gerinimas taikant terapinio ūkio metodus“. Parengta projekto „Judrus kūnas – ramus protas – nusikalsti linkusių jaunuolių psichinės bei emocinės sveikatos stiprinimas per fizinį aktyvumą“ paraiška Jaunimo iniciatyvų projektų finansavimo konkursui ir projekto įgyvendinimui gautas finansavimas.

Kartu su Jelgavos miesto savivaldybe įgyvendintas projektas „Vaikų socialinės integracijos skatinimas Jelgavos ir Šiaulių miestuose“, susipažinta su Jelgavos mieste teikiamomis vaikų socialinės integracijos paslaugomis, vaikų dienos centrais ir darbo su jaunimu (įskaitant gatvės jaunimą) specifika ir gerąja patirtimi. Birželio mėn. Jelgavos miesto savivaldybės delegacija lankėsi Šiauliuose, aptartos projekto „Vaikų ir jaunimo socialinės integracijos skatinimas Jelgavos ir Šiaulių miestuose, II etapas“ bendros veiklos. Parengta projekto paraiška.

Jaunimo balsui atstovauja Savivaldybės jaunimo reikalų taryba (toliau – SJRT). 2023 m. kovo 2d. Savivaldybės tarybos sprendimu Nr. T-42 „Dėl Šiaulių miesto savivaldybės tarybos 2019 m. gegužės 2 d. sprendimo Nr. T-157 „Dėl Šiaulių miesto savivaldybės jaunimo reikalų tarybos nuostatų patvirtinimo“ pakeitimo“ pakeisti SJRT nuostatai. 2023 m. liepos 13 d. Savivaldybės tarybos sprendimu Nr. T-314 „Dėl Šiaulių miesto savivaldybės jaunimo reikalų tarybos sudėties patvirtinimo“ sudaryta naujos sudėties SJRT.

SJRT pateikė 14 pasiūlymų Savivaldybės tarybai, administracijai dėl rengiamų teisės aktų projektų, susijusių su jaunimo politikos klausimais. Visi SJRT posėdžių protokolai, veiklos planai ir veiklos ataskaitos viešinamos Savivaldybės interneto svetainėje <https://www.siauliai.lt/list/view/tarybos/685>

Savivaldybėje aktyviai veikia 16 jaunimo, 10 su jaunimu dirbančios organizacijos, kelios neformalios jaunimo grupės. Veikia ir regioninė jaunimo organizacijų taryba – Šiaulių jaunimo organizacijų asociacija „Apskritasis stalas“, vienijanti 15 organizacijų narių ir 2 – nares stebėtojas.

Savivaldybė finansuoja jaunimo iniciatyvų projektų konkursą, 2023 m. pateikta 14 paraiškų, įgyvendinti 9 projektai, kurių veiklose dalyvavo 877 jaunuoliai arba 5,8 % Šiauliuose gyvenančių jaunų žmonių.

2023 m. spalio 5 d. Savivaldybės taryba sprendimu Nr. T-394 „Dėl Mokinių dalyvaujamojo biudžeto iniciatyvos projektų atrankos ir finansavimo tvarkos aprašo patvirtinimo“ patvirtino gimnazijų mokinių dalyvaujamojo biudžeto iniciatyvos finansavimo tvarkos aprašą. 2023-12-20 iš 4 gimnazijų gauti projektų pasiūlymai, atliktas administracinės atitikties vertinimas.

Savivaldybė ir jaunimo reikalų koordinatorius gavo Jaunimo reikalų agentūros padėką už aktyvią ir nuoseklią veiklą, kuri prisidėjo prie jaunimo savanoriškos veiklos plėtros Savivaldybėje, įdėtas pastangas ir pasiektus rezultatus įgyvendinant jaunimo politiką 2023 m.

Stiprinant nevyriausybinių ir bendruomeninių organizacijų veiklą, įvykonevyriausybinių organizacijų projektų dalinio finansavimo iš Savivaldybės biudžeto lėšų konkursas. Konkursui pateikta 21 nevyriausybinių organizacijų (toliau – NVO) paraiška, finansuota 12 projektų. Taip pat2023 m. įvyko 2 NVO finansavimo projektų konkursai, kuriems lėšos buvo skirtos iš valstybės biudžeto. Įgyvendintos 44 veiklos, iš kurių 13 veiklų skirtos socialiai pažeidžiamiems bendruomenės nariams, 8 – organizacijos narių gebėjimų stiprinimui, 2 NVO veiklos buvo skirtos atvykstantiems ir grįžtantiems asmenims bei asmenims, kuriems suteikta laikinoji apsauga pagal Lietuvos Respublikos Vyriausybės 2022 m. kovo 16 d. nutarimą Nr. 224 „Dėl laikinosios apsaugos Lietuvos Respublikoje užsieniečiams suteikimo“, įtraukti į bendruomeninę veiklą, 16 – narių (gyventojų) sutelktumui ir tarpusavio pasitikėjimui stiprinti (vaikų ir jaunimo laisvalaikio užimtumo organizavimas, bendruomenės narių kultūrinė ir švietėjiška, sporto ir sveikatinimo veikla), 4 - bendruomenių akcijų bei iniciatyvų, skirtų viešųjų erdvių ir aplinkos kokybei gerinti, organizavimui, 1 įgyvendinta veikla susijusi su socialinio verslo plėtra, pasirengimu jį kurti, pasirengimu teikti viešąsias paslaugas ar susijusi su viešųjų paslaugų teikimu. Priemonės finansavimas skirtas ir sutartys pasirašytos dėl 9 NVO projektų finansavimo valstybės biudžeto lėšomis.

2023 m. pradėti organizuoti naujos kadencijos (2023–2024 m.) seniūnaičių rinkimai 2020 m. naujai suformuotose 45 seniūnaitijose. Sėkmingai išrinkta tik 10 seniūnaičių, 3 seniūnaičiai dalyvauja 2024 m. kovo mėnesį organizuojamuose pakartotiniuose seniūnaičių rinkimuose. Kaip ir 2019–2023 m. savivaldybių tarybų kadencijos laikotarpiu, taip ir naujoje, akcentuotina ta pati problema, kad seniūnaitijų ribų pokyčiai, atlikti 2020 m. įnešė daug sumaišties seniūnaičio pozicijos užpildymo srityje. Seniūnaičių rinkimų klausimą Savivaldybės administracijai gana efektyviai išspręsti padėtų seniūnijų steigimas mieste, kur atsirastų aiškesnis teritorijų suskirstymas ir vietos valdžios įstaigos labiau priartėtų prie vietos gyventojų. Seniūnai, artimiau kontaktuojantys ir pažįstantys savo aptarnaujamos teritorijos gyventojus, kokybiškiau galėtų įtraukti juos į gyventojų atstovavimo vietos savivaldoje veiklą.

Dalyvaujamojo biudžeto priemonės įgyvendinimas 2023 m. sulaukė 15 pasiūlymų miesto infrastruktūros grinimo. Viešosios pasiūlymų atrankos laimėtojais buvo pripažinti du daugiausia gyventojų balsų surinkę pasiūlymai:

1. Mažos apimties projektų kategorijoje projektas – „Medelyno vaikų žaidimo aikštelė“, surinkęs 2 522 balsus;

2. didelės apimties projektų kategorijoje projektas - „Birutės gatvės dviračių ir pėsčiųjų tako asfaltavimas“ surinkęs 2 753 balsus.

Tradicinių religinių bendruomenių ir bendrijų finansavimui iš Savivaldybės biudžeto lėšų buvo skirta 50,0 tūkst. Eur. Buvo finansuoti 4 tradicinių religinių bendruomenių prašymai, kuriais prašyta skirti paramą pastatų tvarkymo, atnaujinimo, remonto, renovacijos, kapitalinio remonto, rekonstrukcijos bei šių pastatų patalpų remonto darbams ir su šiais darbais susijusioms inžinerinėms paslaugoms atlikti, patalpoms bendruomenės poreikiams pritaikyti. Finansavimas skirtas Šv. Jurgio parapijai, Rėkyvos Šv. Juozapo Darbininko parapijai, Šiaulių Šv. Ignaco Lojolos bažnyčiai ir Šiaulių Švč. Mergelės Marijos nekaltojo prasidėjimo parapija.

**KULTŪRA**

Skatinant Šiaulių miesto kultūros ir meno įvairovę, 2023 m. finansuoti 32 kultūros projektai, kuriuose apsilankė 117 028 lankytojai. Vienas ryškesnių įgyvendintų kultūros projektų – Šiaulių „Aušros“ muziejaus „Šiaulių miesto istoriniai fenomenai – Vilniaus gatvės ir prisikėlimo aikštė“, kurio metu buvo eksponuojamos dvi parodos istorinėse erdvėse – „Šiaulių albumas. Prisikėlimo aikštė“ Prisikėlimo aikštėje ir Vlado Mikalausko fotografijų paroda „Šiauliai. Vilniaus gatvė“ Gaidžio laikrodžio aikštėje. Daug dėmesio sulaukė ir Valstybinio Šiaulių dramos teatro (VŠDT) projektas – scenos menų festivalis miesto viešosiose erdvėse „Teatrodromas“, kuris vyko VŠDT salėje ir vidiniame kiemelyje, prie Senosios gaisrinės, Talkšos ežero pakrantėje, Rūdės g. kieme, Kalniuko rajone ir kitose erdvėse. Projekto metu parodyti: spektaklis su gidu, šiuolaikinė opera, cirko spektaklis atvirose erdvėse, spektaklis-kelionė autobusu „Pakeliui“, vyko nemokamos filmo kūrimo, šokio bei cirko dirbtuvės, teatrinė edukacija vaikams. 2023 m. balandžio mėn. P. Višinskio aikštėje veikė Lietuvos teatro, muzikos ir kino muziejaus sukurta ir jūriniame konteineryje įrengta keliaujanti paroda „Kino teatras – slėptuvė nuo gyvenimo“ (1939–1944 m.).Parodai sukurtame animuotame nuotraukų filme buvo galima pamatyti 29 Lietuvos kino teatrų istorijas. Tarp jų ir Šiaulių „Kapitol“, kuris nuo 1926 m. veikė kaip kino teatras „Splendid Palace“, o 1929 m. tapo „Kapitol“. Sovietmečiu pakrikštytas „Pergale“, vėliau kino teatras tapo Statybininkų klubu. Birželio mėn. Šiaulių Šv. Apaštalų Petro ir Povilo katedroje įvyko Šiaulių Sauliaus Sondeckio menų gimnazijos tarptautinis renginys – iškilmingas Lietuvos, Latvijos ir Estijos jaunųjų atlikėjų koncertas Baltijos kelio 34-osioms metinėms paminėti, kuriame apsilankė apie 800 klausytojų.

2023 m. 2 Šiaulių miesto savivaldybės premijos skirtos Valstybinio Šiaulių dramos teatro aktoriams laureatams Aistei Šeštokaitei ir Arnoldui Jalianiauskui; 4 kultūros ir meno premijos skirtos: Marytei Markevičienei, akordeonininkei, muzikos pedagogei; Raimundui Balzai, istorikui, muziejininkui, Šiaulių „Aušros“ muziejaus direktoriui; Sigitui Jakubauskui, teatro ir kino aktoriui; Vaivai Kovieraitei-Trumpei, grafikei; 4 stipendijos šiems jauniesiems menininkams: akordeonistui Jonui Vozbutui, fotomenininkui Edvardui Tamošiūnui, animatoriui Benui Teišerskiui ir videografei Augustei Tomkutei; 1 premija už geriausią kultūrinės edukacijos projektą „Eksponatus rankomis liesti! Šiaulių tapatybės beieškant“ skirta Šiaulių apskrities Povilo Višinskio viešajai bibliotekai.  
 Reprezentaciniams Šiaulių miesto festivalių „Resurrexit“, tarptautinio Chaimo Frenkelio vilos vasaros festivalio, „Big Band Festival Šiauliai“, „Saulės žiedas“, „Šiaulių Monmartro Respublika“, „Šiaulių kultūros naktys“ ir šiuolaikinio meno ir mados festivalio „Virus“ Festivalių renginiuose apsilankė apie 55 000 lankytojų. Surengta 15 valstybinių, kalendorinių ir atmintinų dienų ir miesto švenčių (Laisvės gynėjų dienos, Lietuvos valstybės atkūrimo dienos, Užgavėnių, Lietuvos nepriklausomybės atkūrimo dienos, Kultūros dienos, šventės „Aš – mažasis šiaulietis“, Gedulo ir vilties dienos, Joninių, Baltijos kelio, Valstybės dienos (Lietuvos karaliaus Mindaugo karūnavimo), miesto šventės „Šiaulių dienos“, Tarptautinės pagyvenusių žmonių ir Muzikos dienos, Kalėdų eglės įžiebimo, Šiaulių miesto kultūros ir meno premijų įteikimo). Renginiuose, kurie vyko Prisikėlimo aikštėje, Saulės Laikrodžio aikštėje, centrinio miesto estradoje, Dainų parke, amfiteatre, skvere prie Šiaulių miesto savivaldybės, Talkšos ežero pakrantėje ir kt., apsilankė 89 418 lankytojų, dalyvavo 5 926 dalyviai. Vienas išskirtinių renginių – 2023 m. gegužės 18 d. Šiaulių kultūros centre įvykęs profesoriaus Stasio Šalkauskio premijos įteikimo vakaras su koncertine programa. 13-osios premijos už Stasio Šalkauskio minties įprasminimą ir plėtojimą laureatas – Vytauto Didžiojo universiteto Humanitarinių mokslų fakulteto Filosofijos katedros dėstytojas, Politikos mokslų ir diplomatijos fakulteto Socialinės ir politinės kritikos centro vedėjas prof. habil. dr. Gintautas Mažeikis. Gintauto Mažeikio filosofinė veikla ir karjera tiesiogiai susijusi su Šiaulių miestu. Jis dirbo Šiaulių universiteto Humanitarinio fakulteto dėstytoju, o kiek vėliau tapo Filosofijos katedros vedėju. Ceremonijos metu buvo pasveikinta ir apdovanota šių metų kovo mėnesį Šiaulių Stasio Šalkauskio gimnazijos abiturientė Miglė Jankutė, surengusi žygį nuo Stasio Šalkauskio gimnazijos iki Kauno Vytauto Didžiojo universiteto ir įveikusi 137 kilometrus – tiek, kiek šiemet sukanka metų nuo prof. Stasio Šalkauskio gimimo.

2023 m. rugsėjo 15 d. Prisikėlimo aikštėje nuvilnijo etninės kultūros akcija „Visa Lietuva šoka“.Septintą kartą Saulės mieste organizuota akcija į bendrą vakaronę subūrė per 200 folklorinį šokį mylinčių žmonių. Šiaulių miesto centrinėje parko estradoje vyko 3 gegužinės: miestiečius džiugino solistai Juozas Janužas, Vita Merkelytė, Romualdas Juzukonis kartu su Šiaulių miesto koncertinės įstaigos „Saulė“ pučiamųjų orkestru.

2023 m. Tolygios kultūrinės raidos programos 15-ai projektų kofinansuoti skirta 27,4 tūkst. Eur.

Pagal kultūros projektų projektų vykdytojų prašymus, jiems gavus finansavimą iš Lietuvos kultūros tarybos) kofinansuota 11 papildomų kultūros priemonių.

Sudarytos sąlygos Lietuvos dailininkų sąjungos (LDS) Šiaulių skyriui dalyvauti Tarptautinėje meno mugėje „ArtVilnius‘23“ ir pristatyti LDS Šiaulių skyriaus dailininkų kūrybą. Stende apsilankė apie 10 000 lankytojų.

VšĮ „Neatšaukti atidarymai“ pristatė du dizainerio Vilmanto Dambrausko fotografijų ciklus Vilniaus rotušėje. Parodas aplankė apie 600 lankytojų.

VšĮ „Remigijaus akcija“ Vilniaus knygų mugėje‘2023 AGATA salėje pristatė Šiaulių muzikos organizacijų, atlikėjų ir kūrėjų bei jų muzikos žanrų įvairovę, išleistus naujausius albumus, subūrė muzikos bendruomenę tiesioginėms transliacijoms ir gyvam prisistatymui.

Savivaldybės biudžetinės įstaigos 2023 m. bendradarbiavo su VšĮ Ukrainiečių integracijos centru „Malva“. Savivaldybės viešoji biblioteka įgyvendino projektą „Visi po viena saule“, skirtą prisidėti prie ukrainiečių moksleivių sklandesnės integracijos ir socializacijos Lietuvoje, ugdyti kūrybinę saviraišką bei potencialą dalyvaujant kūrybinėse veiklose su profesionaliais kūrėjais. Savivaldybės viešosios bibliotekos padaliniuose apsilankė apie 730 ukrainiečių, Šiaulių kultūros centras padėjo organizuoti Ukrainiečių Kalėdas, Ukrainos nepriklausomybės dienos minėjimą. Šiaulių dailės galerija surengė 4 edukacines veiklas ukrainiečiams, kuriose dalyvavo 98 ukrainiečiai, taip pat surengė 2 paramos Ukrainai akcijas, kurių metu suaukota virš 1,0 tūkst. Eur.

2023 m. Šiaulių miesto savivaldybės viešosios bibliotekos direktorei Irenai Žilinskienei įteiktas ordino „Už nuopelnus Lietuvai“ medalis – už inovatyvius sprendimus, orientuotus į šalies viešųjų bibliotekų pažangos skatinimą, aktyvų dalyvavimą kultūrinėje ir profesinėje veikloje, asmeninę atsakomybę kuriant atvirą, modernią ir paveikią biblioteką.   
Turizmo informacijos centro direktorei Rūtai Stankuvienei įteiktas Šiaulių pramonininkų garbės ženklasuž turizmo paslaugų, rinkodaros infrastruktūros įgyvendintus pokyčius stiprinant Šiaulių miesto ir regiono įvaizdį, plėtojant turizmo sektorių.

Gerinant kultūros įstaigų infrastruktūrą, 2023 m. atlikti šie darbai:

1. 2023 m. buvo parengtas koncertinės įstaigos „Saulė“darbo projektas, atlikti scenos rekonstravimo darbai. Pasirašytas papildomas susitarimas dėl atliekamų darbų ir termino pratęsimo 2024 m. Pagal papildomą susitarimą 2024 m. bus atliekami koncertų salės sienų ir lubų atnaujinimo darbai. Atlikta 93,7 proc. planuotų darbų;

2. apšiltintas ir atnaujintas kultūros centro „Laiptų galerija“ pastato fasadas (ekspozicinės ir renginių erdvės), įrengti keltuvai neįgaliesiems, pritaikytas patekimas į pastatą judėjimo negalią turintiems lankytojams, pritaikyta neįgaliesiems WC patalpa, sumontuota moderni vėdinimo sistema, pakeistas šildymo mazgas ir abiejų pastatų (naujojo pastato ir P. Bugailiškio namo - nekilnojamo kultūros paveldo pastato) šildymo sistema, taip pat elektros instaliacija P. Bugailiškio name. Atnaujinta pagrindinės renginių salės scena, įrengtos priešgaisrinės durys patalpų izoliavimui gaisro atveju. Atlikta 100 proc. planuotų darbų. Numatytas darbų tęstinumas pradėtas rengti techninis projektas dėl langų ir durų keitimo P. Bugailiškio name 2024 m.;

3.atnaujinant dailės galerijos pastatą,atliktas pastato fasado remontas apšiltinant ir dengiant fasadą dekoratyviniu tinku, įrengti nauji lietaus nuotekų tinklai paviršinio vandens surinkimui ir nuvedimui nuo stogo dangos, atliktas I-ojo aukšto ekspozicinių salių remontas, atnaujinta elektros instaliacija, sumontuoti LED šviestuvai, įrengtos teritorijos stebėjimo kameros. Atlikta 100 proc. planuotų darbų;

4. Šiaulių kultūros centro Rėkyvos kultūros namuoseatlikti kapitalinio remonto rangos darbai: atnaujintas fasadas, vidaus patalpos, įrengtas liftas-keltuvas neįgaliesiems, sutvarkyti sanitariniai mazgai, atnaujinti langai ir durys, atnaujinta dalis sienų ir lubų, įrengta vėdinimo sistema, naujas šilumos punktas su šildymo sistema. Atlikta 88,5 proc. planuotų darbų;

5. atnaujintos Savivaldybės viešosios bibliotekos patalpos, atlikti vidaus patalpų remonto darbai (išlietas grindų pagrindas, pakeista grindų danga, atliktas sienų dažymas, pakeistos vidaus patalpų durys) Savivaldybės viešosios bibliotekos „Šaltinėlio“ filiale (Trakų g. 20A);

6. atlikti balkono vidaus ir išorės remonto darbai, balkonas apšiltintas ir pritaikytas lankytojų naudojimui visus metus Savivaldybės viešosios bibliotekos Bibliografijos-informacijos skyriuje (Aido g. 27).

Birželio mėn. centrinio parko estradoje surengta regioninė šokių šventė „Teka saulelė“, kurioje dalyvavo 50 liaudiškų šokių kolektyvų (virš 1 100 šokėjų) Vilniaus, Kauno, Kėdainių, Ukmergės, Varėnos, Telšių, Panevėžio, Šilalės, Šiaulių rajono ir Šiaulių miesto.

Miesto šventės „Šiaulių dienos“ metu Vilniaus g. bulvare surengtas tarptautinis turistinis renginys „Šiaulių turizmo gatvė 2023“, kuriame dalyvavo 42 turizmo įstaigos iš Lietuvos ir Latvijos.

Suorganizuotas VII Šiaulių krašto turizmo forumas „Miestų turizmas“, įvykdyti 25 Šiaulių miesto turizmo išteklių viešinimai tarptautinėse turizmo parodose, nacionalinėse ir regioninėse šventėse, Lietuvos, Latvijos, Estijos turizmo, laisvalaikio ir kultūros portaluose, Baltijos kelionių tinklaraščiuose ir jų socialinių tinklų paskyrose; surengti 3 informaciniai-pažintiniai turai (dalyvavo 27 asm.).

Atliktas apžvalgos (studijos), atspindinčios Šiaulių miesto istorijos 8 šimtmečius, viešasis pirkimas.

2023 m. visuomenei atverta įrengta memorialinė ekspozicija, skirta dailininkui Gerardui Bagdonavičiui, jo name (Aušros al. 84). Tarptautinės gido dienos proga suorganizuotos 2 pažintinės ekskursijos, Europos paveldo dienų proga sukurta ir įgyvendinta improvizuota programa „Atvirų durų diena Gerardo Bagdonavičiaus name“: edukacija (ekslibriso kūrimas) ir ekskursija. Iš viso 2023 m. suorganizuotos 9 užsakomosios ekskursijos.

2023 m. liepos 28 d. Prisikėlimo aikštės apžvalgos pastate buvo atidaryta šiauliečio dizainerio Vilmanto Dambrausko jubiliejinė paroda ir pristatytas albumas „Mano miesto plakatai“. Tai jau trečioji apžvalgos pastate surengta paroda – anksčiau buvo eksponuotos fotografo Edvardo Tamošiūno ir skulptoriaus Alvido Paškausko darbų bei kalėdinių ir naujamečių atvirukų ir jų fragmentų fotografijų iš Petro Kaminsko kolekcijos parodos.

Rugsėjo 12-17 d. surengtas renginių ciklas „Gyvasis paveldas: meistriškumo laboratorija“, įvyko 10 renginių (ekskursijos, orientaciniai žaidimai, filmo peržiūros, ekspozicijos pristatymas ir kt.) Ch. Frenkelio viloje, Šiaulių turizmo informacijos centre, Žaliūkių malūnininko sodyboje, Venclauskių namuose-muziejuje, Gerardo Bagdonavičiaus name, VšĮ „Telefonijos muziejuje“ ir Šiaulių mieste.

Įvykdytas religinio turizmo maršruto „Malonių kelias“ viešinimas ir rinkodara; surengtas infoturas kelionių agentūroms, gidams; surengti piligriminiai žygiai: „Lietuva eina Camino Lituano keliu“ maršrutu Šiauliai – Kryžių kalnas; dviračių žygis „Malonių keliu“; suorganizuotas „Bažnyčių naktų“ renginių ciklas 4 savivaldybėse (Kelmės r., Raseinių r., Šiaulių r. ir Šiaulių miesto); išleistas leidinys „Malonių kelias“; suorganizuoti išvažiuojamieji mokymai turizmo darbuotojams Panevėžyje; surengtas „Malonių kelio“ infoturas 4 savivaldybių viešojo ir privataus sektoriaus paslaugų teikėjams „Malonių keliu – Kelmės rajono atkarpa“; vyko piligriminio kelio ženklinimas.

VLKK apdovanojimų už lietuvių kalbos puoselėjimą renginyje įteikta padėka Aušrinei Rinkevičienei už VLKK puoselėjimą, aktyvią šviečiamąją ir kultūrinę veiklą.

**SPORTAS**

2023 m. Šiaulių miesto sporto įstaigų sportininkai laimėjo 274 Lietuvos suaugusiųjų čempionatų prizines vietas, 564 jaunučių, jaunių ir jaunimo Lietuvos čempionatų prizines vietas.

Miesto sporto apdovanojimų renginyje pagerbta 10 jaunųjų talentų, 17 geriausiųjų sportininkų, 8 geriausios miesto komandos, įteiktos 74 premijos už sporto laimėjimus, įteikta 11 metų nominacijų už išskirtinius pasiekimus, poelgius ir įvertinimus.

Lietuvos sporto vadybos apdovanojimuose 2023 metų sporto iniciatyva tapo VšĮ Futbolo akademija „Šiauliai“, kuri įvertinta už lietuvybės puoselėjimą. Šiaulių futbolo klubas po 24-erių metų pertraukos miestui padovanojo Lietuvos futbolo A lygos medalius. Istorinę bronzą iškovoję šiauliečiai džiaugiasi tai įgyvendinę savo jėgomis, talkinant vos dviems legionieriams iš Ukrainos.

Lietuvos 2023 metų proveržiu pripažintos Šiaulius atstovaujančios paplūdimio tinklinio sportininkės Monika Paulikienė ir Ainė Raupelytė.

Lietuvos paralimpinio judėjimo geriausiu treneriu išrinktas šiaulietis Deimantas Jusys, o geriausia Lietuvos paralimpinio judėjimo sportininke pripažinta Raimeda Bučinskytė.

Šiaulių miesto sporto įstaigų 25 sportininkai Europos, pasaulio čempionatuose ir taurės varžybose (suaugusiųjų amžiaus grupėje) iškovojo 1–6 vietas, 37 sportininkai Europos čempionate iškovojo 1–6 vietas, o pasaulio čempionate, taurės varžybose (jaunučių, jaunių, jaunimo amžiaus grupėse) 1–10 vietas. 52 sportininkai priklausė olimpinėms / paralimpinėms kandidatų rinktinėms ir perspektyvinės pamainos rinktinėms, Lietuvos suaugusiųjų rinktinių nariais buvo 52 šiauliečiai, Lietuvos jaunimo, jaunių ir jaunučių rinktinių nariais buvo 151 sportininkas.

2023 m. įvyko šie reprezentaciniai sporto renginiai:

1. Tarptautinės sportinių šokių varžybos „Sun City Cup“;

2. UEFA moterų čempionų lyga ir Moterų futbolo Baltijos lyga;

3. Lietuvos krepšinio lyga ir Karaliaus Mindaugo Taurė;

4. Šiaulių dviračių lenktynės;

5. Europos motokroso čempionato etapas;

6. Europos regbio čempionatai;

7. Tarptautinės teniso federacijos antros kategorijos jaunių (iki 18) metų turnyras.

Šiaulių miestui buvo patikėta rengti šiuos tarptautinius sporto renginius:

1. Europos teniso asociacijos 3 kategorijos jaunių 14 m. ir jaunimo turnyras „Siauliai U14“ WISSA;

2. Tarptautinės teniso federacijos 2 kategorijos jaunių 18 m. ir jaunimo turnyras „Siauliai Open 2023“;

3. Europos teniso asociacijos 3 kategorijos jaunių 14 m. ir jaunimo turnyras „Siauliai Open by Toyota U14“;

4. Europos teniso asociacijos 3 kategorijos jaunių 16 m. ir jaunimo turnyras „Siauliai Open by Toyota U16“;

5. Tarptautinės teniso federacijos 5 kategorijos jaunių 18 m. ir jaunimo turnyras „Siauliai Tennis Academy Cup“;

6. 2023 m. XXI Tarptautinis R. Bagdono imtynių turnyras;

7. 2023 m. Tarptautinės Šiaulių sporto centro „Atžalynas“ graikų-romėnų imtynių taurės varžybos;

8. Tarptautinės plaukimo varžybos „Naujųjų metų link-2023“;

9. Pasaulio grappling imtynių čempionatas;

10. Europos DN ir ICE-Opti ledrogių čempionatas;

11. Tarptautinės plaukimo varžybos „Vaikų plaukimo fiesta-2023“;

12. Tarptautinis graikų-romėnų ir moterų imtynių turnyras „SUN CITY OPEN 2023“;

13. Tarptautinis regbio-7 turnyras „Šiauliai 7‘s“;

14. 2023 m. XV tarptautinis pasaulio čempiono Stanislovo Kulikausko vardo sambo turnyro varžybos;

15. 2023 m. Tarptautinės „Salduvės“ irklavimo regatos ir LIF taurės II etapo varžybos;

16. Tarptautinės Rėkyvos regatos Olego Truchano taurei laimėti varžybos;

17. 2023 m. XVIII Tarptautinės baidarių ir kanojų irklavimo „Talkšos“ regatos varžybos;

18. XXV Tarptautinės plaukimo varžybos „A. Dambrausko taurė-2023“.

Sukurtas potinklapis <https://www.siauliai.lt/kruta>, „Šiauliai kruta“ – tai Savivaldybės projektas, siekiantis įkvėpti bei padrąsinti Saulės miesto gyventojus ir svečius, įmones, sporto, meno ir kitas įstaigas vienoje vietoje rasti mieste įrengtus sporto infrastruktūros objektus ir patogiai jais naudotis. „Šiauliai kruta“ puslapyje Jūs rasite arčiausiai Jūsų ir visame mieste esančias sporto bazes ir stadionus, lauko ir sportinės gimnastikos aikšteles, mokyklų ir sporto centrų sporto sales, o paspaudę ant nuorodų – pateksite į sporto salių ir aikštynų užimtumo tvarkaraščius, nurodytais kontaktai susisiekę galėsite rezervuoti laiką sau ar savo bendruomenei. Projektui viešinti sukurti trys vaizdo įrašai, kuriuose garsūs Šiaulių sportininkai kviečia šiauliečius eiti į miesto sporto aikštynus ir jais naudotis.

Aktyviai palaikoma Šiaulių miesto sporto paskyra Facebook tinklalapyje - Sporto miestas Šiauliai, į kurią 2023 m. įkelti 1 082 įrašai, 187 „istorijos“.

Įgyvendinant Šiaulių miesto įvaizdžio rinkodaros priemonių planą, parašytos 6 sėkmės istorijos: Atletė Dovilė Kilty-Dzindzaletaitė (straipsnis ir vaizdo įrašas); Komanda - Šiaulių ugniagesiai (straipsnis); Treneris – Justinas Beržanskis (straipsnis); Atletė paralimpietė Raimeda Bučinskytė (straipsnis), Sėkmės istorija – broliai Rupšiai įkūrę, "SunCity CrossFit" sporto klubą (straipsnis).

Savivaldybės sporto įstaigose įdiegtas vadybos kokybės standartas ISO 9001:2015. Atsižvelgiant į asocijuotų verslo organizacijų ir sporto organizacijų poreikius ir galimybes, 2023 m. kovo 30 d. patobulinus savivaldybės Tarybos sprendimą Nr. T-138 „Dėl Šiaulių miesto savivaldybės tarybos 2017 m. rugsėjo 7 d. sprendimo Nr. T-331 ,,Dėl švietimo, kultūros, socialinių ir sporto projektų rėmimo skatinimo“ pakeitimo”, rėmimas sportui pasiekė 952,7 tūkst. Eur.

2023 m. atlikti šie infrastruktūros renovacijos darbai:

- atnaujinti laiptai Lengvosios atletikos ir sveikatingumo centre;

- įrengta laistymo sistema Centriniame miesto stadione;

- pakeista dirbtinės futbolo aikštės, Kviečių 7 A, danga ir įvykdyti sklypo aplink dirbtinę futbolo aikštę sutvarkymo darbai;

- sporto centruose įdiegtas skaitmeninio treniruočių proceso valdymo ir lankomumo apskaitos modulis.

Pradėti vykdyti projektai, kurie bus tęsiami 2024 m:

- paskelbtas rangos konkursas sporto komplekso, futbolo ir regbio maniežo pastatymo darbams pirkti;

- atlikta Šiaulių regbio ir žolės riedulio akademijos aikštyno rekonstrukcija;

- įrengtas specializuotas riedučių, paspirtukų, riedlenčių ir BMX dviračių parkas Lieporių parke;

- įvykdyti dirbtinės futbolo aikštės apšvietimo modernizavimo darbai.

**PASLAUGOS MIESTIEČIAMS**

**Administracinės paslaugos**

2023 m. vasario-kovo mėnesiais buvo atliktas Savivaldybės teikiamų viešųjų ir administracinių paslaugų vartotojų (gyventojų) pasitenkinimo teikiamomis viešosiomis ir administracinėmis paslaugomis tyrimas, kuriuo buvo siekiama nustatyti koks yra Savivaldybės teikiamų viešųjų ir administracinių paslaugų vartotojų (gyventojų) pasitenkinimo indeksas, leidžiantis analizuoti bendrą paslaugų vartotojų pasitenkinimą lemiančius veiksnius. Apklausa buvo vykdoma mišriu būdu – gyvai, telefonu ir elektroniniu būdu. Tyrime dalyvavo 1 688 respondentai, iš jų: didžioji dalis gyventojų apklausti elektroniniu būdu – 1 381 (81,8%), gyvai - 158 gyventojai (9,4%), telefonu - 149 gyventojai (8,8%).

Savivaldybės vartotojų pasitenkinimo viešosiomis ir administracinėmis paslaugomis tyrimo klausimynas susideda iš 2 pagrindinių dalių. Pirma, pagrindinė anketos dalis, yra sudaryta iš 10 klausimų kategorijų, kurios yra susijusios su Šiaulių mieste teikiamomis paslaugomis. Kiekvienoje klausimų kategorijoje nurodytas tam tikras rodiklių skaičius pagal kuriuos galima įvertinti pateiktą klausimų kategoriją. Rodikliai yra vertinami skalėje nuo 1 iki 10, kur 1 – labai blogai, 10 – labai gerai bei „nežinau, neturiu nuomonės“. Šiaulių miesto paslaugų vertinimui klausimyne yra paskirta 84 rodikliai. Sociodemografinių klausimų dalį sudaro 8 klausimai, kurie apibūdina respondentą bei leidžia nagrinėti atsakymus pagal demografinius rodiklius.

**16 lentelė. Gyventojų nuomonės klausimyno sandara**

|  |  |  |
| --- | --- | --- |
| Nr. | Diagnostinis blokas | Rodiklių skaičius |
| 1. | Miesto ūkio, komunalinių paslaugų, viešų erdvių infrastruktūra | 16 |
| 2. | Viešasis transportas | 5 |
| 3. | Pirminės sveikatos priežiūros centrų (poliklinikų, sveikatos biuro) paslaugos | 5 |
| 4. | Švietimo paslaugų kokybę | 9 |
| 5. | Kultūros ir/ar sporto paslaugų kokybė | 9 |
| 6. | Kompensacijų ar pašalpų paslaugos | 4 |
| 7. | Socialinės paslaugos | 5 |
| 8. | Administracinių paslaugų kokybė | 11 |
| 9. | Paslaugos verslui | 12 |
| 10. | Savivaldybės administracijos darbas | 8 |
| **Iš viso:** | | **84** |

Toks tyrimas Savivaldybės iniciatyva atliktas trečią kartą. Stebimas Savivaldybės teikiamų viešųjų ir administracinių paslaugų vartotojų (gyventojų) pasitenkinimo indekso didėjimas: 2017 m. – 6,9 balai, 2021 m. – 6,87 balai, 2023 m. – 7,1 balai.

**Dokumentų apskaita.** Į Savivaldybės priimamąjį, kuris interesantus aptarnauja „vieno langelio“ principu, gyventojai kreipiasi kontaktiniu būdu, telefonu ar elektroniniais ryšiais. Savivaldybės priimamajame kontaktiniu būdu 2023 m. aptarnauti 19 727 eilių reguliavimo sistemoje užregistruoti asmenys.

Interneto svetainėslankytojams įdiegtas išmanus pokalbių robotas (angl. chatbot). Virtualus asistentas palaiko pokalbį, skenuodamas raktinius žodžius parengia atsakymą arba lankytojai gali pasirinkti parengtus atsakymus pagal temas:

* žinučių kiekis (roboto ir gyventojo pokalbių skaičius) - 9 434;
* užduotų klausimų pagal temas skaičius - 868.

Interneto svetainėje užpildę pranešimo formą lankytojai gali pranešti apie įvykdytus arba vykdomus pažeidimus, trūkumus, piktnaudžiavimą, neteisėtus veiksmus ar neveikimą, korupciją. 2023 m. 206 atsakingi gyventojai užpildė pranešimus ir informavo apie pažeidimus. Dauguma gyventojų pranešimų pateikti dėl viešosios tvarkos, komunalinių atliekų tvarkymo pažeidimų.

2023 m. Savivaldybėje gauti ir dokumentų valdymo sistemoje užregistruoti 69 072 dokumentai, iš jų 27,3 proc. sudaro elektroniniai dokumentai. Savivaldybės darbuotojai parengė: siunčiamųjų dokumentų – 32 946, iš jų 68,8 proc. elektroninių dokumentų , vidaus dokumentų – 18 218. Bendra 2023 m. Savivaldybės dokumentų apyvarta – 120 236 dokumentai.

**Administracinių paslaugų teikimas ir elektroninės paslaugos.** Savivaldybės administracija teikia 166 administracines paslaugas. Elektroniniu būdu užsisakyti galima 100 įvairaus pobūdžio paslaugų skirtinguose išoriniuose portaluose (SPIS, MGVDIS, ŽPDRIS, Šiauliečių savitarnos svetainėje ir kt.).

2023 m. Savivaldybės administracijoje suteikta 101 181 administracinių paslaugų, iš jų 22 289 (22,0 proc. nuo visų suteiktų paslaugų skaičiaus) paslaugos suteiktos elektroniniu būdu. Administracinių paslaugų statistika skelbiama interneto svetainėje <https://atviri.siauliai.lt/tema/administraciniu/>.

Populiariausios paslaugos:

Teisės į būsto šildymo, geriamojo vandens ir karšto vandens išlaidų kompensacijos nustatymas: 17 899 (iš jų 16,2 proc. suteikta el. būdu);

Gyvenamosios vietos deklaravimas: 14 189 (iš jų 38,2 proc. suteikta el. būdu);

Socialinės pašalpos skyrimas: 5 883 (iš jų 38,2 proc. suteikta el. būdu).

Populiariausios elektroninės paslaugos:

Gyvenamosios vietos deklaravimas: 5 414;

Teisės į būsto šildymo, geriamojo vandens ir karšto vandens išlaidų kompensacijos nustatymas: 2 890;

Išmokos vaikui skyrimas: 2 334.

**Sveikatos ir socialinės paslaugos**

Pagrindiniai 2023 m. iššūkiai sveikatos srityje susiję su Sveikatos apsaugos ministerijos vykdomos sveikatos reformos tikslų ir uždavinių įgyvendinimu, vaikų profilaktinių skiepijimų apimčių didinimu Savivaldybėje, trūkstamų sveikatos specialistų pritraukimu į sveikatos priežiūros įstaigas.

2023 m. lapkričio 9 d. sprendimu T-421 „Dėl sveikatos centrų steigimo funkcinio bendradarbiavimo būdu Šiaulių miesto savivaldybėje“ Savivaldybės taryba priėmė sprendimą dėl sveikatos centrui priskiriamų teikti sveikatos priežiūros paslaugų teikimo organizavimo ir 2 sveikatos centrų steigimo Savivaldybėje. 18 skirtingo pavaldumo sveikatos priežiūros įstaigų suburti bendradarbiavimui ir pasirašė bendradarbiavimo sutartis. Pasirengta su sveikatos reforma susijusių projektų paraiškų teikimui ir įgyvendinimui: „Ilgalaikės priežiūros dienos centrų įrengimas, mobilių komandų aprūpinimas įranga ir transporto priemonėmis“, „Sveikatos centro sudėtyje teikiamų sveikatos priežiūros paslaugų infrastruktūros modernizavimas Šiaulių miesto savivaldybėje“.

2023 m. vyko šie sveikatos priežiūros įstaigų infrastruktūros modernizavimo darbai:

1. įgyvendinant projektą „Energetinių charakteristikų gerinimas VšĮ Dainų pirminės sveikatos priežiūros centre“, vykdyti Dainų pirminės sveikatos priežiūros centro pastato šiltinimo darbai;

2. įgyvendintas tęstinis projektas „VšĮ Šiaulių ilgalaikio gydymo ir geriatrijos centro pastatų rekonstravimas, aktyvios ventiliacijos įrengimas, kiemo gerbūvio sutvarkymas ir maisto gamybos skyriaus modernizavimas“, kurio metu 2023 m. pradėti Šiaulių ilgalaikio gydymo ir geriatrijos centro naujojo korpuso rekuperavimo ir kondicionavimo sistemos įrengimo darbai, atlikta 20 proc. darbų;

3. atlikti Šiaulių centro poliklinikos vidaus patalpų ir odontologinės įrangos atnaujinimo darbai;

4. Šiaulių reabilitacijos centre įvykdyti pastato rekuperavimo ir kondicionavimo sistemos įrengimo darbai, pastate įrengta ventiliacija.

Siekiant spręsti problemą dėl medicinos specialistų trūkumo, 2023 m. naujai finansuotos 2 trūkstamos specialybės rezidentų gydytojų studijos, tai pat į miestą pritraukta dirbti 17 gydytojų specialistų. Iš viso nuo 2019 m. pritraukti 43 sveikatos priežiūros specialistai. Toliau sprendžiant asmens ir visuomenės sveikatos priežiūros specialistų trūkumo klausimą, patvirtintos pritraukimo priemonės bendrosios praktikos slaugytojams ir visuomenės sveikatos priežiūros specialistams.

Toliau plėtotos visuomenės sveikatos priežiūros paslaugos, stiprinta ligų prevencija ir ugdytas visuomenės poreikis sveikai gyventi. Vykdyta Savivaldybės visuomenės sveikatos rėmimo specialioji programa, paskelbus sveikatinimo projektų konkursą, pateiktos 29 paraiškos, sudarytos 23 sveikatinimo projektų vykdymo sutartys. Atsižvelgiant į Savivaldybės visuomenės sveikatos biuro stebėsenos ataskaitoje išskirtas prioritetines visuomenės sveikatos problemas, įgyvendinti sveikatinimo projektai šiose srityse: vaikų ir jaunimo fizinio aktyvumo ir sveikos mitybos skatinimas, psichinės sveikatos gerinimas, psichoaktyvių medžiagų vartojimo prevencija ir pan. Sveikatinimo projektų vykdymas buvo itin sklandus, dėl pagerėjusios epidemiologinės situacijos padidėjo veiklų įgyvendinimo galimybės ir ženkliai išaugo sveikatinimo iniciatyvose dalyvavusių asmenų skaičius – apie14 000.

Buvo siekiama pritaikyti vandens telkinius rekreacijai ir sveikam žmonių poilsiui:

- vykdyta vandens kokybės stebėsena Rėkyvos ežero ir Prūdelio tvenkinio paplūdimiuose pagal sudarytą maudyklų vandens kokybės tyrimų kalendorinį grafiką (atlikti 58 vandens tyrimai pagal mikrobiologinius, parazitologinius, fizikinius parametrus), paruoštos duomenų rinkmenos apie maudyklų vandens charakteristikas, maudymosi sezono metu teikta informacija visuomenei dėl saugaus elgesio vandens telkiniuose ir paplūdimiuose;

- ugdytas visuomenės poreikis sveikai gyventi ir plėtotos visuomenės sveikatos priežiūros paslaugos.

Koordinuotas Valstybės biudžeto specialiosios tikslinės dotacijos, skiriamos savivaldybių biudžetams Sveikatos apsaugos ministerijos kuruojamos valstybinėms (valstybės perduotoms savivaldybėms) visuomenės sveikatos priežiūros funkcijoms vykdyti, panaudojimas, atsiskaitymas pagal Lietuvos Respublikos sveikatos apsaugos ministro įsakymu patvirtintų tvarkos aprašo reikalavimus. Savivaldybės visuomenės sveikatos biuras vykdė visuomenės sveikatos priežiūros funkcijas 62 ugdymo įstaigose, organizavo apie 3 000 sveikatinimo renginių. Plėtojant visuomenės sveikatos priežiūros paslaugas, stiprinant ligų prevenciją ir ugdant visuomenės poreikį sveikai gyventi, sveikatinimo veiklose ugdymo įstaigose dalyvavo apie 90,0 tūkst. mokinių. Stipriai išaugo asmenų, baigusių Širdies ir kraujagyslių ir cukrinio diabeto prevencinę sveikatos stiprinimo programą, skaičius – 148. Siekiant sustiprinti sveikos gyvensenos įgūdžius, miesto bendruomenėse vykdyta visuomenės sveikatos stebėsena ir parengta ataskaita su rekomendacijomis dėl visuomenės sveikatos stiprinimo priemonių organizavimo, organizuoti renginiai, kuriuose dalyvavo daugiau nei 21 tūkst. miesto gyventojų, atliktas suaugusių gyventojų suaugusiųjų gyventojų gyvensenos stebėsenos tyrimas. 100 proc. įgyvendinta ankstyvojo savižudybių atpažinimo ir kompleksinės pagalbos savižudybės grėsmę patiriantiems asmenims teikimo sistema ir toliau plėtotas visuomenės psichikos sveikatos paslaugų prieinamumas gyventojams: 2023 m. suteikta apie 4 000 paslaugų, paslaugas gavo apie 400 asmenų. Daugiau jaunuolių baigė ankstyvosios intervencijos programą, skirtą jaunuoliams, nereguliariai vartojantiems psichoaktyviąsias medžiagas ar eksperimentuojantiems jomis - 30.

Organizuotas ligų prevencijos stiprinimas ir sveikatos priežiūros paslaugų prieinamumo didinimas:

- kompensuotos ir teiktos medicininės paslaugos pažeidžiamiausioms gyventojų grupėms: 2023 m. įgyvendintas tęstinis projektas „Ortodonto paslaugų prieinamumo didinimas Šiaulių miesto vaikams“, kurio metu suteiktos papildomos, iš Privalomojo sveikatos draudimo fondo nepakankamai finansuojamos, 3 089 ortodonto konsultacijos 1 445 Šiaulių miesto vaikams, pagerintas ortodonto paslaugų prieinamumas 67,0 proc. lyginant su 2022 m;

- siekiant socialiai jautriems Šiaulių miesto gyventojams jų gyvenamosiose patalpose sudaryti tinkamas higienos sąlygas, toliau vykdyta užkrečiamųjų ligų prevencija;

- tęstas iš ES struktūrinių fondų finansuojamo projekto ,,Paramos priemonių tuberkulioze sergantiems asmenims įgyvendinimas Šiaulių mieste“ vykdymas. Socialinėmis paramos priemonėmis paskatintas 9 tuberkulioze sergančiųjų pacientų tuberkuliozės ambulatorinis gydymasis, iš kurių 4 asmenims sėkmingai baigtas, o 5 asmenų tęsiamas 2024 m;

- baigtas projekto „Priklausomybės ligų profilaktikos, diagnostikos ir gydymo kokybės ir prieinamumo gerinimas Šiaulių mieste“ įgyvendinimas.

Vykdant valstybės deleguotą funkciją – neveiksnių asmenų būklės peržiūrėjimą, 2023 m. suorganizuota 15 Šiaulių miesto savivaldybės neveiksnių asmenų būklės peržiūrėjimo komisijos posėdžių, inicijuotos 285 asmens būklės peržiūrėjimo bylos, išnagrinėtos 233 komisijos inicijuotos asmens būklės peržiūrėjimo bylos.

Vadovaujantis Lietuvos Respublikos socialinės apsaugos ir darbo ministro 2015 m. gruodžio 10 d. įsakymu Nr. A1-742 ,,Dėl Asmens gebėjimo pasirūpinti savimi ir priimti kasdienius sprendimus nustatymo tvarkos aprašo patvirtinimo“ patvirtintu tvarkos aprašu organizuotas išvadų apie asmens gebėjimą pasirūpinti savimi ir priimti kasdienius sprendimus teikimas pagal asmenų pateiktus prašymus - pateiktos 172 išvados.

Siekdami sudaryti galimybes miesto gyventojams spręsti savo socialines problemas, palaikyti socialinius ryšius su visuomene ir įveikti socialinę atskirtį, užkirsti kelią asmens, šeimos, bendruomenės socialinėms problemoms kilti, bei padėti asmeniui (šeimai) ugdyti ar stiprinti gebėjimus, buvo tęsiamas socialinių paslaugų teikimas ir pradėtos teikti naujos socialinės paslaugos, įgyvendinami projektai.

2023 m. buvo tęsiamas projektų įgyvendinimas ir pradėti įgyvendinti nauji projektai:

1. Koordinuotas projekto „Bendruomeninių apgyvendinimo bei užimtumo paslaugų asmenims su proto ir psichikos negalia plėtra Šiaulių mieste“ įgyvendinimas:

- specializuotų slaugos ir globos namų/ dienos užimtumo centro/ socialinių dirbtuvių įkūrimas ir grupinių gyvenimo namų įkūrimo ir aprūpinimo reikiamais baldais ir įranga klausimas;

- bendradarbiaujant su pertvarkoje dalyvaujančiomis Šiaulių regiono įstaigomis, atlikta analizė ir susisteminta informacija apie paslaugų gavėjus (proto ar psichikos negalia), kuriems reikalinga nuolatinė priežiūra, ir kuriems bus pradėtos teikti paslaugos naujai sukurtoje infrastuktūroje - specializuotuose slaugos ir globos namuose ir grupinio gyvenimo namuose.

2. Baigtas įgyvendinti projektas ,,Bendruomeninių vaikų globos namų įkūrimas Šiaulių mieste“*,* kurio metu baigti įrengti 2 bendruomeniniai vaikų globos namai (Aušros al. 29, Šiauliai), atlikti remonto darbai, nupirkta reikiama įranga ir baldai, ir juose apgyvendinti tėvų globos netekę vaikai.

3. Pasibaigus projektui„Nuo globos link galimybių: bendruomeninių paslaugų plėtra“ (Socialinės dirbtuvės) ir, siekiant tęsti šią veiklą, vadovaujantis projekto „Perėjimas nuo institucinės globos prie bendruomeninių paslaugų Sostinės regione, Vidurio ir Vakarų Lietuvos regione“ socialinių dirbtuvių paslaugos partnerių atrankos tvarkos aprašu, įvykdytas socialinių dirbtuvių paslaugos partnerio atrankos konkursas ir paskirtas projekto - socialinių dirbtuvių paslaugos - partneris, kuris Savivaldybėje iki 2026 m. gruodžio 31 d. teiks socialinių dirbtuvių paslaugą.

4. Įgyvendinant projektą „Pabėgėlių iš Ukrainos priėmimas ir ankstyva integracija“, atrinkti 2 partneriai (NVO), kurie teikia paslaugas pabėgėliams iš Ukrainos.

5. Vykdant institucinės vaikų globos pertvarką, kurios vienas iš tikslų – užtikrinti darnią aplinką ir sąlygas kiekvienam vaikui (ir vaikui su negalia) augti savo šeimoje, o likusiems be tėvų globos vaikams augti globėjų, įtėvių šeimoje ar šeimynoje ir gauti pagalbą bendruomenėje, 2023 m. buvo pasiruošta licencijavimui ir gauta licencija penkiems bendruomeniniams vaikų globos namams (Aušros al. 29-19, Aušros al. 29-20, K. Korsako g. 61a, K. Korsako g. 61c, K. Korsako g. 61d). Visi šeimos centre globojami vaikai apgyvendinti bendruomeniniuose vaikų globos namuose.

6. Pasibaigus projekto „Vaikų gerovės ir saugumo didinimas, paslaugų šeimai, globėjams (rūpintojams) kokybės didinimas bei prieinamumo plėtra“ finansavimo laikotarpiui, nepertraukiamai buvo vykdoma globos centrų veikla. Nuo 2023 m. liepos 1 d. du Globos centrai pradėjo vykdyti naują projektą „Paslaugų, skatinančių ir efektyviai palaikančių globą šeimos aplinkoje, vystymas“, kurio tikslas - skatinti šeimas įvaikinti ir globoti vaikus netekusius tėvų globos.

7. Pasibaigus projektui „Kompleksinės paslaugos šeimai Šiaulių miesto savivaldybėje“, siekiant užtikrinti paslaugų tęstinumą, atrinkti partneriai pagal projekto „Kompleksinės paslaugos (KOPA)“, finansavimo sąlygų aprašus. Bendruomeniniai šeimų namai, kurie 2023 m. I ketv. pradėjo organizuoti ir teikti kompleksines paslaugas šeimai kuo arčiau asmens (šeimos) gyvenamosios vietos / gyvenamojoje vietoje, taip pat organizavo, o prireikus teikė kitas prevencines socialines paslaugas (pozityvios tėvystės, psichosocialinės, šeimos įgūdžių ugdymo ir sociokultūrinės, mediacijos ir kitos paslaugos). Šias paslaugas teikia VšĮ Socialinių inovacijų centras ir VšĮ Šiaurės Lietuvos kolegija.

8. Vadovaujantis parengta technine specifikacija „Dėl globėjų (rūpintojų) suaugusiems asmenims parinkimo ir išvadų parengimo bei atstovavimo teisme paslaugos teikimo“, atrinkta įstaiga, kurirengia išvadas ir kitus procesinius dokumentus teismui dėl suaugusių asmenų, kurie teismo sprendimu pripažinti neveiksniais ir (ar) ribotai veiksniais, globėjo (rūpintojo) ir (ar) turto administratoriaus paskyrimo bei atstovavimo teisme (nuo 2023 m. II ketv.).

9. Kompleksiškai sprendžiant aktualias Šiaulių miesto gyventojų užimtumo problemas ir vykdant darbo rinkai besirengiančių asmenų integraciją į darbo rinką, pradėta įgyvendinti Užimtumo didinimo programa, skirta užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modeliui Šiaulių mieste įgyvendinti.

2023 m. buvo tęsiamas šių socialinių paslaugų teikimas:

**17 lentelė. Šiaulių mieste organizuojamų ir teikiamų socialinių paslaugų gavėjų skaičius 2023 m.**

|  |  |  |
| --- | --- | --- |
| **Eil. Nr.** | **Socialinių paslaugų rūšys** | **2023 m.** |
| ***1.*** | ***Socialinės globos paslaugos*** | |
| 1.1. | Ilgalaikė, trumpalaikė socialinė globa institucijoje | 458 |
| 1.2. | Vaikų socialinė globa šeimose | 274 |
| 1.3. | Vaikų socialinė globa šeimynose | 15 |
| 1.4. | Vaikų socialinė globa institucijoje  (*Bendruomeniniuose vaikų globos namuose + Kompleksinių paslaugų namuose ,,ALKA“)* | 90 |
| 1.5. | Dienos socialinė globa institucijoje | 111 |
| 1.6. | Dienos socialinė globa ir integrali pagalba asmens namuose | 317 |
| 1.7. | Laikinas atokvėpis asmens namuose ir institucijoje | 27 |
| ***2.*** | ***Socialinės priežiūros paslaugos (akredituotos)*** | |
| 2.1. | Pagalba į namus | 294 |
| 2.2. | Socialinių įgūdžių ugdymas ir palaikymas asmens (šeimos) namuose | 413 |
| 2.3. | Palydėjimo paslauga jaunuoliams | 16 |
| 2.4. | Apgyvendinimas savarankiško gyvenimo namuose | 25 |
| 2.5. | Socialinė reabilitacija neįgaliesiems bendruomenėje | 412 |
| 2.6. | Laikinas apnakvindinimas | 283 |
| 2.7. | Intensyvi krizių įveikimo pagalba | 29 |
| 2.8. | Apgyvendinimas nakvynės namuose | 143 |
| 2.9. | Maitinimo organizavimas  *su Socialinių paslaugų teikimo komisijos nukreipimu- 1076*  *be Socialinių paslaugų teikimo komisijos nukreipimo - 740* | 1 816 |
| 2.10. | Pagalba globėjams (rūpintojams), budintiems globotojams, įtėviams ir šeimynų steigėjams, dalyviams ar besirengiantiems jais tapti | 258 |
| 2.11. | Apgyvendinimas apsaugotame būste | 8 |
| 2.12. | Vaikų dienos socialinė priežiūra | 290 |
| **3.** | ***Prevencinės ir bendrosios socialinės paslaugos*** | |
| 3.1. | Kompleksinės paslaugos šeimai (pozityvios tėvystės, psichosocialinės, šeimos įgūdžių ugdymo, sociokultūrinės, mediacijos ir kitos paslaugos) | 787 |
| 3.2. | Asmeninė pagalba (asmeninio asistento paslauga) | 55 |
| 3.3. | Pagalbos pinigai globėjams (rūpintojams) | 162 |
| 3.4. | Užimtumo didinimo programos įgyvendinimas | 111 |
| 3.5. | Būsto ir gyvenamosios aplinkos pritaikymas asmenims su negalia | 31 |
| 3.6. | Pagalbos labiausiai skurstantiems asmenims parama maisto produktais ir higienos prekėmis | 6 792  *(1 904 ukrainiečiai)* |
| 3.7. | Asmenų su negalia aprūpinimas techninės pagalbos priemonėmis | 2 704 |
| 3.8. | Transporto paslaugų organizavimas | 629 |
| 3.9. | Aprūpinimas būtiniausiais drabužiais ir avalyne | 160 |

Valstybės teikiama piniginė socialinė parama kasmet apima didesnį ratą asmenų, nuolat tobulinami, keičiami teisės aktai, didėja išmokų dydžiai. 2023 m. keitėsi socialinių išmokų dydžiai, tikslinių kompensacijų bazės dydis, valstybės remiamų pajamų dydis. Nuo 2023 m. rugsėjo mėnesio mėn. grąžintas turto vertinimas besikreipiančių dėl piniginės socialinės paramos.

Valstybinę asmenų, šeimų ir vaikų rėmimo sistemą sudaro dvi pagrindinės dalys: nepriklausomai nuo šeimos turto ir pajamų mokamos išmokos bei nepasiturintiems gyventojams teikiama parama, įvertinus pareiškėjų pajamas bei turimą turtą.

2023 m. priimti 37 945 prašymai socialinėms išmokoms, socialinei paramai mokiniams ir piniginei socialinei paramai, iš jų 8 938 pateikti elektroniniu būdu. Priimti 627 prašymai dėl pažymų dėl teisės į kredito, paimto daugiabučiam namui atnaujinti (modernizuoti), ir palūkanų apmokėjimą apmokėti, išduotos 979pažymos, sudarytos veiklos sutartys visuomenei naudingai veiklai atlikti su1722 asmenimis, sudaryta 14 veiklos sutarčių visuomenei naudingai veiklai atlikti, gavus nutarimus dėl baudos pakeitimo viešaisiais darbais, suteikta informacija 28 530 asmenims.

**18 lentelė. 2023 m. socialinės paramos gavėjų skaiči~~a~~us**

|  |  |
| --- | --- |
| **Socialinės išmokos tipas** | **Gavėjų skaičius** |
| **Išmokos šeimoms ir vaikams** | |
| Išmokos vaikams, mokamos pagal Lietuvos Respublikos išmokų vaikams įstatymą | 20 611 |
| **Tikslinės kompensacijos** | |
| Tikslinės, periodinės, sąlyginės, vienkartinės pašalpos | 8 332 |
| Tikslinės kompensacijos | 3 909 |
| **Socialinė parama mokiniams** | |
| Nemokamas maitinimas mokiniams | 6 250 |
| Mokinio reikmenys mokiniams | 1 351 |
| **Kita socialinė parama** | |
| Parama mirties atveju | 1 264 |
| Parama užsienyje mirusių (žuvusių) piliečių palaikų parvežimas į Lietuvos Respubliką | 5 |
| **Parama Ukrainos piliečiams pasitraukusiems iš Ukrainos dėl Rusijos Federacijos karinių veiksmų Ukrainoje** | |
| Vienkartinės pašalpos įsikurti užsieniečiams, gavusiems laikinąją apsaugą | 29 |
| Ugdymo išlaidų kompensacija užsieniečiams, gavusiems laikinąją apsaugą | 80 |
| Kompensacijos už būsto suteikimą užsieniečiams, gavusiems laikinąją apsaugą | 336 |

Piniginei socialinei paramai 2023 m. pateikti 22 886 prašymai (iš jų 5 921) pateikti elektroniniu būdu, iš kurių 1 819 pateikti prašymai atmesti kaip neteisingai užpildyti (buvo nurodyta atmetimo priežastis ir klaidos, jie turi būti teikiami pakartotinai, atsižvelgus į pastabas).

Vienkartinė pašalpa užsieniečiams minimaliems poreikiams užtikrinti iki jiems bus suteikta laikinoji apsauga suteikta 186 asmeniui. Socialinė pašalpa paskirta 536 asmenims, parama mokinio reikmenims įsigyti 159 vaikams, globos (rūpybos) išmoka paskirta 40 asmenų, išmoka vaikui skirta 949 vaikams.

**TARPINSTITUCINIS BENDRADARBIAVIMAS**

Per 2023 m. suorganizuota 19 Vaiko gerovės komisijos (toliau – VGK) posėdžių, kurių metu svarstyti 72 klausimai, įvyko 3 išplėstiniai VGK posėdžiai su mokyklomis, 1 tarpinstitucinis pasitarimas prokuratūroje. Per 2023 m. skirtos 6 minimalios vaiko priežiūros priemonės, 2 vidutinės, 2 auklėjamojo poveikio. 1 minimali poveikio priemonė pakeista į vidutinę, 1 nutraukta, nes pasikeitė nepilnamečio įstatyminis atstovas ir buvo pakeista gyvenamoji vieta kitame mieste. Skirta 1 minimali priežiūros priemonė teismo pakeista į kardomąją priemonę, kartu apribojant laisvę įkalinimo įstaigoje. 1 minimali buvo pakeista į vidutinę, nes nebuvo vykdoma, nepilnametė nelankė mokyklos, buvo gauti nauji policijos parnešimai, kad ir toliau daromi nusižengimai. 1 vaiko tėvų nepavykus pasikviesti į VGK posėdžius buvo sustiprintas bendradarbiavimas, intensyviai dirbta su progimnazijos specialistais, teiktos metodinės rekomendacijos dėl mokinio elgesio prevencijos, postvencijos ir intervencijos, tokiu būdu buvo pasiektas vaiko elgesio pasekmių vertinimas teisme ir skirta poveikio priemonių priežiūra probacijos specialisto. VGK surinko ir siūlė pritarti Privalomo ikimokyklinio ugdymo skyrimui 6 mažamečiams. VGK komanda iniciavo ir dalyvavo 2 pasitarimuose dėl metodinės pagalbos su miesto ugdymo įstaigų vaiko gerovės komisijos nariais (gyvai 2023-03-30 ir 2023-10-17 zoom). 2023-05-19 VGK inicijavo tarpinstitucinį pasitarimą su prokuratūra, policija, vaiko teisėmis, probacija, atvejo vadybininkais, vaikų globos namais dėl bėgančių iš namų vaikų, pagalbos jiems algoritmo. 2023-09-26 inicijuotas išplėstinis S. Daukanto inžinerinės gimnazijos VGK posėdis su švietimo skyriaus vedėja, patarėja, vaiko teisių skyriaus teisininku, VGK nariais dėl skubios pagalbos teikimo gimnazijai, šeimai, tolimesnių veiksmų plano sudarymui. VGK komandos atstovai 2023-11-23 dalyvavo Lietuvos probacijos tarnybos Šiaulių skyriuje pokalbyje / diskusijoje su elgesio keitimo programoje dalyvaujančiais smurtautojais, atsakė į jų pateiktus klausimus, motyvavo siekti vaikų psichosocialinės sveikatos gerovės užtikrinimo šeimoje. Organizuotos 5 atvejo analizės, 2 anoniminės atvejo analizės su švietimo įstaigų VGK nariais. TBK pravedė 142 postvencinius pokalbius su nepilnamečiais ir jų tėvais, nukreipė į pavienės švietimo, socialinės ir sveikatos srities pagalbos priemones. TBK su kai kuriais VGK nariais dalyvavo 27 atvejo vadybos posėdžiuose, teikė rekomendacijos, telkė tarpinstitucinę pagalbą šeimos gerovei pasiekti. TBK bendradarbiavo su Gruzdžių socializacijos centro specialistais dėl nepilnamečių, kuriems skirtos vaiko vidutinės ir auklėjamosios priežiūros priemonės (2 mergaitės ir 2 berniukai).

PRIDEDAMA. Šiaulių miesto savivaldybės 2023–2025 m. strateginio veiklos plano priemonių įgyvendinimo 2023 m. ataskaita.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. [[1]](https://word-edit.officeapps.live.com/we/wordeditorframe.aspx?ui=lt-LT&rs=en-US&hid=doD2VOFGtkKIIrveDcKyWg.0.0&wopisrc=https%3A%2F%2Fwopi.onedrive.com%2Fwopi%2Ffiles%2F3A155C011939BE73!435&wdo=2&wde=docx&sc=host%3D%26qt%3DDefault&wdp=3&uih=onedrivecom&jsapi=1&jsapiver=v2&corrid=dc4fe911-48c2-46a1-bf25-5fa849ad1f4a&usid=dc4fe911-48c2-46a1-bf25-5fa849ad1f4a&newsession=1&sftc=1&uihit=editaspx&muv=1&cac=1&mtf=1&sfp=1&sdp=1&hch=1&hwfh=1&dchat=1&wdorigin=Other&instantedit=1&wopicomplete=1&wdredirectionreason=Unified_SingleFlush#_ftnref1) Šiaulių miesto savivaldybės (toliau – Savivaldybė) tarybos 2023 m. kovo 2 d. sprendimas Nr. T-77 „Dėl Šiaulių lopšelio-darželio „Sigutė“ ir Šiaulių lopšelio-darželio „Coliukė“ reorganizavimo“. [↑](#footnote-ref-1)